ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 21 “ތިންވަނަ ބަހުޘް” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 21 “ތިންވަނަ ބަހުޘް”\n25/01/2014 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nދެން އެއަށްފަހު ޢަޤީދާއާ ގުޅިފައިވާ ބިދުޢަވެރި މިބަސްތަކާހުރެ، ނަބިއްޔާ صلى الله عليه وسلم ގެ އަރިހުން ޘާބިތުވާ އެތައް ސަތޭކަ ޞައްޙަ ޙަދީޘެއް ރައްދު ކުރުން ލާޒިމުވެގެން ވާކަން ކަށަވަރެވެ.\nފަހެ ޢަޤީދާގެ [މައްސަލަތަކުގައި] އެކަހެރި ޚަބަރު ނުނަގާމީހުންނަށް، އާޙާދު ޙަދީޘުން ޘާބިތުވާ އެތައް ބައިވަރު ޢަޤީދާއެއް ރައްދުކުރުން ވަނީ ލާޒިމުވެފައެވެ. އޭގެތެރޭގައި؛\n1. އެންމެހާ ނަބިއްޔުންނާއި ރަސޫލުންގެ މައްޗަށް އަހަރެމެންގެ ނަބިއްޔާ صلى الله عليه وسلم އަށް ލިބިގެންވާ މަތިވެރިކަން.\n2. މަޙްޝަރުގެ މައިދާނުގައި އެކަލޭގެފާނަށް ލިބިގެންވީ ބޮޑުވެގެންވާ ޝަފާޢަތްތެރިވުން.\n3. އެކަލޭގެފާނު صلى الله عليه وسلم ގެ އުންމަތުގެ ބޮޑެތި ފާފައިގެ އަހުލުވެރިންނަށް ޝަފާޢަތްތެރިވުން.\n4. ޤުރުއާން ފިޔަވައި، އެކަލޭގެފާނަށް ދެއްވިގެންވާ އެންމެހާ މުޢުޖިޒާތްތައް.\n5. ޚަލްޤުތަކުން އުފެއްދެވުން ފެށިގެންއައި ގޮތާއި ޤުރުއާނުގައި ޛިކުރު ކުރެވިގެން ނުވާ، މަލާއިކަތުންނާއި ޖިންނީންގެ ޞިފަތަކާއި އަދި ސުވަރުގެއާއި ނަރަކައިގެ ޞިފަތައް.\n6. ކަށްވަޅުގައި ނަކީރު މުންކަރުގެ [ދެމަލާއިކަތުން] ސުވާލު ކުރެއްވުން.\n7. ކަށްވަޅުގައި މައްޔިތާއަށް ހުރި ދަތިކަން.\n8. ޞިރާޠުމަގު، [މަޙްޝަރުގެ މައިދާނުގައިވާ] ޙައުޟު (ފެންގަނޑު) އަދި ދެފަރާތްލީ ތިލަފަތް.\n9. ކޮންމެ އިންސާނަކުމެ އޭނާގެ މަންމަގެ ބަނޑުގައިވަނިކޮށް، އޭނާގެ ބާއްޖަވެރިކަމާއި އަބާއްޖަވެރިކަން އަދި އޭނާގެ ރިޒުޤާއި އޭނާގެ އަޖަލު (އެބަހީ: ޢުމުރު)، ﷲ ތަޢާލާ ލިޔުއްވަވާ ކަމުގައި އީމާންވުން.\n10. އަލްއިމާމް ސުޔޫޠީ -رحمه الله- އެކަލޭގެފާނުގެ “الْخَصَائِصُ الْكُبْرَى” [ކިޔުނު] ފޮތުގައި ޖަމާކުރައްވާފައިވާ، ނަބިއްޔާ صلى الله عليه وسلم އަށް ލިބިގެންވާ ޚާއްޞަ ކަންކަން. މިޘާލަކަށް: އެކަލޭގެފާނުގެ ދިރިހުންނެވުމުގައި ސުވަރުގެއަށް ވަދެވަޑައިގެންނެވުމާއި އެތާނގެ އަހުލުވެރިން އެކަލޭގެފާނު ދުށުމާއި، ތަޤުވާވެރިންނަށްޓަކައި އެތާނގައި ތައްޔާރުކުރެވިފައިވާ ކަންކަން ދެކެވަޑައިގެންނެވުން އަދި އެކަލޭގެފާނުގެ އަރިހުގައިވާ ޖިންނީންގެ ތެރެއިންވާ ޤަރީން އިސްލާމްވެ ވަޑައިގަތުން.\n11. ސުވަރުގޭގެ އުފާވެރި ޚަބަރު ދެއްވާފައިވާ ދިހަބޭކަލުންނަކީ ސުވަރުގޭގެ އަހުލުވެރީންކަމުގައި ޤަބޫލު ކުރުން.\n12. ބޮޑެތި ފާފަކުރާ މީހުން ނަރަކާގައި ދާއިމަށް ދެމިނުތިބުން.\n13. ޤުރުއާނުގައި ވާރިދުވެފައިނުވާ، ޞައްޙަ ޙަދީޘުން ޘާބިތުވާންހުރި ޤިޔާމަތުގެ ޞިފަތަކާއި މަޙުޝަރު ކުރެއްވުމާއި އަލުން ދިރުއްވައި ފޮނުއްވުގެ އެންމެހާ [ޞިފަތަކަށް] އީމާންވުން.\n14. ޤިޔާމަތުގެ އެންމެހާ ޢަލާމާތްތަކަށް އީމާންވުން. މިޘާލަކަށް: މަހުދީގެފާނު ފޮނުއްވުމާއި، ޢީސާ عليه السلام ފައިބައިވަޑައިގެންނެވުމާއި، ދައްޖާލު ފާޅުވުމާއި، އަލިފާންގަނޑު ނުކުތުމާއި، ހުޅަނގުފަރާތުން އިރު އެރުމާއި އަދި ދާއްބަ [ފާޅު ކުރެއްވުމާއި] މިނޫންވެސް ކަންކަމެވެ.\nދެން އެއަށްފަހު ބުނެވިދިޔަ މިއެންމެހާ ޤަބޫލުކުރުންތަކުގެ ދަލީލުތައް ޘާބިތުވެގެންވަނީ [ހަމައެކަނި] އެކަހެރި ޚަބަރަކުން ނޫންކަން ކަށަވަރެވެ. އެކަމުގެ ދަލީލުތައް [އައިސްފައިވަނީ] އާޙާދު ޙަދީޘަކުން ނުމެނޫންމެއެވެ. ކިއެއްތޯއެވެ! އޭގެތެރޭގައި މުތަވާތިރު ޙަދީޘުން ދަލީލުކުރާ ކަންކަން ހިމެނިގެން ވެއެވެ. އެހެނެއްކަމަކު އެކަހެރި ޚަބަރުގެ ޙުއްޖަތާމެދު އިންކާރު ކުރާ ފަރާތްތަކުގެ ޢިލްމުގެ ކޮށިކަމާހުރެ، މިއެންމެހާ ޤަބޫލުކުރުންތަކާއި، ޞައްޙަ ޙަދީޘުން އައިސްފައިވާ މިނޫންވެސް ކަންކަން އެބައިމީހުން ރައްދުކުރެތެވެ.


SunOnline: Rihaakuru fulhi vagah negi meehaa kiyaidhenee magumatheege hiydhathi dhiriulhumuge vaahaka\nރިހާކުރު ފުޅި ވަގަށްނެގި މީހާ ކިޔައިދެނީ މަގުމަތީގެ ހިތްދަތި ދިރިއުޅުމުގެ ވާހަކަ\nނަޖާހު މަސްއޫދު 03 Dec 2020, 15:40\nހުކުރުން ފޭބި ވަގުތު ޖުމްހޫރީ މައިދާން ކައިރިން އިސްލާމީ މަރުކަޒުގެ ބޭރުގައި ހުރި މުހައްމަދު ނިޔާޒު (އަސްލު ނަމެއް ނޫން) -- ސަން ފޮޓޯ/ ފަޔާޒު މޫސާ\nހުކުރުން ފޭބި ވަގުތު ޖުމްހޫރީ މައިދާން ކައިރިން އިސްލާމީ މަރުކަޒުގެ ބޭރުގައި، ދަބަހެއް އަޅުވައިގެން، ނޫކުލައިގެ ބާ ގަމީހަކާއި ކަޅު ކުލައިގެ ކުލަ ފޭދިފައި ހުރި ފަޓުލޫނެއް ލައިގެން މުހައްމަދު ނިޔާޒު (އަސްލު ނަމެއް ނޫން) ހުއްޓެވެ. އޭނާ ހުރީ ނަމާދުން ފައިބާ މީހުން އަތުން އެހީގެ ފައިސާ ހޯދަން ހަދާފައި އޮތް ސަފެއްގެ އެންމެ ފަހަތުގަ އެވެ.\nމިހާރު އުމުރުން 50އަށް ވުރެ މައްޗަށް ގޮސްފައިވާ ނިޔާޒަކީ މާލޭ މީހެކެވެ. އެކަމަކު އޭނާ ވަންނާނެ ގެދޮރެއް ނެތެވެ. އުޅެނީވެސް، ނިދަނީވެސް މަގުމަތީގަ އެވެ. ކައިބޮއި ހަދަނީ ސަލާން ޖަހައިގެން ލިބޭ އެއްޗަކުންނެވެ.\nނިޔާޒަކީ ލޯކަލް މާރުކޭޓުން ރިހާކުރު ފުޅިތަކެއް ވަގަށް ނަގައިގެން ހަ އަހަރަށް ޖަލަށްލި މީހެކެވެ. ޖަލު ހުކުމް ތަންފީޒުކޮށްގެން ނުކުމެވުނު އިރު ނިޔާޒު ހުރީ "ރިހާކުރު ފުޅި ވަގަށް ނެގި މީހާ"ގެ ގޮތުގައި ނަންވެ މަޝްހޫރުވެފަ އެވެ. ބޮޑެތި ކުށް ކުރާ މީހުންނަށް އަދަބު ނުލިބުނަސް އޭނާ ފަދަ "ނިކަމެތިންނަށް" ބޮޑެތި އަަދަބު ލިބޭ ވާހަކަ ބުނަން ބޭނުންކުރަނީ އަދިވެސް އޭނާގެ މިސާލެވެ. އަދަބު ދިނުމުގައި ހަމަހަމަކަމެއް ނެތްކަމުގެ ވާހަކަ ދެއްކުމަށެވެ.\nއޭނާ ގާތަށް ގޮސް ހާލު އަހާލައި ހެދުމުން ވާހަކަ ދެއްކީ މަޑުމައިތިރިކޮށެވެ. އެކަމަކު އޭނާ ހުރީ ހިތްހަމަނުޖެހިފައިކަން ރާގުން އެނގުނެވެ. އެއީ ސަލާން ޖަހާ މީހުންގެ ފޮޓޯ ނަގަން މޫނަށް ކެމެރާ ދިއްކުރާތީ އެވެ. "ކަލޭމެން އަހަރެމެން ފަލީހަތް ކުރަން އުޅެނީ" ކަމަށް ބުންޏެވެ. ފަލީހަތް ކުރަން ނޫޅޭކަން ވިސްނައިދިނުމުން ހަމަޖެހިލާފައި ނިޔާޒު ފެށީ އޭނާ އާއި އޭނާއާއެކު ސަލާން ޖަހަން ގޮސް ތިބި މީހުންގެ ހިތްދަތި ދިރިއުޅުމުގެ ވާހަކަ އެވެ. އެ މީހުން ވެރިރަށުގައި އުޅެން ޖެހިފައިވާ ނިކަމެތި ހާލު އޭނާ ކިޔައިދިނެވެ.\nހުކުރުން ފޭބި ވަގުތު އިސްލާމީ މަރުކަޒު ބޭރުގައި ސަލާން ޖަހަން ހަދާފައި އޮތް ސަފެއް -- ސަން ފޮޓޯ/ ފަޔާޒު މޫސާ\nވަންނާނެ ގެއެއް ނެތް، ކާނޭ އެއްޗެއް ނުލިބޭ\nނިޔާޒު ކިޔައިދިން ގޮތުގައި އެ މީހުން ނިދަނީ ވަޅޯމަސް މާރުކޭޓު ބިއްދޮށުގަ އެވެ. އެތަނުގައި ހަދާފައި ހުންނަ ގޮޅިތަކުގައި އެ މީހުން ނިދަނީ ކަރުދާސް ފޮށި އަތުރާލައިގެންނެވެ. އެއީ އެ މީހުންގެ ގޮދަޑި އެވެ. ތައްމައްޗެވެ. ބައެއް މީހުން އެއްލާލާ ބާ ގޮދަޑިތައް އެތަނަށް ގެންގޮސްގެންވެސް އުޅެ އެވެ. ބާލީހުގެ ގޮތުގައި ބޭނުން ކުރަނީ ފަތް ޖަހާފައި ހުންނަ ކަރުދާސް ފޮއްޓާއި ދަބަސް ފަދަ ތަކެއްޗެވެ. ދުވާލު ބާޒާރު މަތިން މަސައްކަތެއް ހޯދަން ނޫނީ ސަލާން ޖަހަން އުޅެފައި އައިސް އެންމެންވެސް ޖަމާވަނީ މާލޭގެ އެންމެ އުތުރުގައި މޫދަށް ވެއްޓޭ ނުވެއްޓޭ ހިސާބުގައި އޮންނަ އެ އަނދިރި ކޮށިތަކުގެ ތެރެއަށެވެ.\nއެތަނުގައި ނިދާ ގިނަ މީހުންނަކީ މަސްތުވާތަކެތީގެ ޝިކާރައަކަށްވެފައި ތިބި މީހުންނެވެ. ބޭނުންވާ އެހީ ނުލިބި އާއިލާތަކުންނާއި މުޖުތަމައުއިން ބާކީކޮށްފައި ތިބި މީހުންނެވެ. އެކަމަކު، މަސްތުވާތަކެތި ބޭނުން ނުކުރާ މަދު ބަޔަކުވެސް އެހެން ގޮތެއް ނެތިގެން އެތާ ނިދަ އެވެ.\nމާލޭގެ ވަޅޯމަސްމާރުކޭޓު ފުރަގަހުގައި ކުރި ގޮޅިތަކުގައި ބަޔަކު ނިދާފައި -- ސަން ފޮޓޯ/ އިބްރާހިމް އިފާޒް\nސަލާން ޖަހަން ސަފުގައި ތިބި މީހުންނަށް އިނގިލިދިއްކޮށްފައި ނިޔާޒު ބުނީ އޭގެ ތެރެއިން ގިނަ މީހުންނަށް ކާނެ އެއްޗެއް ނުލިބި އެތައް ދުވަހެއްވެސް ހޭދަކުރަން ޖެހޭ ކަމަށެވެ. އެ މީހުންނަކީ ޑްރަގް އެޑިކްޓުންގެ ގޮތުގައި ލޭބަލްވެފައި ތިބުމުން ގިނަ ފަހަރު މީހުން ކާނެ އެއްޗެއް ގަންނަން ފައިސާކޮޅެއްވެސް ނުދޭ ކަމަށް އޭނާ ބުންޏެވެ. އެންމެ ކުޑަމިންވަރުން ކާ އެއްޗެއް ގަނެފައި ދެނީވެސް މަދު ބައެކެވެ.\n"އެ ކުދިންވެސް ހައިހޫނުވެގެން ގޮސް ބުނެވޭނީ އެއިން މީހެއް [މާރުކޭޓުގައި އުޅޭ މީހުން] ކައިރީގަ ކާ އެއްޗެއް ދީބަލާށޭ. ވަކި ހިސާބަކަށް ހައިހޫނުކަން ދިޔައިމަ ލަދުހަޔާތް ކެނޑޭނެ. ކެނޑުނީމަ މި ބުނަނީ ދީބަލާށޭ ސައިބޯލަން 10 ވަރަކަށް ރުފިޔާ. ހަމަ ބުނާ އިރަށް އެ ބަސް އަނގައިގައި އޮއްވާ ބުނާނެ ނުލިބޭނެއޭ. ހަމަ ނުލިބޭނެއޭ ބުނާނީ،" ނިޔާޒު ކިޔައިދިނެވެ.\n"އެތަނުގައި [މާރުކޭޓުގައި] ގޮޅިތަކުގައި ތިބޭ މީހުން އައިސް އެތަނުގައި ޖައްސާ މާކަނާތަކަށް ކާންދޭއިރު އެތަނުގައި ތިބޭ ނިކަމެތި ކުދިންނަށް ސައިކޮޅެއް ނުދޭ،"\nއެހެންނަމަވެސް، ވަޅޯމަސްމާރުކޭޓު ބިއްދޮށުގައި ވަންނާނެ ތަނެއް ނެތި ބަޔަކު އުޅޭކަން އެނގިގެން ހިލޭ ސާބަހާ މަސައްކަތް ކުރާ ބަޔަކު ކޮންމެ ރެއަކު އެތަނަށް ބަތް ޕާރުސަލް ގެންދާތީ އެ މީހުންނަށް ރޭގަނޑުގެ ނާސްތާ ލިބެ އެވެ. އެ ބަތާއި ރިހަ އެންމެން ބަހާލައިގެން ކަނީ އެވެ. ނިޔާޒު ބުނި ގޮތުގައި ލިބޭ ކުޑަ އެތިކޮޅުން އެންމެން ތިބެން ޖެހެނީ ފުއްދާލައިގެންނެވެ.\nމަސައްކަތެއް ހޯދަން އުނދަގޫ\nހުކުރަށް ދިޔަ މީހުން ގެއަށް ދިޔުމުން އިރުކޮޅެއް ތެރޭ އިސްލާމީ މަރުކަޒު ސަރަހައްދު ހުސްވެއްޖެ އެވެ. އެހެންވެ ކުރިން ސަފު ހަދައިގެން ތިބި މީހުން އަހަރެމެން ނިޔާޒު ގާތުގައި ދައްކަނީ ކޮން ވާހަކައެއްތޯ ބަލަން އަހަރެމެން ގާތަށް އެއްވި އެވެ.\nނިޔާޒު އޭރު ބުނަމުން ދިޔައީ މަސައްކަތެއް ހޯދަން އުޅުނަސް ނުލިބޭ ކަމަށެވެ. ޖެހިފައިވާ ލޭބަލެއްގެ ސަބަބުން ނުރަސްމީ މަސައްކަތްތައްވެސް އަރަނީ ބިދޭސީންގެ އަތަށެވެ. ބާޒާރުމަތީގައިވެސް ހަމަ އެވަރެވެ. ބަނދަރުމަތީގައި ތަކެތި އުފުލަންވެސް މީހުން ފައިސާ ދެނީ ބިދޭސީންނަށެވެ. ނިޔާޒު ދައްކަމުން ދިޔަ ވާހަކަތަކަށް އެއްބަސްވެ އޭނާއާއެކު އައިސް ތިބި އެހެން މީހުން ބޯ ޖަހަމުން ދިޔަ އެވެ.\n"އަހަރެމެންގެ ރާއްޖޭގައި އަހަރެމެން މިތިބީ ބިކަވެފައޭ،" ނިޔާޒު ބުންޏެވެ.\n26 ނޮވެމްބަރ 2020: ހުކުރުން ފޭބި ވަގުތު އިސްލާމީ މަރުކަޒު ބޭރުގައި ސަލާން ޖަހަން ހަދާފައި އޮތް ސަފެއް -- ސަން ފޮޓޯ/ ފަޔާޒު މޫސާ\nނިޔާޒު ދެކޭ ގޮތުގައި ރިހާކުރު ފުޅި ވަގަށް ނެގި މީހާގެ ގޮތުގައި އޭނާ ނަންވެފައި ހުރުމަކީ މަސައްކަތެއް ނުލިބޭ އެއް ސަބަބެވެ. މީގެ ހަ އަހަރު ކުރިން، އޭނާ ރިހާކުރު ފުޅިތަކެއް ވަގަށް ނަގައިގެން ޖަލަށްލި ވާހަކަ މީޑިއާގައި ޖެހުމަކީ އޭނާ ހިތްހަމަނުޖެހިފައި ހުރި ސަބަބެކެވެ. އަަދަބު ދިނުމުގައި ހަމަހަމަ ކަމެއް ނެތް ވާހަކަ ބުނަން އޭނާގެ މިސާލު ބޭނުން ކުރިޔަސް، އެކަމުގެ ސަބަބުން އޭނާ ތަކުރާރުކޮށް ބަދުނާމުވަމުންދާ ކަމަށް އޭނާ ދެކެ އެވެ.\n"އެހެން ހެދީމަ [ރިހާކުރު ފުޅި ވަގަށް ނެގި މީހާގެ މިސާލު ނެގީމަ] އެ މީހުންނެއް ނޫނޭ ފަލީހަތް ވަނީ، ދެން ހުންނަ މީހާއެއް ނޫނޭ. އަހަންނޭ ފަލީހަތް ވަނީ،" ނިޔާޒު ބުންޏެވެ.\n"ކުރެވުނު ވިޔާނުދާ ކަމެއް އެއީ، އަހަރެންވެސް ގަބޫލުކުރަން. އެކަމަކު ކޮންމެ އިންސާނުންނަށްވެސް ކުށް ކުރެވިދާނެ. އިންސާނުންނަށް ކުށް ކުރެވޭނެ. އެކަމަކު ކުށެއް ކުރެވުނޭ ކިޔާ ބަހައްޓާފައި އެ ކުށް މުޅި އުމުރަށް އޮވެގެން ނުވާނެތާ،"\nމަސްތުވާތަކެއްޗާ ގުޅިފައިވާ މައްސަލައެއް\nނޫސްވެރިންނާއެކު ފުލުހުންގެ ޑްރަގް އެންފޯސްމެންޓް ޑިޕާޓްމެންޓުން މިދިޔަ ހަފްތާގައި ހިންގި އޮޕަރޭޝަނުން އެނގިގެން ދިޔަ އެއް ކަމަކީ މާލޭގައި މަގުމަތިވެފައި ތިބި ގިނަ މީހުންނަކީ މަސްތުވާތަކެތީގެ ވަބާގައި ޖެހި ދިރިއުޅުން ހަލާކުވެފައި ތިބި މީހުން ކަމެވެ. އެ މީހުންނަކީ ފަރުވާ ހޯދޭނެ ގޮތެއް ނެތް އަޅާލާނޭ ބަޔަކު ނެތިފައި ތިބި މީހުންނެވެ.\nއޮޕަރޭޝަނުގެ ތެރެއިން ވަން އެއް ތަނަކީ މާރުކޭޓު ސަރަހައްދުގައި މީގެ ކުރިން މެޓްރޯ ކެފޭ ހިންގި އިމާރާތެވެ. ވީނާރާވަމުންދާ އެ އިމާރާތަކީ މިހާރު ވަންނާނެ ތަނެއް ނެތިފައި ތިބޭ މީހުން ނިދާ ތަނެކެވެ. އެތަނުގައި މަސްތުވާތަކެތި ބޭނުންވެސް ކުރެ އެވެ. މަސްތުވާތަކެތީގެ އިސްތިއުމާލު ކުރަން ބޭނުންކޮށްފައި އެއްލާލާފައި ހުރި ފޮއިލްތައް އެ އިމާރާތުގެ އެތަން މިތަނުން ފެނެ އެވެ. މުޅި ތަނުގައި ކުނި ބުންޏާއި ނަޖިހެވެ. އެއީ އިންސާނުން ދިރިއުޅެން ހެޔޮވާވަރުގެ ތަނެއް ނޫނެވެ.\nމެޓްރޯ ކެފޭ ހިންގި އިމާރާތުގެ ތެރޭގައި ބަޔަކު ނިދާފައި: މިތަނުގައި ނިދާފައި ތިބި މީހުންނަކީވެސް މަސްތުވާތަކެތި ބޭނުން ކުރާ ކަމަށް އެއްބަސްވި މީހުން -- ސަން ފޮޓޯ/ އިބްރާހިމް އިފާޒް\nމަސްތުވާތަކެތީގެ މައްސަލަތަކުގައި ހައްޔަރުކޮށް، ފަރުވާއަށް ހުކުމްކޮށް ދޫކޮށްލާފައި ތިބޭ މީހުންނަށް ފަރުވާ ނުދެވި އެެ މީހުން މުޖުތަމައުއަށް ދޫވެފައި ތިބުމަކީވެސް މަގުމަތީގައި ދިރިއުޅޭ މީހުން ގިނަވާ އެއް ސަބެބެވެ. އޭގެ އިތުރުން މަސްތުވާތަކެތި ބޭނުންކުރަން ފެށުމުން އާއިލާތަކުންވެސް މީހުންނަށް އަޅާ ނުލާ އެ މީހުން ބާކީ ކޮށްލަނީ އެވެ.\n"މަސްތުވާތަކެއްޗާ ހޯމްލެސް ނޫނިއްޔާ ވަންނާނެ ތަނެއް ނެތުމާ ވަރަށް ބޮޑަށް ގުޅޭ." ފުލުހުންގެ ޑީއީޑީގެ ހެޑް، ސުޕްރިޑެންޓް އޮފް ޕޮލިސް، އަހްމަދު ޝާކިރު ވިދާޅުވި އެވެ.\nޝާކިރުވެސް ވިދާޅުވީ، މީހާ މަސްތުވާތަކެތި ބޭނުން ކުރާ ހިސާބުން ފެށިގެން އޭނާއާ ދޭތެރޭ އާއިލާއިން ދެކޭ ގޮތް ބަދަލުވާ ކަމަށެވެ. އަދި ނަތީޖާއެއްގެ ގޮތުން އޭނާއަށް ގެއަށް ނުވަދެވޭ ގޮތް ހަދާ ކަމަށްވެސް އޭނާ ބުންޏެވެ. އޭނާ ކިޔައިދިން ގޮތުގައި، މައިގަނޑު މައްސަލައަކީ މަސްތުވާތަކެތީގައި ޖެހުމުގެ ސަބަބުން މީހާ އެކަމުގެ ތެރެއަށް ގެއްލި، އެހީ ނުލިބި އެންމެ ފަހުން މީހާ ވަންނާނެ ތަނެއްވެސް ނެތޭ ހާލަތަށް ދިޔުމެވެ.\n"ހަމައެކަނި ވަންނާނެ ތަނެއް އޭގެ ޒާތުގައި ނެތިގެންނެއް ނޫން މި އުޅެނީއެއް. އެކަމުގެ ސަބަބުން [މަސްތުވާތަކެތީގެ ސަބަބުން] ވަންނާނެ ތަނެއް ނެތޭ ހާލަތް މެދުވެރި މިވަނީ،" އޭނާ ވިދާޅުވި އެވެ.\n26 ނޮވެމްބަރ 2020: މަސްތުވާތަކެތި އިސްތިއުމާލު ކުރަން "ޝޮޓު ކަނޑާފައި" ހުރި ފޮއިލްތަކެއް -- ސަން ފޮޓޯ/ ފަޔާޒު މޫސާ\nއިސްލާމީ މަރުކަޒު ކައިރިން ދިމާވި ނިޔާޒުގެ އައިޑީކާޑުގައިވެސް ދާއިމީ އެޑްރެހެއްގެ ގޮތުގައި މާލޭގެ ގޯއްޗެއްގެ ނަން އޮވެ އެވެ. އެކަމަކު އޭނާ ބުނި ގޮތުގައި މިހާރު އެ ބިމުގައި އިމާރާތެއް އަޅައި އެތަން ހުންނަނީ އާއިލާއިން ކުއްޔަށް ދޫކޮށްފަ އެވެ. އެއީ އޭނާއަށް ވަދެވޭ ތަނެއް ނޫނެވެ.\nމަގުމަތިވެފައި ތިބި މީހުންނަކީ އާއިލާތަކާއި މުޖުތަމައުއިން އަޅާނުލުމުން ބާކީވެފައި ތިބި މީހުންނެވެ. ފުޅާ ދާއިރާއެއްގައި ހިންގާ ޑްރަގް ވިޔަފާރީގެ ވިކްޓިމުންނެވެ. އެ މީހުންނަކީ އެހީ ބޭނުންވާ މީހުންނެވެ. މަސްތުވާތަކެތީގެ ވަކިތަކުން އެ މީހުން ސަލާމަތްކޮށް، ކުށުގެ ވެށިން އެ މީހުން ނެރެ، އެ މީހުން މުޖުތަމައަށް ފައިދާ ކުރަނިވި ބަޔަކަށް ހެދިދާނެ އެވެ. އިންސާނިއްޔަތު ކަމަށް ޓަކައިވެސް އެ މަސައްކަތް ކުރަން ޖެހެ އެވެ.\nމިހާރު އެފަދަ މީހުންނަށް ބޯހިޔާވަހިކަންދީ، އެހީތެރިކަން ފޯރުކޮށްދޭނެ ކަމަށް ޖެންޑާ މިނިސްޓްރީއިން ވަނީ ބުނެފަ އެވެ. މަގުމަތީގައި ދިރިއުޅޭ މީހުން ކ. ގުޅީފަޅުގައި ގާއިމުކޮށްފައިވާ ވަގުތީ ހިޔާތަކަށް ގެންގޮސް އެތަނުގައި ހޭދަކުރާ މުއްދަތުގައި އެމީހުންނަށް ބޭނުންވާ ފަރުވާ ދީ، ދާއިމީ ހިޔާވެއްސެއް ހޯދުމަށް ކުރަންޖެހޭ މަސައްކަތާއި ހުނަރު ދަސްކޮށްދިނުމުގެ މަސައްކަތް ކުރާނެ ކަމަށް އެ މިނިސްޓްރީއިން ވަނީ ބުނެފަ އެވެ. އަދި މިހާރު އެފަދަ ބައެއް މީހުން ގުޅީފަޅަށް ގެންދަން ވަނީ ފަށައިފަ އެވެ. އެއީ އެ މީހުންނަށް ލިބޭ ކުޑަ އުންމީދެކެވެ.


Minister Saeed Majooreennaai Bahdhalu Kuravvaifi - Vaguthu\nމިނިސްޓަރު ސައީދު މަޖޫރީންނާއި ބައްދަލު ކުރައްވައިފި\nމާލެ ވިޔަފާރި ބަނދަރު ސަރަހައްދުގައި މަސައްކަތް ކުރާ މަޖޫރީންނާ އިކޮނޮމިކް މިނިސްޓަރު ސައީދު ބައްދަލު ކުރައްވައިފިއެވެ.\nމި ބައްދަލުކުރެއްްވުން އޮތީ މިއަދު އިކޮނޮމިކް މިނިސްޓްރީގައެވެ. މި ބައްދަލުކުރެއްވުމުގައި މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ ސީއީއޯ މުހައްމަދު އަބްދުރައްޒާގު ހަލީމް ވެސް ބައިވެރި ވަޑައިގަތެވެ.\nމި ބައްދަލުވުމުގައި މަޖޫރީ މަސައްކަތްތަކުގައި އުޅޭ އިސް ފަރާތްތަކުން ބައިވެރިވިއިރު، މި ބައްދަލުވުމުގެ މަގުސަދަކީ މުދާ އުފުލުގެ ގަޑިތަކަށް އައި ބަދަލާ ގުޅިގެން މަޖޫރީ މަސައްކަތް ކުރާ މީހުންނަށް ދިމާވާ ދަތިތައް ބެލުންކަމަށް އިކޮނޮމިކް މިނިސްޓްރީން ވިދާޅުވިއެވެ.\nއިކޮނޮމިކް މިނިސްޓްރީން މަޖޫރީންނާއި ބައްދަލުކުރެއްވިއިރު، އިއްޔެ މަޖުރީން ވަނީ ދެގުނައަށް އަގުބޮޑުކޮށް މަސައްކަތް ކުރަން ފަށާފައެވެ. ނަމަވެސް މަޖުރީން އަގުތައް ބޮޑުކޮށްފިނަމަ އެކަމުގެ ތެރެއަށް ވަންނާނެ ކަމުގެ އިންޒާރު އިކޮނޮމިކް މިނިސްޓްރީން ވަނީ ދީފައެވެ.\nމާލޭގައި މުދާ އުފުލާ ގަޑި ރޭގަނޑަށް ބަދަލު ކުރުމާއި އެކު ޓްރެފިކް މައްސަލަ ހައްލުވެ މާލޭގެ މަގުތަކުގައި ދުވާލުގެ ވަގުތުތަކުގައި ވެހިކަލްތައް ދުއްވުން ވަނީ ވަރަށް ބޮޑަށް ފަސޭހަވެފައެވެ.\nއޭޕްރީލް 4, 2018 14:09\nސައިއްޓޭ ތިވަރެއް ނެތޭ..ތީ ހަމަ ޖަވާހިރެއް. ރައީސަކަށް ތިޔަށްވުރެއް ރަނގަޅު ކެރޭ ވިސްނުންތޫނު މީހަކު ރަނިންމޭޓެއް ނުލިބޭނެ\nއޭޕްރީލް 4, 2018 14:57\nވާހަކަދެއްކުން މައްސަލައެއްނޫން އެކަމަކު މަޖޫރީންގެ ދަށު ސަރުކާރު ވެގެން ވުނާނެ. ސަރުކާރުން ރާވާގޮތަށްމަޖޫރީ ނުކުރާނަމަ މަޖޫރީ އުވާލުމަށްފަހު ދިވެހިންނާ ބިދޭސީން އެމްޕީއެލް އިން ވަޒީފާދީ ލޭބރ ފޯސްނެރެން ފަށާ.\nމަޖޫރީ ގުރޫޕުތަކުގެ ބޮޑުންނަކީ ރީދޫ ހުންޖެހިފަ ތިބި ބައެއް މާދުއްޕާން ބޮޑިއްޔާ ގުރޫޕުތަށް އުވާލާ އެމް ޕީ އެލް އިން ލޭބަރ ފޯސް އެކުލަވާލާ.....\nއޭޕްރީލް 4, 2018 20:11\nޑުނިޔޭގެ އެހެން ގައުމުތަކެކޭއެއްގޮތަށް ކަންތައްކުރާނަމަ ދުވާލުގެ ވަގުތުތަކުގަވެސް މުދާހިފައިގެން ވެހިކަލް ތަކަށް ދަތުރުކުރެވޭނެ ވަކިމަގުތަކެއްނަމަވެސް އޮންނަންޖެހޭ، ދުވާލު އެއްވެސްގޮތަކަށް ޑެލިވެރީ ނުކުރެވޭގޮތަށް އޮތުމަކީ ގައުމު ހުޓުމަކައްގެނައުން ތިންކް އެބޮއުޓް އިޓް


May 07, 2020 2\nޓެސްލާ އާއި ސްޕޭސް އެކްސް ފަދަ ކުންފުނިތަކުގެ ވެރިޔާ އަދި މަހުޖަނު އީލޮން މަސްކަށް މި ހަފުތާގައި ލިބުނު ދަރިފުޅުގެ ނަން އިއުލާންކުރުމާ އެކު، އެ ނަން ކިޔާނެ ގޮތެއް ނޭނގިގެން ގިނަ...\nކާރެއް ހުއްޓުވި އިރު ދުއްވަން ފަސް އަހަރުގެ ކުއްޖެއް\nއެމެރިކާގެ ޓްރެފިކް ފުލުހުން ކާރެއް ހުއްޓުވި އިރު އެ ދުއްވަން ފަސް އަހަރުގެ ފިރިހެން ކުއްޖަކު އިނުމުން ބޮޑު ހައިރާންކަމެއް ލިބިއްޖެ އެވެ.\nފްލޫގައި ލޯ އަނދިރިވި ކުއްޖާގެ ފެނުން އިޔާދަވެއްޖެ\nވެކްސިންގެ ޑޯޒްތައް ފުރިހަމަނުކޮށް ހުއްޓައި ފްލޫ ޖެހިގެން ލިބުނު ގެއްލުންތަކުގައި ލޮލުގެ ފެނުން ގެއްލުނު އެމެރިކާގެ އަންހެން ކުއްޖާގެ ފެނުން އިޔާދަވެއްޖެއް ކަމަށް އާއިލާ އިން ބުނެފި އެވެ.\nވެކްސިން ނުދީ ހުއްޓާ އެމެރިކާގައި ކުޑަ ކުއްޖަކަށް ފްލޫ ޖެހި އެ ކުއްޖާގެ ލޯ އަނދިރިވެއްޖެ އެވެ.\nކައިލީ، ދަރިފުޅަށް ޖަވާހިރު އަނގޮޓިއެއް ދިނުން މައްސަލައަކަށް\nއެންމެ އަހަރެއްވީ އަންހެން ދަރިފުޅު ސްޓޯމީ ވެބްސްޓާ އަށް އެމެރިކާގެ މަޝްހޫރު ވިޔަފާވެރިޔާ ކައިލީ ޖެނާ އަގު ބޮޑު ޖަވާހިރު އަނގޮޓިއެއް ދިނުމުން ގިނަ ބައެއްގެ ފާޑުކިޔުންތައް އަމާޒުވެއްޖެ އެވެ.\nކާފަ ދަރިންނަށް ހަދިޔާއަކަށް ސްކޫލް ބަހެއް\nޑާގް ހަޔެޒް އަކީ އެމެރިކާގެ އޮރެގަން ގައި ދިރިއުޅޭ މީހެކެވެ. އޭނާގެ 10 ކާފަ ދަރިން އެބަ ތިއްބެވެ. އޭގެ ތެރެއިން ފަސް ކުދިންނަކީ ސްކޫލަށް ދާ ކުދިންނެވެ. އެކަމަކު އެ ކުދިން ކިޔަވާ ޕްރައިވެޓް ސްކޫލްގައި ދަރިވަރުން އުފުލަން ބަހެއް ނޯންނާނެތީ ބެލެނިވެރިންނަށް ޖެހެނީ ކޮންމެ ދުވަހަކު ވެސް ދެކޮޅަށް ހިނގާށެވެ.\nކުޑަކުދިންގެ ސްމާޓްގަޑިތަކެއްގައި ސެކިއުރިޓީ މައްސަލައެއް\nކުޑަކުދިންނަށް ހާއްސަކޮށްގެން އެމެޒޯން އިން ވިއްކާ ސްމާޓްގަޑިތަކަކާ ގުޅޭ ގޮތުން ކަންބޮޑުވުންތަކެއް އުފެއްދިއްޖެ އެވެ.\nއާދަޔާހިލާފަށް މޮޅު ކުއްޖެއްގެ ގޮތުގައި ފާހަގަކުރެވި އެންމެ ނުވަ އަހަރުގައި މި މަހުގެ ތެރޭގައި ޔުނިވަސިޓީއަކުން ގްރެޖްއޭޓްވާން އުޅޭ ދަރިވަރެއްގެ ގޮތުގައި ދާދި ފަހުން މީޑިއާތަކުން ސަމާލުކަން ލިބުނު ކުއްޖާ ގްރެޖްއޭޓް ނުވެ ޔުނިވަސިޓީ ދޫކޮށްލައިފި އެވެ.\nފުލުހުންނަށް އެހީވީ ލެމަނޭޑް ވިއްކައިގެން\nއެމެރިކާގެ ޖާމަންޓައުންގެ ޕޮލިސް ޑިޕާޓްމަންޓްގެ ކޭ9 ޔުނިޓަކީ އާންމުންގެ އެހީއާ އެކު ހިންގާ ޔުނިޓެކެވެ. އެތަނުގައި މަސައްކަތްކުރާ ފުލުހުން ރައްޔިތުންގެ ހިމާޔަތުގައި މަސައްކަތްކުރަނީ ރައްޔިތުން ދޭ ދީލަތި އެހިގައި ހޯދާ ވަސީލަތްތަކުންނެވެ. އަދި މިކަމުގެ ސަބަބުން ފުލުހުންނާއި އާންމު ރައްޔިތުންނާ އޮންނަ ގުޅުން ވެސް ވަރަށް...\nއެމެރިކާގެ ގެއަކުން ފުލުހުންގެ އެމަޖެންސީ ނަމްބަރު 911 އަށް ގުޅައި، ބަނޑުހައިވެގެން އުޅޭ ކަމަށް ބުނުމުން ޕިއްޒާއެއް ގަނެދީފި އެވެ.\nފިރިހެން ކުދިން ވެސް ބޮޑުވާ އުމުރު ހަގުވެއްޖެ\nކުރިން ގަބޫލު ކުރެވިފައި އޮންނަ ގޮތުގައި އަވަހަށް ބާލިޣު ވަނީ އަންހެން ކުދިންނެވެ. އެކަމަކު އާ ދިރާސާއެއްގައި ބުނާ ގޮތުން ފިރިހެން ކުދިންނަށް ވެސް މިހާރު މި ހާލަތު އެބަ އޮތެވެ.\nކުދިންގެ ރުއިން ތަރުޖަމާކުރެވޭ ޓެކްނޮލޮޖީއެއް\nތުއްތު ދަރިފުޅު ރުއިމަކީ މައިންބަފައިން ވަރަށް ކަންބޮޑުވާ ކަމެކެވެ. އެއީ ރޯ ސަބަބު ނޭނގޭތީ އެވެ. އެހެންވެ މިފަދަ ހާލަތްތަކުގައި ދަރިފުޅު މަސަލަސް ކުރެވޭތޯ އެކި ކަހަލަ ކަންކަން ކުރެވެ އެވެ. އެކަމަކު ވާހަކަ ނުދެއްކޭ އުމުރުގެ ތުއްތު ކުދިން ރޯ ސީދާ ސަބަބު ނޭނގުމަކީ ވަރަށް ގިނަ މައިންގެ އުދާހެކެވެ.\nމި ދެބަފައިންގެ ވާހަކަ ކިހާ ލޯބި\nއުމުރުން އަހަރު ނުވާ ކުއްޖަކާއި އޭނާގެ ބައްޕަ ވާހަކަ ދައްކާ މި މި ވީޑިއޯ އަޑާ ނުލައި ބަލައިފި ނަމަ ހަމަ ހީވާނީ ވަރަށް ވަރުގަދަ ވާހަކައެއް ދެކެވޭހެންނެވެ. އެކަމަކު މިއީ އެއްވެސް ވާހަކައެއް ނޫނެވެ. ނަމަވެސް މި ވީޑިއޯ އިން އެތައް މިލިއަން ބަޔަކު އުފާކޮށްދީފި އެވެ.\nއެމެރިކާ ފުލުހަކު ޑިއުޓީގައި ކުޑަކުދިންނާ އެކު ކުޅެން\nސްކޫލްތަކުގައި ދޭ ފިލާވަޅުތަކުގެ އިތުރަށް ގޭގައި ހޯމްވޯކް ހަދަން ދިނުމަކީ ދަރިވަރުން ބައެއް ފަހަރު އެހާ ގަޔާވާ ކަމަކަށް ނުވެ އެވެ. ވަކިން ހާއްސަކޮށް ހަފުތާ ބަންދަކާ ދިމާކޮށް ހޯމްވޯކް ދީފި ނަމަ އެއީ އަދި ވަކިން ފޫހި ކަމަކަށްވެ އެވެ.\nކެންސަރާ ހަނގުރާމަ ކުރަމުން އަންނަ، އެމެރިކާގައި ޓެކްސަސްގެ އަބިގޭލް އޭރިއަސް، 6، ބުނާ ގޮތުގައި އޭނާ ބޭނުން ވަނީ "ބޭޑް ގާއިޒް" އާ ހަނގުރާމަކޮށް ކާމިޔާބު ހޯދާށެވެ. އެހެންވެ އެކަން ކުރަން އޭނާ ދެކެމުން އަންނަ ހުވެފެނަކީ ފުލުހަކަށްވުމެވެ.\nކްލާހުގައި ދެން ތިބޭ ކުދިންނަށް ވުރެ އުމުރު ހަގު ނަމަ އެ ކުއްޖެއްގެ ކިބައިގައި އޭޑީއެޗްޑީ ހުރި ކަމަށް ބަލައި ބޭސް ދިނުމުގެ ފުރުސަތު ބޮޑު ކަމަށް އެމެރިކާގެ ދިރާސާއަކުން އެނގިއްޖެ އެވެ. މިއީ ދަރިން ސްކޫލަށް ވައްދާ އުމުރާ މެދު ވިސްނާލަން މައިންބަފައިންނަށް ބާރުއަޅާ ހޯދުމެކެވެ.


ފްރާންސްގެ ކުޅުންތެރިން ރޭގެ މެޗަށްފަހު އުފާ ފާޅުކުރަނީ. --ފޮޓޯ: ގެޓީ އިމޭޖަސް\nޔޫރޯ ކޮލިފައިންގައި ރޭ ކުޅުނު މެޗުތަކަށްފަހު ތުރުކީ އާއި ފްރާންސް އަދި އިންގްލެންޑުން އަންނަ އަހަރުގެ ޔޫރޯ ފުޓްބޯޅަ މުބާރާތުން ޖާގަ ކަށަވަރުކޮށްފިއެވެ.\nކޮލިފައިންގެ ގްރޫޕް އެޗްގައި ރޭ ކުޅުނު ފުރަތަމަ މެޗުގައި އަމިއްލަ ދަނޑުގައި އައިސްލެންޑްއާ ދެކޮޅަށް ތުރުކީ ކުޅުނު މެޗުން ދެ ޓީމަށް ލަނޑެއްނުޖެހި 0-0 އިން އެއްވަރުވިއިރު، މި ގްރޫޕުގައި ހިމެނޭ ފްރާންސުން ވަނީ އަމިއްލަ ދަނޑުގައި 2-1 އިން މޮލްޑޯވާ ބަލިކޮށްފައެވެ. އަދި އިންގްލެންޑުން ވަނީ ބައިނަލްއަގުވާމީ ފުޓްބޯޅައިގައި ކުޅުނު 1000 ވަނަ މެޗުން ރޭ މޮންޓެނީގްރޯ އަތުން 7-0 ގެ ތަފާތު ބޮޑު ނަތީޖާއަކުން މޮޅުވެފައެވެ.\nޕެރިހުގެ ސްޓެޑް ޑެ ފްރާންސްގައި ރޭ ކުޅުނު މެޗަށް ދުނިޔޭގެ ޗެމްޕިއަން ފްރާންސުން ނިކުތްއިރުވެސް، އެ ގްރޫޕުގައި ހިމެނޭ އައިސްލެންޑްއާ ދެކޮޅަށް ތުރުކީ ކުޅުނު މެޗު ލަނޑެއްނުޖެހި އެއްވަރުވުމުން ތުރުކީ އާއެކު ފްރާންސް ވެސް ވަނީ ޔޫރޯ އަށް ކޮލިފައިވެފައެވެ. މި މެޗު ފެށިގެން ނުވަ ވަނަ މިނެޓުގައި ހީކުރިގޮތާ ހިލާފަށް ކުރީން ލީޑްނެގީވެސް މޮލްޑޯވާ އިންނެވެ. މިއީ ފްރާންސްގެ ޑިފެންޑަރު ކްލެމެންޓް ލެންގްލޭ އަށް ހެދުނު ގޯހެއްގެ ފައިދާނަގައި މޮލްޑޯވާގެ ވަޑިމް ރަޓާ ކާމިޔާބުކުރި ގޯލެކެވެ.\nފުރަތަމަ ހާފު ނިމެން 10 މިނެޓަށްވެފައިވަނިކޮށް، ފްރާންސްގެ ކެޕްޓަން ރަފައެލް ވަރާން ވަނީ މޮލްޑޯވާގެ ގޯލްކީޕަރު އަލެކްސެއި ކޮސެލޭވް އަށް ހެދުނު ގޯހަކުން ޕެނަލްޓީއޭރިޔާތެރެއަށް ވެއްޓުނު ބޯޅައަކުން ވަރަށް ހަމަޖެހިލާފައި ގޯލްގެ ތެރެއަށް ބޮލުން ފޮނުވާލައިގެން ނަތީޖާ ހަމަހަމަކޮށްފައެވެ. މި ހާފުގައި ފްރާންސްގެ ކިލިއަން އެމްބާޕޭ އަށް ލަނޑުޖެހުމަށް ރަނގަޅު ދެ ފުރުޞަތެއްލިބި ވަނީ ބޭކާރުވެފައެވެ.\nމި މެޗުގައި ފްރާންސުން ކާމިޔާބުކުރި ދެވަނަ ލަނޑު، މެޗު ނިމެން 11 މިނެޓަށްވެފައިވަނިކޮށް ލިބުނު ޕެނަލްޓީއަކުން ޖަހައިދިނީ އޮލިވިއޭ ޖިރޫ އެވެ. މިއީ އެ ޓީމުގެ ފުލްބެކް ލޫކާ ޑީނިއޭ އަށް މޮލްޑޯވާގެ ވެސެސްލާވް ޕޮސްމެކް ކުރި ފައުލަކަށް ރެފްރީ ދިން ޕެނަލްޓީއެކެވެ. އޭގެފަހުން، ފްރާންސްގެ ލީޑް ފުޅާކުރުމަށް އެންޓޮއިން ގްރީޒްމަންގެ އިތުރުން ޖިރޫ އަދި ޑީނިއޭ އަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ.\nމި މޮޅާއެކު ފްރާންސުން ވަނީ ނުވަ މެޗުން 22 ޕޮއިންޓް ހަމަކޮށް ގްރޫޕުގެ އެއްވަނަ އަށް ޖެހިލާފައެވެ. އޭގެ ދެ ޕޮއިންޓް ފަހަތުން ދެވަނައިގައި އޮތީ ކުރީން އެންމެ އެއްވަނަ މަގާމުގައި އޮތް ތުރުކީ އެވެ. ތިންވަނައިގައި އޮތް އައިސްލެންޑަށް ލިބިފައިވަނީ ނުވަ މެޗުން 16 ޕޮއިންޓެވެ.\nއަމިއްލަ ސަޕޯޓަރުންގެ ކުރިމަތީގައި ވެމްބްލީ ސްޓޭޑިއަމްގައި ރޭ ކުޅުނު މެޗުގައި މޮންޓެނީގްރޯ ކޮޅަށް އިންގްލެންޑުން ލަނޑު ގޯންޏެއް އޮއްސާލިއިރު، އެ ޓީމުގެ ކެޕްޓަން ހެރީ ކޭން ހެޓްރިކެއް ހެދިއެވެ. އެ ޓީމުގެ ލަނޑުތައް ޖަހައިދިނީ އަލެކްސް އޮކްސްލޭޑް-ޗަމްބަލެއިން އާއި މާކަސް ރަޝްފޯޑްގެ އިތުރުން ޓެމީ އެބްރަހަމް އެވެ. އިންގްލެންޑުން މި މެޗުގައި ޖެހި އަނެއް ލަނޑަކީ މޮންޓެނީގްރޯގެ އަލެކްސަންޑަ ސޯފްރޯންކް އެވެ.\nމި މެޗަށް އިންގްލެންޑުން ނިކުތީ އެ ޓީމުގެ ކޭމްޕު ތެރޭގައި ލިވަޕޫލްގެ ޖޯ ގޯމޭޒާ ތަޅާ ފޮޅުމުގެ ސަބަބުން ޓީމުން ބާކީ ކުރި މެންޗެސްޓާ ސިޓީގެ ރަހީމް ސްޓާލިން ނުލައެވެ.\nރޭގެ ނަތީޖާއާ އެކު ގްރޫޕް އޭ ގެ އެއްވަނަ ޓީމުގެ ގޮތުގައި ކުޅުނު ހަތް މެޗުން 18 ޕޮއިންޓް ހަމަކޮށް އިންގްލެންޑުން ޔޫރޯ އަށް ކޮލިފައިވިއިރު، އޭގެ ތިން ޕޮއިންޓް ފަހަތުން ދެވަނައިގައި އޮތީ ރޭ ކޮސޮވޯ އަތުން 2-1 އިން މޮޅުވި ޗެކް ރިޕަބްލިކް އެވެ.\nތުރުކީ އާއި ފްރާންސް އަދި އިންގްލެންޑް އާއެކު މިހާތަނަށް އައިއިރު 10 ޓީމެއް ވަނީ އަންނަ އަހަރުގެ މުބާރާތުން ޖާގަ ހޯދާފައެވެ. އެއީ، ބެލްޖިއަމް، ސްޕެއިން، އިޓަލީ، ޕޯލެންޑް، ޔޫކްރޭން، ރަޝިޔާ އަދި ޗެކް ރިޕަބްލިކް އެވެ.\nތުރުކީ ފްރާންސް އިންގްލެންޑް ޔޫރޯ ކޮލިފައިން\nOctober 08, 2019 10:14:30\nލޮރިސް އަށް ލިބުނު އަނިޔާގެ ސަބަބުން މި އަހަރު ދެން ނުކުޅެވޭނެ!


05/01/2012 – DhiSalafiyyah\n32- ނިފާޤުގެ ވައްތަރުތަކަކީ ކޮބާ؟ އަދި އޭގެ މާނައަކީ ކޮބާ؟ ޖަވާބު: ނިފާޤު ބެހިގެންވަނީ ދެބަޔަކަށެވެ. އެއީ އިޢުތިޤާދުގެ ނިފާޤާއި ޢަމަލުގެ ނިފާޤެވެ. އިޢުތިޤާދުގެ ނިފާޤަކީ ހިތުން އިސްލާމްނުވެ ދުލުން ތިމަންނަމެންނަކީ މުސްލިމުންނޭ ބުނެއުޅުމެވެ. އިޢުތިޤާދުގެ ނިފާޤުގެ ވާހަކަ ކީރިތި ޤުރުއާނުގައި ﷲ ސުބްޙާނަހޫ ވަތަޢާލާ ވަރަށް ގިނަ އާޔަތްތަކުގައި ބަޔާންކުރައްވާފައިވެއެވެ. އަދި ﷲ ސުބްޙާނަހޫ ވަތަޢާލާ ވަނީ މިބައިމީހުން ތިބޭނެ ތަނަކީ ނަރަކައިގެ އެންމެ އަޑީ ވަތްގަނޑުކަމުގައި ހަމަޖައްސަވާފައެވެ. ޢަމަލުގެ ނިފާޤުގެ ވާހަކަ ރަސޫލުﷲ ޞައްލަﷲ…


Nolhivaranfaru ge maru ge haadhisaa ge handhaaneh, moodhu adin | Mihaaru\nނޮޅިވަރަންފަރުގެ މަރުގެ ހާދިސާގެ ހަނދާނެއް، މޫދު އަޑިން\n16 ސެޕްޓެމްބަރ 2019 - 10:472comments\nމިދިއަ މަހު ހދ. ނޮޅިވަރަންފަރުން ފުރައިގެން އެ އަތޮޅު ހަނިމާދު އަށް ދަތުރުކުރަނިކޮށް، ލޯންޗު ބަންޑުން ޖަހައިލައި ފަސް މީހުން މަރުވި ހާދިސާގެ ހަނދާނެއް، މޫދު އަޑިން ރޭ ބަޔަކަށް ފެނިއްޖެ އެވެ.\nހަނިމާދޫ ދެކުނު ކޮޅަށް އިހި ނަގަން ފީނި ޒުވާނުންތަކަކަށް ފެނިގެން ނެގީ ކަޅު ކުލައިގެ ފޮއްޓެކެވެ. އޭގައި ހުރީ ކޮންމެވެސް ވަރަކަށް ފެހި ވެސް ޖަހައިފަ އެވެ. އެ ފޮށި މިހާރު ވަނީ ފުލުހުންނާ ހަވާލުކޮށްފަ އެވެ.\n"މިހާރު" އަށް އެނގިފައިވާ ގޮތުގައި އިހީގެ މަސްވެރިކަމަށް ނުކުތް މީހުންނަށް ފެނުނީ، ލޯންޗު ބަންޑުން ޖަހައިލި ހާދިސާއިން ސަލާމަތްވި އާއިޝަތު ޝެހެނާޒް 29، ގެ ފޮއްޓެވެ.\nއިހި ނަގަން ފޭބި ގްރޫޕްގައި ހިމެނޭ ފިރާގު މުހައްމަދު ބުނީ އެ ފޮށި ފެނުނީ ލޯންޗު ބަންޑުން ޖަހައިލި ސަރަހައްދުން ކަމަށެވެ. އެ ފެނުނީ އެ ގްރޫޕްގެ އެހެން ޒުވާނެއް ކަމަށް ވާ އަލީ ވިސާމަށް ކަމަށް އޭނާ ބުންޏެވެ.\n"ހިތަށްއެރީ އެ މީހުންނަށް ބޭނުން އެއްޗެއް އޭގައި ހުރެދާނެއޭ. ފައިސާ ވެސް ހުރެދާނެއޭ. އެހެންވެ ނަގައިގެން ގެނެސް ޕޮލިހާ ހަވާލުކުރީ،" ފިރާގު ބުންޏެވެ.\nއެކަމަކު އޭނާ ބުނީ އެ ފޮށީގެ އިތުރުން ދަތުރުވެރިންގެ އެހެން އެއްވެސް އެއްޗެއް ފެނިފައިނުވާ ކަމަށެވެ.\nމިދިޔަ މަހު 29 ގައި ބަންޑުން ޖަހައިލި ލޯންޗުގައި ދަތުރު ކުރި މީހުންގެ ހުރިހާ އެއްޗެއް، އެ ހާދިސާގައި ވަނީ ގެއްލިފަ އެވެ.\nއެ ހާދިސާގައި ފަސް ހަތަރު މީހަކާއި ތިން އަހަރުގެ އަންހެން ކުއްޖަކު މަރުވި އެވެ. އޭގެ ތެރޭގައި އެއް އާއިލާއެއްގެ ހަތަރު މެމްބަރަކު ހިމެނެ އެވެ.\nލޯންޗު ބަންޑުން ޖަހައިލި ހިތާމަވެރި ހާދިސާގައި މަރުވި މީހުން:\n- ހުސައިން އަބްދުﷲ 55، އަހިމާގެ، ނޮޅިވަރަންފަރު - މަރިޔަމް މައުސޫމް 48، ހުސައިންގެ އަންހެނުން - ފާތުމަތު ގުރައިޝާ 30، ހުސައިންގެ ދަރިފުޅު - އީރާ ހަސަން ޝިފާޒް 3، ގުރައިޝާގެ އަންހެން ދަރިފުޅު - އާއިޝަތު އަލީ 51، ސަލާމަތްވި ޝުކުރޫގެ އަންހެނުން


SunOnline: Spain ge gaumee airline Raajje ah dhathuru fashaifi\nސްޕެއިންގެ ގައުމީ އެއާލައިން ރާއްޖެއަށް އުދުހެން ފަށައިފި\nމާހިލް މުހައްމަދު 03 Jul 2021, 18:16\nސްޕެއިންގެ ގައުމީ އެއާލައިން "އައިބީރިއާ" އެއަލައިނުން ރާއްޖެއަށް ދަތުރުތައް ފަށައިފިއެވެ. މިއީ އެ އެއާލައިނުގެ ތާރީހުގައިވެސް ރާއްޖެއަށް އައި ފުރަތަމަ ފަހަރެވެ. އަދި ރާއްޖެއަކީ އެ އެއާލައިނުން ދަތުރުކުރާ އިންޑިއާ ކަނޑުގެ ހަމައެކަނި މަންޒިލެވެ.\nމިއދު ވެލާނާ އިންޓަނޭޝަނަލް އެއާޕޯޓަށް ޖެއްސި އައިބީރިއާގެ ފުރަތަމަ ފްލައިޓު އައީ ސްޕެއިންއިން 218 ފަތުރުވެރިންނާއެކުއެވެ.\nއައިބީރިއާއިން ރާއްޖެއަށް ކުރާ ދަތުރުތަކުގައި ބޭނުންކުރާނީ އެއާބަސް A330-300 އަދި A330-200 މަރުކާގެ އެއާކްރާފްޓެވެ. އަދި އައިބީރިއާގެ މި އެއާކްރާފްޓުތަކުގައި އިކޮނޮމީ, ޕްރީމިއަމް އިކޮނޮމީ އަދި ބިޒްނަސް ކްލާސް ކެބިންތައް ހުރެއެވެ.\nވެލާނާ އިންޓަނޭޝަނަލް އެއާޕޯޓު ހިންގާ މޯލްޑިވްސް އެއާޕޯޓްސް ކޮމްޕެނީ ލިމިޓެޑު (އެމްއޭސީއެލް)އިން ބުނީ އޯގަސްޓް މަސް ނިމުމާ ހަމައަށް އައިބީރިއާއިން ރާއްޖެއަށް ހަފްތާއަކު ތިން ދަތުރު ކުރާނެ ކަމަށެވެ. އެ އެއާލައިނުގެ ފްލައިޓު ރާއްޖޭގައި ޖައްސާނީ ހޯމަ, ބުދަ އަދި ހުކުރު ދުވަހުއެވެ. އެނބުރި ސްޕެއިންއަށް ދިއުމަށް ރާއްޖެއިން ފުރާނީ ބުދަ, ހުކުރު އަދި ހުކުރު ދުވަހުއެވެ.\nއައިބީރިއާއިން ބުނި ގޮތުގައި ރާއްޖެއަކީ މި އަހަރުގެ ހޫނުމޫސުމުގައި އެ އެއާލައިނަށް ލިބުނު ވަރަށް މުހިންމު މަންޒިލެއް ކަމަށެވެ.\n"ރާއްޖެއަކީ އައިބީރިއާގެ އެންމެ ފުރަތަމަ އިންޑިއާ ކަނޑުގެ މަންޒިލު. އަދި މިއީ ކޮވިޑް19 އިން އެންމެ ރައްކާތެރިވެސް މަންޒިލު," އައިބީރިއާގެ ކޮމާޝަލް ނެޓްވޯކް ޑިވެލޮޕްމަންޓް އެންޑް އެލިއަންސެސް ޑިރެކްޓަރު މަރީއާ ހެސޫސް ލޯޕެޒް ސޮލާސް ވިދާޅުވިއެވެ.\nއައިބީރިއާއިން ރާއްޖެއަށް ދަތުރުތައް ފެށުމާ ގުޅިގެން އެމްއޭސީއެލްގެ މެނޭޖިންގް ޑިރެކްޓަރ ގޯޑަން އެންޑްރޫ ސްޓުއާޓް ވަނީ އެ އެއާލައިނަށް މަރުހަބާ ވިދާޅުވެފައެވެ.\nރާއްޖޭގެ ފަތުރުވެިރކަން މާކެޓުކުރާ އެމްއެމްޕީއާރުސީގެ މެނޭޖިންގް ޑިރެކްޓަރު ތޮއްޔިބު މުހައްމަދު ވިދާޅުވީ އައިބީރިއާއިން ރާއްޖެއަށް ދަތުރުތައް ފެށުމަކީ ފަތުރުވެރިކަމުގެ ދާއިރާއިން ރާއްޖެއާއި ދެކުނު ޔޫރަޕާ އިތުރަށް ގުޅުމުގެ ރަމްޒެއް ކަމަށެވެ.\n"އައިބީރިއާއިން ރާއްޖެއަށް ކުރާ އިތުބާރަކީ, ރާއްޖެއަކީ މމިވަގުތު ދަތުރުކުރަން އެންމެ ރައްކާތެރި އެއް މާހައުލުކަން އިންޑަސްޓްރީން ގަބޫލުކުރާކަމުގެ އިތުރު މިސާލެއް. އަޅުގަނޑުމެން ސްޕެނިޝް މާކެޓަށް އަމާޒުކޮށްގެން މާކެޓުކުރުމުގެ ހަރަކާތްތަކެއް ހިންގަމުން މިދާ ދަނޑިވަޅުގައި, ދެކުނު ޔޫރަޕާއި ސްޕެއިންގެ ދަތުރުވެރިންނަށް މަރުހަބާ ކިޔުމަށް މިތިބީ ތައްޔާރަށް," ތޮއްޔިބު ވިދާޅުވިއެވެ.


SunOnline: Young boys ge athun Ronaldo ge United balivejje\nޔަންގް ބޯއީސް އަތުން ރޮނާލްޑޯގެ ޔުނައިޓެޑް ބަލިވެއްޖެ\nޢަބްދުﷲ އައިމަން 15 Sep 2021, 00:13\nޔަންގް ބޯއީސްއާއި މެންޗެސްޓާ ބައްދަލު ކުރި މެޗުގެ ތެރެއިން --- ފޮޓޯ//ލައިވްސްކޯ\nޔޫއެފާ ޗެމްޕިއަންސް ލީގުގެ އާ ސީޒަނުގެ ފުރަތަމަ މެޗުގައި ސްވިޒަލޭންޑުގެ ޔަންގް ބޯއީސްއިން ވަރުގަދަ މެންޗެސްޓާ ޔުނައިޓެޑް ބަލިކޮށްފިއެވެ.\nސްވިޒަލޭންޑްގެ ސްޓޭޑް ޑެ ސުއިސ ވަންޑޯފް ސްޓޭޑިއަމުގައި މިރޭ ކުޅުނު މެޗުގައި ޔުނައިޓެޑް އަތުން ޔަންގް ބޯއީސް ކުރި ހޯދީ 1-2 ގެ ނަތީޖާއަކުންނެވެ. ފަހަތުން އަރައި ޔަންގް ބޯއީސް މި ހޯދި މޮޅުން ގިނަ ބަޔަކަށް ސިހުން ގެނުވި އިރު އެ ގުރޫޕްގެ ދެވަނަ މެޗުގައި މިރޭ ބައްދަލު ކުރާނީ އެޓްލަންޓާއާއި އެންމެ ފަހުގެ ޔޫރޮޕާ ލީގު ޗެމްޕިއަން ވިޔަރެއާލްއެވެ.\nޗެމްޕިއަންސް ލީގުގެ ތާރީހުގައި އެންމެ ކާމިޔާބު ކުޅުންތެރިޔާ ކްރިސްޓިއާނޯ ރޮނާލްޑޯ 12 އަހަރަށްފަހު އެނބުރި ޔުނައިޓެޑަށް އައިސް މި މުބާރާތުގައި ކުޅުނު ފުރަތަމަ މެޗު ފަށައިގެން 13 ވަނަ މިނަޓުގައި އޭނާ ވަނީ ގޯލު ޖަހައިފައެވެ. ރޮނާލްޑޯގެ ޕޯޗުގަލް ޓީމް މޭޓް ބުރޫނޯ ފަނަންޑޭޒް ނަގައިދިން ރީތި ހުރަހަކުން މުޅިން ހުސްކޮށް ހުރެ ރޮނާލްޑޯ ފޮނުވާލި ބޯޅަ ގޯލަށް ވަނީ ކީޕަރު ދެފައިދެގޯޅިންނެވެ.\nރޮނާލްޑޯގެ ގޯލާ އެކު މޮޅަށް ކުޅެމުން ދިޔަ ޔުނައިޓެޑަށް މެޗު އުނދަގޫވެގެން ދިޔައީ 35 ވަނަ މިނަޓުގައި އެ ޓީމުގެ ޑިފެންޑަރު އެރޮން ވަން ބިސާކާއަށް ރެފްރީ ރަތް ކާޑު ދެއްކުމުންނެވެ. އިދިކޮޅު ޓީމުގެ ކުޅުންތެރިއަކަށް ކުރި ފައުލަކާ ގުޅިގެން ބިސާކާއަށް ދެއްކި ރަތްކާޑާ އެކު މުޅި މެޗުގެ އޮއެވަރު ބަދަލުވެ ޔަންގް ބޯއީސްއިން ގިނަ ހަމަލާތަކެއް ވަނީ އުފައްދައިފައެވެ.\nނަތީޖާއަކަށްވީ ދެވަނަ ހާފުގައި އެ ޓީމުން ފަހަތުން އަރައި ދެ ގޯލު ޖެހުމެވެ. އެ ދެ ގޯލު އެ ޓީމަށް ޖަހައިދިނީ ނިކޮލަސް އެންގަމެލޫ އާއި ތިއޮސަން ޖޯޑަން ސިއެބަޗޫއެވެ.


Fen nulibi verirah huttumakah! Filaigen nudhaane handhaaneh! | Mihaaru\nއަލިފާނުގެ ހާދިސާގައި އެމްޑަބްލިޔުއެސްސީގެ ފެން ޕްލާންޓްތައް ހުއްޓުމުން އާންމުންނަށް ކުއްލި ހާލަތުގައި ފެން ފޯރުކޮށްދެނީ\nފެން ނުލިބި ވެރިރަށް ހުއްޓުމަކަށް! ފިލައިގެން ނުދާނެ ހަނދާނެއް!\n04 ޑިސެމްބަރ 2019 - 09:22 31 comments\nއެމްޑަބްލިޔުއެސްސީގައި ހިނގި އަލިފާންގެ ހާދިސާއާ ގުޅިގެން ދިމާވި ފެނުގެ ކާރިސާއަށް މިއަދު ފަސް އަހަރު ވެއްޖެ އެވެ. އެ ހާދިސާގެ ތަޖުރިބާ އާއި މިހާރު އެކުންފުނީގެ ހާލަތު މި ރިޕޯޓްގައި ކިޔާދީފައިވާނެ އެވެ.\nއެއް ދުވަހެއްގެ މެންދުރުފަހެވެ. ހަމަ ކުއްލިއަކަށް މުޅި މާލެއިން ފެނުގެ ހިދުމަތް ކެނޑުނީ އެވެ. ފުރަތަމަ އެއީ މާ ބޮޑު ކަމެކޭ އެކެއްގެ ހިތަކަށް ވެސް ނާރަ އެވެ. އިރުކޮޅެއް ތެރޭ ހިދުމަތް ލިބޭނެ ކަމަށް ބަލައިގެން ތިބީ އެވެ. އެކަމަކު ކަމުދާކަށް ނެތެވެ. މާލެއަށް ފެނުގެ ހިދުމަތް ދެމުން އަންނަ މާލޭ ވޯޓާ އެންޑް ސުވަރޭޖް ކޮމްޕެނީ (އެމްޑަބްލިޔުއެސްސީ)ގެ ފެން ޕްލާންޓްތަކަށް ކަރަންޓް ދޭން ބޭނުންކުރާ ޕެނަލެއްގައި ރޯވީ އެވެ. ވެރިރަށުގައި ބޮޑު ކާރިސާއެއް ފެށުނީ އެވެ.\nއެ މައްސަލަ ހައްލުކުރެވި އަލުން ފެނުގެ ހިދުމަތް ދެވުމާ ހަމަޔަށް ވޭތުވި ހަފުތާއެއްހާ ދުވަހު، މާލޭގެ ބޮޑު އާބާދީ ތަހައްމަލްކުރަމުން ދިޔައީ، އޭގެ ކުރިން ތަޖުރިބާކުރި ދަތިތަކެއް ނޫނެވެ. ފާހާނާ ނުކުރެވި، ފެން ނުވެރި، އެއްޗެހި ދޮވެވޭ ގޮތް ނުވެ، ކުރިން ހިތަށް ވެސް ނާރާ ފަދަ އުނދަގޫތަކެއްގެ ތެރޭގައި ތާށިވި އެވެ.\nފެނަކީ އެންމެ އަސާސީ މާއްދާ އެވެ. ސަރުކާރާއި އަމިއްލަ ފެން ކުންފުނިތަކާއި އިންޑިއާ ފަދަ އަވަށްތެރި ގައުމުތަކުން، އެމަޖެންސީގައި ބޯ ފެން ފޯރުކޮށްދިނުމުގެ މަސައްކަތް ކުރިއަށް ގެންދިޔަ އެވެ. މާލޭގެ އެކި ތަންތަނުގައި ކިޔޫ ޖެހި، ބޮލަކަށް ވަކި ވަރަކަށް ކަނޑައަޅައި ދޫކުރި ފެން ފުޅި ހޯދަން ވަގުތުތައް ހޭދަކުރި އެވެ. ކުދިބޮޑު އެންމެންނެވެ.\nނޭނގި ހުއްޓާ، ބޮޑު ކާރިސާއެއް\nމައްސަލައެއް ދިމާވެއްޖެކަން ކުންފުނީގެ ވެރިންނަށް ވެސް އެނގުނީ ޑިއުޓީގައި ހުރި މުވައްޒަފު ޓޯކީން ގޮވައި، ދުން ނުކުންނަ ވާހަކަ ބުނުމާ އެކު އެވެ. ސެކިއުރިޓީ ޑިޕާޓްމަންޓްގެ ވެރިން ނުކުތްއިރު ސަލާމަތެއް ނެތެވެ. ޕެނަލް ބޯޑް ބަހައްޓާފައި ހުރި ކޮޓަރިން ގަދަޔަށް ދުން އަރަނީ އެވެ. ވަގުތުން ސިފައިންނަށް ގުޅައި އަލިފާން ނިއްވާލުމުގެ މަސައްކަތް ފެށި އެވެ. ނަމަވެސް ދުން ބޯކަމުން ވަދެވޭ ގޮތެއް ނުވި އެވެ.\nއެމްޑަބްލިއުއެސްސީ ޕެނަލް ބޯޑްތައް އަނދާފައި -- ފޮޓޯ: އެމްޑަބްލިއުއެސްސީ\nއެމްޑަބްލިއުއެސްސީގެ ޑިސްޓްރިބިއުޝަން ސިސްޓަމް ހަދާފައި ހުންނަނީ އޮޓޯއިން މަސައްކަތް ކުރާ ގޮތަށެވެ. ކިރިޔާ ކަރަންޓް މެދު ކެނޑުނަސް މުޅި ތަނުން އެލާމް އަޅަ އެވެ. އަލިފާނުގެ ހާދިސާ ހިނގިއިރު އޮފީސް ތެރޭގައި ހުންނެވި ސީނިއަ ވޯޓާ ޑިސްޓްރިބިއުޝަން އޮފިސަރު ސުލައިމާން ޒަކަރިއްޔާއަށް، ފުރަތަމަ އެލާމާ އެކު ވެސް ހީކުރެއްވުނީ ކަރަންޓްގެ ކަމެއް އުޅެނީ ކަމަށެވެ. ހިނގައިގެން އުޅެނީ ކިހާ ނުރައްކާތެރި ކަމެއްކަން އޭރު ރޭކައެއް ނުލަ އެވެ.\n"އޭރު ވެސް އަޅުގަނޑު ހުރީ އޮފީސް ތެރޭގައި. އޭރު ނޭނގޭ މިއީ ކިހާ ވަރެއްގެ ކަމެއް ކަމެއް. ޑިސްޓްރިބިއުޝަން ޕަންޕް ރޫމްތެރެއަށް އަޅުގަނޑު ފައިބައިގެން ޕަވާ ހައުސްއާ ދިމާލަށް ބަލައިލިއިރު އެތަނުން ދުން އަރާތަން ފެނޭ،" ކުންފުނީގައި މަސައްކަތް ކުރައްވާތާ 24 އަހަރު ވެފައިވާ ސުލައިމާން ވިދާޅުވި އެވެ.\n"ޑިސްޓްރިބިއުޝަން ޕަންޕް ރޫމް ތެރެއަށް ވަދެގެން ދިޔައިރު އެތަނުގައި އެމްޑަބްލިއުއެސްސީގެ ޕަވައެއް [ކަރަންޓް] ނެތް. ސްޓެލްކޯގެ ޕަވާއަށް ސިސްޓަމް ޗޭންޖްކޮށް ރަނގަޅުކޮށްފައި އަނެއްކާވެސް އަޅުގަނޑު މަޑުކޮށްލީ ޕަވާހައުސް ކައިރި. އޭރު ވަރަށް ބޮޑަށް ދުމުގެ އަސަރު ހުރި."\nއެވަރުގެ ކަމަކަށް އެ ކުންފުނި ވެސް އޮތީ ތައްޔާރުވެފައެއް ނޫނެވެ. އެހެންވެ ހުރިހާ މުވައްޒަފުންނަށް ލިބުނު ޝޮކް ވެސް ބޮޑުވި އެވެ.\nޕްލާންޓް މެއިންޓެނަންސްގެ ހެޑް އިސްމާއިލް އާމިރު ވިދާޅުވި ގޮތުގައި އެވަގުތު ވެރިންނާ ދެކެވުނު ވާހަކަތަކުން އެނގިވަޑައިގަތީ ހިނގައިގެން އުޅެނީ އަވަހަށް ސަލާމަތް ވެވެން ނެތް ބޮޑު ކަމެއް ކަމެވެ. އަލިފާން ނިއްވާލަން ކުރަން ޖެހޭ މަސައްކަތުގައި 10 ވަރަކަށް މިނެޓް އުޅުނު ފަހުން އެންމެންނަށް އެނގުނީ އެހާ ފަސޭހައިން އެކަން ނުވާނެ ކަމެވެ. އަލިފާން ރޯވެފައި ހުރި ހިސާބަށް ވަދެވޭނެ ގޮތެއް ނެތެވެ.\nއަލިފާންގަނޑު ނިވުނުއިރު ގިނަ ޕެނަލްތަކެއް ހުރީ އަނދައި ވިރިގެން ފައިބައިފަ އެވެ. ފެން އުފައްދާ ޕްލާންޓްތައް ހިންގަމުން ދިޔައީ އެ ޕެނަލް ބޯޑްތަކުންނެވެ. އެހެންކަމުން މުޅި ފެން ފްލާންޓްގެ މަސައްކަތް ހުއްޓުނީ އެވެ.\nޕެނަލް ބޯޑްގައި ރޯވި އަލިފާންގަނޑު ނިއްވާލުމަށް ސިފައިންނާއި އެމްޑަބްލިއުއެސްސީގެ މުވައްޒަފުން ހަރަކާތްތެރިވަނީ ފޮޓޯ: އެމްޑަބްލިއުއެސްސީ\nހޭލާ ތިބެ ބޮޑު މަސައްކަތެއް\nއޭރު ރާއްޖެއިން ބޭރުގައި ހުންނެވި ރައީސް އަބްދުﷲ ޔާމީން، ޓާސްކް ފޯހެއް އެކުލަވާލެއްވި އެވެ. އިސްކޮށް ތިއްބެވީ އޭރުގެ ޑިފެންސް މިނިސްޓަރު މުހައްމަދު ނާޒިމާއި ބައެއް އެހެން މިނިސްޓަރުންނެވެ. އެ ޓާސްކް ފޯހުން ކޮންމެ ދުވަހަކު ނޫސްވެރިންގެ ބައްދަލުވުން ބާއްވައި ކަމުގެ އަޕްޑޭޓް ދިޔައީ ދެމުންނެވެ.\nއެމްޑަބްލިއުއެސްސީގެ ތެރެއިން ވެސް ހާއްސަ ޓީމެއް އެކުލަވާލި އެވެ. ސުލައިމާނަށް ފުރަތަމަ ހަވާލުވީ އެ ކުންފުނީގެ ފެނުގެ ސްޓޮކް ބެލުމެވެ. އެއަށް ފަހު ވަކި ވަގުތުތަކެއްގައި ނޫނީ ފެން ދޫނުކުރަން އެންގި އެވެ. އެއީ އޭރު ހުރި ސްޓޮކް އެއްކޮށް ހުސްވިޔަ ނުދިނުމަށް އެޅި ފިޔަވަޅެކެވެ.\nކާރިސާގެ ފުރަތަމަ ދުވަސްކޮޅު ފެން ދޫކުރަމުން ދިޔައީ ކޮންމެ ދުވަހަކު ދެ ފަހަރަށް، ގަޑިއެއްގެ އިރަށެވެ.\nޕްލާންޓް މެއިންޓެނަންސްގެ ހެޑް އިސްމާއިލް އާމިރު ވިދާޅުވީ ސްޓޮކްގައި ފެން ހުރި ނަމަވެސް ފެން ދޫކުރުން ހުއްޓާލަން މަޖުބޫރުވީ އޭރު ދޫކުރަމުން ދިޔަ ވަރުން ފެން ދޫކުރާ ނަމަ އެހާ އަވަހަށް ފެން ހުސްވެދާނެ ކަމުގެ ބިރު އޮތުމުންނެވެ.\n"އޭރު ވެސް އިތުރު ދެ ލޮކޭޝަނެއްގައި އަޅުގަނޑުމެންގެ ފެން [ސްޓޮކް] ހުންނާނެ. އެކަމަކު އަޅުގަނޑުމެން ނިންމީ މިކަމުން އަރައި ނުގަނެވޭހާ ހިނދަކު ހުރި ފެންކޮޅަކީ ހުސްވާނެ އެއްޗެއްކަން. އެ ހިސާބުން އެ ނިންމުން ނިންމީ،" އާމިރު ވިދާޅުވި އެވެ.\n"އެހެންވެ ހާދިސާ ހިނގިތާ ބައި ގަޑިއިރެއްހާ އިރު ތެރޭގައި މާލެއަށް ފެން ދިނުން އަޅުގަނޑުމެން ހުއްޓާލީ."\nކާރިސާއާ ގުޅިގެން ރައީސް ޔާމީން އެކުލަވާލެއްވި ޓާސްކް ފޯހުން ބޭއްވި ނޫސްވެރިންގެ ބައްދަލުވުމެއްގެ ތެރެއިން-- ފޮޓޯ: އެމްޑަބްލިއުއެސްސީ\nފެން އުފައްދާ ޕްލާންޓްތަކަށް ކަރަންޓް ދޭން ވަގުތީ ގޮތުން ހަތަރު ޓްރާންސްފޯމަރު ބެހެއްޓި އެވެ. ޕެނަލް ބޯޑްތަކާ އެކު ޕްލާންޓްތައް އޮޕަރޭޓްކުރާ ޕީއެލްސީ ޕެނަލްތައް އަނދައިގެން ދިއުމުން އަލުން އެ ޕެނަލްތައް ހަދަން ޖެހުނެވެ. އެކަމަށް ގިނަ ވަގުތު ނެގި އެވެ.\n"ޕީއެލްސީ ޕެނަލްތައް ސުމަކުން ފެށިގެންގޮސް އަލުން ބަލުން ހަދަން ޖެހުނީ. އެވެސް ވަރަށް ބޮޑު ގޮންޖެހުމަކަށް ވި،" އާމިރު ވިދާޅުވި އެވެ.\nބުރަ މަސައްކަތުގެ ނަތީޖާއަކަށް ވީ ކާރިސާ ހިނގިތާ ދެ ވަނަ ދުވަހުގެ ތެރޭގައި ފެން އުފައްދާ ނުވަ ޕްލާންޓްގެ ތެރެއިން އެއް ޕްލާންޓް އޮޕަރޭޝަނަށް ގެނައުމެވެ. އެއާ އެކު މަޑުމަޑުން ސްޓޯރޭޖަށް ފެން ގިނަވާން ފެށި އެވެ.\nއެމްޑަބްލިއުއެސްސީގެ ޓެކްނިކަލް މުވައްޒަފުން ރެ އާއި ދުވާލު އުޅުނީ ފެން އުފެއްދުމުގެ މަސައްކަތް އަވަހަށް ފެށޭނެ ގޮޮތަކަށް ކަންކަން ހަމަޖައްސާށެވެ. އެހެން މުވައްޒަފުން ދިޔައީ ޓެކްނިކަލް މުވައްޒަފުންނަށް އެހީތެރިވަމުންނެވެ. ގިނަ މުވައްޒަފުން ނިދީ ވެސް އޮފީސް ތެރޭގަ އެވެ.\n"މި މަސައްކަތުގައި ހަތް ދުވަސް ދިޔައީ ގާތްގަނޑަކަށް ނުނިދާ ކަހަލަ ގޮތަކަށް. އަބަދުހެން އުޅުނީ އޮފީސް ތެރޭގައި. ވަރުބަލިވީމަ ވެސް އޮފީހުގެ މޭޒް ކައިރި ޖައްސާލައިގެން އޮވެ ނިދަނީ ވެސް،" ސުލައިމާން ވިދާޅުވި އެވެ.\nކުންފުނީގެ ގިނަ މުވައްޒަފުންތަކެއް ފެން ބެހުމުގެ މަސައްކަތުގައި ވެސް ހަރަކާތްތެރިވި އެވެ. ޗައިނާ އާއި އިންޑިއާގެ ކޯސްޓް ގާޑުން ހަދިޔާ ކުރި ފެން އެމްޑަބްލިއުއެސްސީގައި ރައްކާކުރި އެވެ. އެ ފެން އައީ، ވަކި އުސޫލުތަކެއްގެ ތެރެއިން ބަހަމުންނެވެ.\nވަގުތީ ގޮތުން ހެދި ފެން ދޫކުރާާ ސްޓޯލަކުން އާންމުން ފެން ގެންދަނީ\nއެ ބުރަ މަސައްކަތުގެ ނަތީޖާއަކީ ކާރިސާ ހިނގިތާ އަށް ދުވަހުގެ ތެރޭގައި ކުރިން ދެމުންދިޔަ ގޮތަށް ފެން ދޫކުރެވެން ފެށުމެވެ.\nބޮޑު ފިލާވަޅެއް، މިހާރުގެ ހާލަތު ކިހިނެއް؟\nއެ ހާދިސާއަށް މިއަދު ފަސް އަހަރު ވީ އެވެ. އެއީ އިބުރަތްތެރި ފިލާވަޅެކެވެ. ސުވާލަކީ މިހާރުގެ ހާލަތު ކިހިނެއް ހެއްޔެވެ؟\nމެނޭޖާ އޮޕަރޭޝަންސް އިސްމާއިލް އިބްރާހިމް ވިދާޅުވި ގޮތުގައި އަނދައިގެން ދިޔައިރުގެ ހާލަތަށް ކުންފުނި ގެންނަން ދޮޅު އަހަރު ނެގި އެވެ. މިހާރު އެއަށް ވުރެ ވެސް ގާބިލްކަން ވަނީ ބޮޑުކޮށްފަ އެވެ. އެގޮތުން މާލޭގެ ތިން ސަރަހައްދެއްގައި ފެން އުފެއްދޭނެ ގޮތް ވަނީ ހަމަޖައްސައިފަ އެވެ.\n"މާފަންނާއި ހެންވޭރު އަދި މައްޗަންގޯޅީގައި މިހިރި މެއިން ސެންޓަރުގައި މިހާރު ފެން އުފައްދައި ފޯރުކޮށްދިނުމުގެ ގާބިލްކަން އެބަހުރި،" ހޯދި ކުރިއެރުން ކިޔައިދެއްވަމުން އިސްމާއިލް ވިދާޅުވި އެވެ.\nއިސްމާއިލް ވިދާޅުވި ގޮތުގައި ސިނަމާލެ ބްރިޖުގައި އަޅާފައިވާ ހޮޅިން ހުޅުމާލެއިން މާލެއަށް ފެން ގެނެވޭނެ އިންތިޒާމު ވެސް ވަރަށް އަވަހަށް ހަމަޖައްސާނެ އެވެ. އަދި ސްޓޯރޭޖް އިތުރުކުރަން ހަދާ ތާނގީތައް ވެސް މިހާރަށް ވުރެ އިތުރު ކުރަން ވަނީ ނިންމައިފަ އެވެ. އޭގެ ތެރެއިން އެއް ތާނގި ވަރަށް އަވަހަށް މާލޭގައި ބަހައްޓާނެ ކަމަށް، ކުންފުނިން ބުނެ އެވެ.\n"މިހާރު ޑިމާންޑަށް ވުރެ ޕްރޮޑަކްޝަން ކެޕޭސިޓީ މަތިވާނެ. އެއްޗެއް ފެއިލްވިއްޔާ ދެން ހުރި ސްޓޭންޑްބައި އެއްޗަކުން ހިންގޭ ކަހަލަ ގޮތަކަށް ބެކަޕް ސިސްޓަމްތައް އިމްޕްރޫވް ކުރެވިފައި އެހެރީ،" އިސްމާއިލް ވިދާޅުވި އެވެ.\nކުއްލި ހާލަތުގައި ފެން ދޫކުރަނީ: ޑިސެމްބަރު 4، 2014 ގައި ވެރިރަށް ފެނަން ޖެހުނު --ފޮޓޯ: އެމްޑަބްލިއުއެސްސީ\nއެމްޑަބްލިއުއެސްސީގެ ހުރިހާ ޕެނަލް ރޫމެއްގައި މިހާރު ވަނީ އޮޓޯއިން އަލިފާން ނިއްވާލާ ސިސްޓަމްތައް ހަރުކޮށްފަ އެވެ. ތެޔޮ ރައްކާކުރާ ތަންތަނުގައި އަލިފާން ނިއްވާލަން ފޯމް ބޭނުންކުރާ ސިސްޓަމްތައް ވެސް ވަނީ ގާއިމްކޮށްފަ އެވެ. އަދި އަލިފާން ނިއްވުމަށް ހާއްސަކޮށްގެން އެމްއެންޑީއެފުން ވަނީ އެ ކުންފުނީގެ ފަސް މުވައްޒަފުން ތަމްރީން ކޮށްފަ އެވެ. އެ މުވައްޒަފުންނަށް ބޭނުންވާ އާލާތްތައް ހޯދާފައިވެ އެވެ.\n"އޮޓޮމެޓިކުން އަލިފާން ނިއްވާލެވޭނެ ގޮތަށް މިހާރު ހުންނާނީ ތަންތަނުގައި ސާމާނުތައް ބެހެއްޓިފައި. އިތުރު އަލިފާން ނިއްވާ ފުޅިތައް ވެސް ވާނީ ބެހެއްޓިފައި. މާލޭގެ އިތުރުން ހުޅުމާލެ، ވިލިމާލޭގައި ވެސް ވަނީ އެ ސިސްޓަމްތައް ގާއިމްކޮށްފައި. އިތުރު މަސައްކަތްތައް ކުރިއަށް ދަނީ،" ސީނިއަ ސެކިއުރިޓީ އަދި ފަޔާ ސޭފްޓީ އޮފިސަރު ހަލީމް ވިދާޅުވި އެވެ.\nމާލެއަށް ދިމާވި ފެނުގެ ކާރިސާ މަތިން އާންމުން ހަނދާނެއް ނުނެތޭނެ އެވެ. އެމްޑަބްލިޔުއެސްސީއަށް، އެ ކުންފުނީގެ ކުރިމަގު ބައްޓަންކުރަން އެ ކާރިސާއިން ފިލާވަޅު ލިބުނެވެ. އެފަދަ ހާދިސާއަކަށް ފުރިހަމައަށް ތައްޔަރުވެފައި އޮތްކަމުގެ ޔަގީންކަން، މިހާރު ދެނީ، އޭގެ ފަހުން އެޅި ފިޔަވަޅުތަކުން ހޯދުނު ކުރިއެރުންތައް ގިނަކަމުންނެވެ.\nއިތުރު ލިޔުންތައް އަލިފާނުގެ ހާދިސާ ފަޔާ އެންޑް ރެސްކިއު އެމްޑަބްލިއުއެސްސީީ މާލެ ފެނަށް ޖެހުން


Kuree ge bodu vazeeru Khaled Zia hayyaru kuran court amuru nerefi | Mihaaru\nބަންގްލަދޭޝްގެ އިދިކޮޅު ލީޑަރު ޚާލިދާ ޒިއާ. --ފޮޓޯ:އޭޕީ\nކުރީގެ ބޮޑު ވަޒީރު ޚާލިދާ ޒިޔާ ހައްޔަރު ކުރަން ކޯޓު އަމުރު ނެރެފި\n12 އޮކްޓޯބަރ 2017 - 15:44 1 comment\nޚާލިދާ ޒިއާގެ ބަންގްލަދޭޝް ނޭޝަނަލިސްޓް ޕާޓީ (ބީއެންޕީ) އިން ބުނެފައި ވަނީ މިއީ އަންނަ އަހަރު ބާއްވާނެ ކަމަށް ބެލެވޭ އާއްމު އިންތިޚާބުގެ ކުރިން އިދިކޮޅު ސިޔާސީ ފަރާތްތައް ހައްޔަރު ކުރަން ސަރުކާރުން ކުރާ މަސައްކަތުގެ ދަށުން ކޯޓުން ނެރުނު އަމުރެއް ކަމަށެވެ.\nޑާކާގެ ޗީފް ޕްރޮސެކިއުޓާ އަބްދުﷲ އަބޫ ވިދާޅުވީ އެއް ކޯޓުން އަމުރު ނެރުނީ އަބުރުގެ ދައުވާއަކަށް ޚާލިދާ ކޯޓަށް ހާޒިރު ނުވުމުން ކަމަށެވެ. ދެ ވަނަ އަމުރު ނެރުނީ ކޮރަޕްޝަނުގެ މައްސަލައަކާ ގުޅިގެން އެންޓި-ގްރާފްޓް ކޯޓަކަށް ޚާލިދާ ހާޒިރު ނުވުމުން ކަމަށެވެ.\nކޯޓު އަމުރު ނެރުނު އިރު ޚާލިދާ ހުންނެވީ ލަންޑަނުގަ އެވެ. މީގެ ކުރިން ވެސް ވަނީ ޚާލިދާ ހައްޔަރު ކުރަން ކޯޓު އަމުރުތައް ނެރެފަ އެވެ. ނަމަވެސް ކޯޓު އަމުރާ އެއްގޮތަށް ޚާލިދާ ހައްޔަރު ކުރަން ފުލުހުން ކުރިން މަސައްކަތް ކޮށްފައެއް ނުވެ އެވެ. ނަމަވެސް ސިޔާސީ ފަރާތްތަކުން ލަފާކުރާ ގޮތުގައި މިފަހަރު ތަފާތު ވެދާނެ އެވެ.\nބަންގްލަދޭޝްގައި އެންމެ ފަހުން އާއްމު އިންތިޚާބު ބާއްވާފައި ވަނީ 2014 ވަނަ އަހަރު އެވެ. އެ ފަހަރުގެ އިންތިޚާބު ބީއެންޕީން ވަނީ ބޮއިކޮޓް ކޮށްފަ އެވެ. ނަތީޖާއެއްގެ ގޮތުން ބޮޑު ވަޒީރު ޝެއިޚް ހަސީނާގެ އަވާމީ ލީގުން ފަސޭހަކަމާ އެކު އިންތިޚާބު ވަނީ ކާމިޔާބު ކޮށްފަ އެވެ.


TC ah kulhun Anatolli UV ah - One Online\nޓީސީން ބެންގަލޫރާ ދެކޮޅަށް ކުޅުނު މެޗުގައި ވްލާސިޗޭވް --- ފޮޓޯ/ މިހާރު\nޓީސީއަށް ކުޅުނު އެނަޓޮލީ ޔޫވީއަށް\nޓީސީ ސްޕޯޓްސް ކްލަބަށް ކުރިން ކުޅުނު ކިރިގިސްތާނުގެ މިޑްފީލްޑަރު އެނަޓޮލީ ވްލާސިޗޭވް ޔުނައިޓެޑް ވިކްޓަރީއާ ގުޅިއްްޖެއެވެ.\nއުމުރުން 32 އަހަރުގެ އަނަޓޯލީގެ އިތުރުން ޔުނައިޓެޑް ވިކްޓްރީން ވަނީ މީގެ ކުރިން އެ ޓީމަށް ކުޅެފައިވާ ކިރްގިސްތާންގެ ކީޕަރު ރުސްލާން އާމިރޯފާއި ފޯވާޑް ޔޫކްރޭނުގެ ކީރްލޯ ސިލިޗް ވެސް ގެނެސްފަ އެވެ. އެ ޓީމާ ދެން ގުޅުނީ ކިރްގިސްތާންގެ ޑިފެންޑަރު މަރަޓް އަދްޒިނިޔަޒޯފްއެވެ.\n2018 ވަނަ އަހަރުގެ ސީޒަނަށް ޓީސީއަށް ގެނައި ވްލާސިޗޭވްއަކީ އެ ކްލަބުގައި މޮޅު ކުޅުމެއް ދެއްކި ކުޅުންތެރިއެކެވެ. އޭއެފްސީ ކަޕްގެ ކޮލިފިކޭޝަން މެޗުތަކުގައިވެސް ވްލާސިޗޭވްގެ ހިތްގައިމު ކުޅުން ފެނިފައިވާއިރު، ކްލަބުން އޭނާ ފޮނުވާލީ ސީޒަންގެ މެދުތެރެއިން ކަކުލަށް ލިބުނު އަނިޔާއެއްގެ ސަބަބުންނެވެ.\nއޭގެފަހުން ކިރިގިސްތާނުގެ ޓޮޕް ފްލައިޓް ޓީމެއް ކަމަށްވާ އަލްގާ ބިޝްކެކްގައި ތަމްރީނުކޮށް، އެ ކްލަބަށް ވްލާސިޗޭވް ކުޅެފައިވާއިރު، މިވަގުތު އޭނާ ހުރީ ފުލް ފިޓްނަސްގައެވެ. ޓީސީއާ ގުޅުމުގެ ކުރިން ވްލާސިޗޭވް ވަނީ ކިރިގިސްތާނާއި ކަޒަކިސްތާންގެ ފުރަތަމަ ޑިވިޝަންގައި ކުޅޭ ގިނަ ޓީމުތަކަކަށް ކުޅެފައެވެ. އެގޮތުން އަލޭ އޯޝް، ލަޝީންގެ އިތުރުން ސްޕާޓަކު ސެމޭއާއި ޑޯޑޯ ބިޝްކެކް އަދި އޮކްޒެޕްޓްޕެސްއަކީ ވެސް ވްލާސިޗޭވް ކުޅެފައިވާ ކްލަބުތަކެވެ. ވްލާސިޗޭވް ވަނީ 2016 ވަނަ އަހަރު އޮމާން ކްލަބަކާއެކު އޮމާންގެ ފުރަތަމަ ޑިވިޝަންގައި ވެސް ކުޅެފައެވެ.\nޔޫވީން ވަރުގަދަ ޓްރާންސްފާތަކަކާ އެކު ކުރިއަށް އޮތް ސީޒަނަށް ތައްޔާރުވަމުން އަންނައިރު، އެ ކްލަބުން ވަނީ ރަނގަޅު ދިވެހި ކުޅުންތެރިންގެ ސޮއި ވެސް ހޯދައިފައެވެ. އޭގެ ތެރޭގައި ގައުމީ ޓީމުގެ ދެ މިޑްފީލްޑަރުން ކަމަށްވާ އިސްމާއިލް އީސާ (މެސީ) އާއި މުހައްމަދު އާރިފް (ބަކާ)ގެ އިތުރުން ތަޖުރިބާކާރު ދެ ކުޅުންތެރިން ކަމަށްވާ އިސްމާއިލް ފަރުހާދު (ފަރޭ) އާއި އަހުމަދު ރަޝީދު (އައްމަޑޭ)ގެ އިތުރުން ހުނަރުވެރި ވިންގް އަހުމަދު ނިޒާމް (ނިޒާމްބެ) ހިމެނެއެވެ.\nގުޅޭ ޓެގު ދިވެހި ޕްރިމިއާ ލީގު ޓްރާންސްފާ މާކެޓް ޔުނައިޓެޑް ވިކްޓަރީ ފުޓްބޯޅަ


BREAKING | Hulhumeedhoo In Ithuru5Meehaku Fassi Vejje - Vaguthu\nއައްޑޫސިޓީ ހުޅުމީދޫއިން އިތުރު ފަސް މީހަކު ކޮވިޑް-19 އަށް ފައްސިވެއްޖެއެވެ.\nހުޅުދޫ ކައުންސިލަރ ހުޅުދޫ ކައުންސިލަރު އިބްރާހިމް ޝުކުރީ މިއަދު "ވަގުތު" އަށް ވިދާޅުވީ ހުޅުމީދޫ އިން ފައްސިވި މީހުންނަކީ "ނިއުލައިން" އިހާ އާއި ގުޅުން ހުރި މީހުން ކަމަށެވެ. އެ މީހުންނަކީ ނިއުލައިން ބޯޓުން ފައްސިވި މީހާގެ ކޮންޓެކްޓް ޓްރޭސިންގެ ތެރެއިން ޓެސްޓު ކުރުމުން ފައްސިވީ މީހުން ކަމަށް ވެސް އޭނާ ވިދާޅުވިއެވެ.\n"ކޮންޓެކްޓް ޓްރޭސިންގެ ތެރެއިން ފެނުނީ.4އަންހެނުންނާއި 1 ފިރިހެނެއް ކަމަށް މައުލޫމާތު ލިބެނީ. އެއީ ހަމަ ކުރިން ފެނުނު ކްލަސްޓާ އާއި ގުޅުން އޮތް މީހުން." އޭނާ ވިދާޅުވިއެވެެ.\nނިއުލައިން ބޯޓުގައި މަސައްކަތް ކުރާ ދިވެއްސެއްގެ ގައިން ކޮވިޑް-19އިގެ އަލާމާތްތައް ފެންނާތީީ އޭނާގެ ސުންކު ނެގި އިރު ފައްސިވެފައިވާތީ ހުޅުދޫ މީދޫ މޮނިޓަރިން އަށް ލާފައި ވަނީ މިދިޔަ މަހުގެ 29 ވަނަ ދުވަހުއެވެ. އޭނާ ފައްސިވެފައިވާ ކަން އެނގުނީ ނިއުލައިން ބޯޓު އެ ރަށުގައި އޮންނަތާ ހަފްތާއެއްހާ ދުވަސް ފަހުންކަމަށް ހުޅުދޫ ކައުންސިލުން ވަނީ މީގެ ކުރިން ވިދާޅުވެފައެވެ. އޭގެ ފަހުން ކޮންޓެކްޓް ޓްރޭސިންގެ ތެރެއިން އެ ބޯޓުގެ އިތުރު ފަޅުވެރިންތަކެއް ބައްޔަށް ފައްސިވ ވެފައިވާއިރު، އެ ރަށުން ވަކި ތަރުތީބެއް ނެތި ނެގި ސުންކެއް ވެސް އިއްޔެ ވަނީ ފައްސިވެފައެވެ.\nއެރަށަށް އަރާ ފޭބުން މަނާކޮށް، ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ފޮނުވި ލިޔުމުގައި ވަނީ ކޮވިޑް-19 އާ ގުޅިގެން ބަލަން ޖެހޭ ކަންކަން ބެލުމަށް އެރަށް މޮނިޓަރިންއަށް ލާފައިވާ ކަމަށެވެ. އެ އެންގުމުގައި ވަނީ މިވަގުތު ރަށުގައި ތިބި އެއްވެސް މީހަކު އެ އެޖެންސީން ވަކި ގޮތެއް އަންގަންދެން ރަށުން ފޭބުމާއި، އެ އެޖެންސީގެ ހުއްދަ ނެތި އެ ރަށަށް އެރުމަކީ މަނާ ކަމެއް ކަމަށެވެ.\nމެއި 1, 2021 22:27\nއެމްޑީޕީ ސަރުކާރުގެ ނާޤާބިލްކަމުން ކޮވިޑުން އަރައިގަންނަން ނޭނގިގެން މިއުޅެނީ. އަައްޑޫން އެމްޑީޕީ ސަރުކާރަށް ތާއީދުކުރީ ކޮންކަމެއް ރަނގަޅުވީމާތޯ ސުވާލު އުފެދެނީ؟ ރީނދޫކުލަ ވީމާތޯ ވޯޓްދެއްވީ؟


Yameen geyah badhalu kuraanee doctorun dhey lafayah balaafai: Sarukaaru | Mihaaru\nޔާމީން ގެއަށް ބަދަލު ކުރާނީ ޑޮކްޓަރުން ދޭ ލަފައަށް ބަލާފައި: ސަރުކާރު\n08 އެޕްރީލް 2021 - 16:41\nމަނީ ލޯންޑަރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ ކުރީގެ ރައީސް އަބްދުﷲ ޔާމީން ގެއަށް ބަދަލު ކުރާނީ ޑޮކްޓަރުންގެ ލަފަޔަށް ބެލުމަށް ފަހު ކަމަށް ސަރުކާރުން ބުނެފި އެވެ.\nމާފުށީ ޖަލުގައި ހުކުމް ތަންފީޒު ކުރައްވަމުން ގެންދަވާ ޔާމީންގެ ސިއްހީ ހާލަތު ހުރި ގޮތުން ގެއަށް ބަދަލު ކުރުމަށް އެދި އެ މަނިކުފާނުގެ އާއިލާ އިން ވަނީ ހޯމް މިނިސްޓްރީ އަށް ސިޓީއެއް ފޮނުވައިފަ އެވެ. އިދިކޮޅު ޕީޕީއެމް/ޕީއެންސީން ވެސް އިއްޔެ ވަނީ ރައީސް އިބްރާހިމް މުހައްމަދު ސޯލިހުއާ ބައްދަލުކޮށް، ޔާމީން ގެއަށް ބަދަލު ކޮށްދިނުމަށް އެދިފަ އެވެ.\nއެކަމާ ގުޅޭ ގޮތުން "މިހާރު" އިން ކުރި ސުވާލު ކުރުމުން ރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒް ވިދާޅުވީ ޔާމީންގެ އާއިލާ އިން ފޮނުވި ސިޓީ ލިބިފައިވާ ކަމަށާއި ގެއަށް ބަދަލު ކުރުމުގައި އަމަލު ކުރާނީ އާންމު އުސޫލުން އެކަން ކުރާ ގޮތަށް ޑޮކްޓަރުގެ ލަފާގެ މަތިން ކަމަށެވެ.\nއިދިކޮޅު ފަރާތްތަކުން ވެސް ރައީސްއާ މައިގަނޑު ގޮތެއްގައި ދެއްކެވީ ހަމަ އެ ވާހަކަ ކަމަށާއި ގާނޫނީ އިމުގެ ތެރެއިން ކޮށްދެވެން ހުރި ކަންކަން ބައްލަވައި ދެއްވާނެ ކަމަށް ރައީސް ވިދާޅުވެފައިވާ ކަމަށް މަބްރޫކް ވިދާޅުވި އެވެ.\nމަނީ ލޯންޑްރިންގެ ކުށުގައި ޔާމީން ފަސް އަހަރަށް ޖަލަށް ލާން ކުރި ހުކުމް ހައި ކޯޓުން ދާދި ފަހުން ދަމަހައްޓާފައިވާއިރު، އެ މައްސަލަ ސުޕްރީމް ކޯޓުގައި އިސްތިއުނާފު ކުރުމުގެ މަސައްކަތް ވަކީލުން އަންނަނީ ކުރައްވަމުންނެވެ. މަނީ ލޯންޑްރިންގެ އިތުރު ދައުވާއަކާއި ރިޝްވަތު ގަބޫލު ކުރުމުގެ ދައުވާއެއް ޔާމީންގެ މައްޗަށް މިހާރު އުފުލައި، ޝަރީއަތް ދަނީ ހިނގަމުންނެވެ.\nރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން މުހައްމަދު މަބްރޫކް އަޒީޒް (ރައީސް އޮފީސް) މަނީ ލޯންޑްރިން އިދިކޮޅު ފަރާތްތައް ޕީޕީއެމް ޕީޕީއެމް/ޕީއެންސީ އިއްތިހާދު\n33 ކޮމެންޓް, 20 ރިއެކްޝަންސް\nމިގައުމުގަ ނުތިބޭނެ ތިޔަވަރުގެ ލަފައެއް ދޭނެ ޑޮކްޓަރުންނެއް. އަދީބު، ޒިޔަތު، އަލީ ވަހީދު، ގާސިމް، މައުމޫން، އަންނި އަދި ދެންވެސް މިސަރުކާރަށް ނިސްބަތްވާ މީހުންނަށް އަދަބުލިބުމުން ސަލާމަތްކޮށްދީ ފުރަފުރައިގެން ދާން ލަފާދެވޭނެ ފަދަ ޑޮކްޓަރުން ތިބޭނީ. އަދި އޮޅިގެން ޑޮކްޓަރަކު ލަފައެއް ދިނަސް މިސަރުކާރުގަ ތިބޭނެ ޑޮކްޓަރުންނަށްވުރެ މޮޅު ޑޮކްޓަރުގެ ލަފާ އޯވަރރައިޑްކުރެވޭވަރުގެ ގާނޫނީ މީހުން.\nޖަލުގައި އިތުރަށް ހުންނަ ކޮންމެ ދުވަހަކީ މިސަރުކާރަށް އޭގެ ހިތިނަތީޖާއާއި ކުރިމަތި ލާންޖެހޭނެ ދުވަހެއް\nތަރައްގީވެސް ގެނެވުނީ ޔާމީނަށް ޖަލުގަ ކެތްތެރިކަމާއިއެކު ހުންނަން އެގުނީވެސް ޔާމިނަށް. ދެން ތިބީ ހުސް ފޮނިކަޑާ ގްރޫޕް ުުުުުުުުު\nއެހެންވެގެންތަ އެވަރަކުން ގެއަށް ބަދަލު ނުކޮށްދީގެން ބޮޑާހާކަނީ.\nގެއަށް ބަދަލުކޮށްދޭން އެދެންޖެހޭ މިސަރުކާރުގަ ހުރި އޯގާތެރިކަމެއް ބަލާލަން. ޔާމީން އިރުގަ އެންމެން ދޮގުބޮނޑި ހަދައިގެން ބޭރަށް ފުރިއަސް މިސަރުކާރަކަށް ނުކެރޭނެ ޔާމީން ގެއަށް ބަދަލުކުރާކަށް. ނަމުގަ އޯގާތެރި ސަރުކާރު. އަމަލުން އަނިޔާވެރި ސަރުކާރު.\nކުރީގެ ސަރުކާރުން ޖަލައްލި ސިޔާސީ ކުއްވެރިން ގިނައިން ދިބީ ގޭގަ ބަހައްޓާފަ. ކޮމްމެ ރޯދަމަހެއްގަވެސް އާއިލާ މީހުން ކައިރީގަ އެމީހުން ތިބީ. ރައިސް ޔާމިނަ ސީދާ މިކުރަނީ ސިޔާސީ އަނިޔާ.\nދައުލަތުގެ ތިޖޫރި ގުޅިގެން ދަވާލުންވެސް އެއީ ސިޔާސީ ދަވާލުމެއްބާ!\nވަގުން ތިބެން ޖެހެނީ ވަގުން ތިބެން ޖެހޭ ތާގަ. ވައްކަން ކުރާ މީހުން އަތްތައް ބުރިކުރަން ގޮވާން މަށަށް ފެނޭ\nރޯދަމަހަށް ރައީސް ޔާމީން ގެޔަށް ބަދަލުވެގެން ދާނެ އެމް.ޑީ.ޕީ އަށް އިންތިހާބުގެ ގޮނޑިތައް ލިބިއްޖިއްޔާ. ދެން ގޭގަ މަޑިކޮށްލެވިދާނެ އަނެއްކާވެސް 2022 ނިމެންދެން. އޭގެފަހުން އަނެއްކާވެސް ޖެހޭނީ ޖަލުގަ މަޑުކޮށްލަން 2023 ގެ އިންތިހާބު ނިމެންދެން. އަނެއްހެން ކުށެއް ކޮށްގެން ނުކޮށްގެނެއް ނޫން. އިންތިހާބުތަކަށް ކެންޕެއިން ކޮށްފާނެތީ.\nއެމްޑީޕީ ސުމެއްގެ ބައެއް. މުޅީ ލީޑަޝިޕް ބަދަލުކޮއްގެން ނޫނީ ރައްޖެއަކަ ތަރައްގީއެއް ނެއް\nސިޔާސީ ހުކުން ކޮއްގެން އެމްޑީޕީޔަ ވަރައް ތާއީދުލިބޭނެ.. އެމްޑީޕީޔަ ވޯޓްދިނުން ނިމުނީ\nސިޔާސީ ހުކުމް ސިޔާސީ ތިޖޫރި ސިޔާސީ ފައިސާ ސިޔާސީ ދަވާލުން އޯކޭތޯ.\nރައިސް ޔާމިން ބަރާބަރު މީހެއް. މީހުންނައް ވަރައް އޯގާތެރި މީހެ.\nދުނިޔެ މަތީގަވެސް ހިއެއްނުވޭ ރ ޔާމީނުވަރުގެ މީހުނަށް އޯގާތެރި މީހަކު ހުންނާނެހެން. ނ. ވެލިދޫ ރައްޔިތުންނަށް އެކަން ވަރަށް ބޮޑަށް އެނގޭނެ.\nވައަކަން ކުރުމަކީ އިސްލާމް ދީނުގަ ހަރާމް ކަމެއް. އަދަދު ހަމަވާ ކަމަށް ވަންޏާ އަތްފައި ކަނޑަން ޖެހޭ. މަގޭ ހިތައް އަރަނީ ބާކީ ހުންނާނީ ކޮން ގުނަވަނެއް ބާއޭ\nވައްކަން ކުރުމަކީ އިސްލާމް ދީނުގަ ހަރާމް ކަމެއްވިއްޔާ އެކަން ކުރިކަމަށް އެއްބަސްވާ މީހުން ގޭގަ ބޭތިއްބުމަކީ އިސްލާމް ދީނުގައި އޮންނަ ގޮތްތަ؟ އެމީހުންގެ އަތްފައި ކަނޑަން ހިތަށްނާރުވާ ތަނުގަ އަތުގަ ފިރުމަން ގޭގަ ބައިތިއްބާފަ އެތިބީ. ކޮންމެ ކަމަކަށް މޮޅެތި ދީނީ ހުކުމް ނެރެވިދާނެ ދެން ހިނގާ ކަންކަމަށް ލޯމަރައިގެން ނުފެންނަކަމަށް ހަދައިގެން ތިބެ.\nރޔާމީނަކީ ކެތްތެރި ރައީސެއް.އޮޅުވާލައިގެން އެތައް ތުހުމަތެއްކޮށް އަދި ފައިސާ ދޮވުނޭ ސާބިތުކޮށް ހުކުމް ކުރީމާ ވެސް ކެތްތެރިކަމުގައި ހުރި އަދި ޖަލުގައި މިހާ ދުވަހާ ޖެހެންދެންވެސް ށަކުވާ ނުކޮށް ބަހަނާ ނުދައްކާ ކެތްތެރިކަމާއެކު ޖަލުގައި.އެހެން ކުށްވެރިން ފުންނާބުގައި ރިއްސަނީއްޔޭ ، ބުރަކަށީގައި އޮޕަރޭށަން ކުރަން ޖެހުނީ އޭ ، ހިލަ އުފެދިގެންނޜ ކިޔައިގެން ގޭގައި ތިބެ އަނެއްބަޔަކު ރާއްޖެން ބޭރަށް.ކެތްތެރި މީހެއް.ތަރައްގީގެ ބާނީ.\nކެއްތެރިކަމުގެ ބާނީގެ ލަގަބާއެކު ދަވާލިކަމުގެ ބާނީގެ ލަގަބުވެސް ދެއްތޮ.\nދަވާލިނަމަ ގައުމު އޮންނާނީ ރޔާމީނުގެ ވެރިކަމުގައި ބަނޑަށް ޖެހިފައި އަދި މި ވެރިކަމުގައި ތިބި މީހުން ދަވާކާނެ އެއްޗެއް ނުހުރީސް ދޯ.ރޔާމީނު ވައްކަން ކުރިނަމަ އަދި ދަވާލިނަމަ ނިކަން ށަރިއަތުންނާއި ހެކި ބޭނުންކޮށްގެން ސާބިތުކޮށަބަލަ.ރީނދޫ މީހުން ވެރިކަމަށް އަންނަން ވެގެން ޖެހި ސްޓަންޓުތަކޭ އެއީ.ހޭލަބަލަ.ދަވާލީ އަދި ވައްކަން ކުރީ އަދީބު.\nޔާމީނު ގެއަށް ބަދަލު ކުރުމަކީ އޭނަގެ ފަރާތުން ނުހައްޤުން އަނިޔާ ލިބުނު އެތައް އާއިލާއަކަށާއި ރާއްޖޭގެ ރައްޔިތުންގެ ގައިގަ ކޮޅުފައިން ޖެހުން ކަހަލަ ކަމެއް. ޔާމީން އަކީ ބޮޑެތި ޖަރީމާ ހިންގައި، ދައުލަތުގެޚަޒާނާއިން މިލިއަނުން ކައިފަ ހުރި ކުއްވެެރިއެއް. މީނާހުންނަން ޖެހޭނީ ތޭރިތަކުގެ ފުރަގަހުގަ.\nކަލެއަށް ތިޔޮތީ އެނގިފައި\nކަލޯ ކާކު ދެއްކި ވާހަކައެެއް ތީ،، ހާދަ ގާމާރޭ


ދިވެހިރާއްޖޭގެ ޤައުމީ ޔުނިވަރސިޓީ / ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓާޑީޒް\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑު ލެވެލް7ގެ ސަނަދާއި ލެވެލް9ގެ ސަނަދެއް މަޤާމުގެ މަސައްކަތާ ގުޅޭ ދާއިރާއިން ހާސިލުކޮށްފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއިން 10 އަހަރު ދުވަހު ތަޖުރިބާ ލިބިފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް9ގެ ސަނަދެއް މަޤާމުގެ މަސައްކަތާ ގުޅޭ ދާއިރާއިން ހާސިލުކޮށްފައިވުން.\nމޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް މަޤާމުގެ މަސައްކަތާ ގުޅޭ ދާއިރާއިން ހާސިލުކޮށްފައިވުން. ނުވަތަ،\nމަޤާމުގެ މަސައްކަތާ ގުޅޭ ދާއިރާއަކުން ލެވެލް7ގެ ސަނަދެއްނެތި މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑުގެ ލެވެލް 8 ގެ ސަނަދެއް ލިބިފައިވުމާއެކު، މަޤާމުގެ މަސައްކަތާ ގުޅޭ ދާއިރާއިން 8 އަހަރު ދުވަހުގެ ތަޖުރިބާ ލިބިފައިވުން. ނުވަތަ،\nސީނިއަރ ޓިއުޓަރ/ ޕްރިންސިޕަލް އިންސްޓްރަކްޓަރގެ މަޤާމުގައި6އަހަރު ހޭދަކޮށްފައިވުން.\nފެކަލްޓީއިން ހިންގާ ކޯސްތަކުގައި ކިޔަވައިދިނުން.\nޓިއުޓޯރިއަލް އާއި ޢަމަލީ ކްލާސްތަކާއި، ޑެމޮންސްޓްރޭޝަންތަކާއި ދަރިވަރުންގެ ފީލްޑް ވިޒިޓްތައް ހިންގުން.\nރިސާޗް މަސައްކަތް ކުރުން.\nކިޔަވައިދޭ މާއްދާތަކުގެ އިމްތިޙާނު ތައްޔާރު ކުރުމާއި މާކު ކުރުމާއި އެސެސްކުރުމާއި އިންވިޖިލޭޓް ކުރުން.\nކިޔަވައިދޭ ދަރިވަރުންނަށް ބޭނުންވާ ކިޔަވައިދިނުމުގެ ތަކެތި ތައްޔާރު ކުރުން.\nމަރުކަޒު އަދި ޑިޕާރޓްމަންޓުތަކުގެ ބައްދަލުވުންތަކުގައި ބައިވެރިވުމާއި ކޮމިޓީތަކުގައި ބައިވެރިވުމާއި ރޭވުމުގެ މަސައްކަތުގައި ބައިވެރިވުން.\nވަޒީފާގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ އަދާކުރައްވާ ނުވަތަ އަދާކުރެއްވި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް (އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަސްލު)\nވަޒީފާއަށް ކުރިމަތިލާ ފަރާތުގެ މަސައްކަތް ބެލެހެއްޓެވި ސުޕަވައިޒަރަކު އެފަރާތެއްގެ މަސައްކަތާ މެދު ދެކޭ ގޮތުގެ ލިޔުމެއް.\n25 ސެޕްޓެންބަރު 2014 ވާ ބުރާސްފަތި ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ/އިދާރީ މަރުކަޒަށް\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސް ދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މި މުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، ވަޒީފާގެ އެއްބަސްވުން އެއްވެސް ނޯޓިހެއް ދިނުމަކާނުލައި، އުވާލައި މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީ އަށް ލިބިގެންވެއެވެ.\nޕަބްލިޝްކުރި ތާރީޚު: 18 ސެޕްޓެންބަރު 2014\nސުންގަޑި: 25 ސެޕްޓެންބަރު 2014 1200


Tharubiyathu | Safuhaa\nތަށިތަކެއް ވެއްޓި ތެޅުނު އަޑު މުޅި ބަދިގޭގައި ގުގުމައިގެން ދިޔައެވެ. އެ އަޑާއެއްކޮށް ދެން އިވުނީ "މާންމާ" އޭ ކިޔާ އަލްސާ ރޮއިގަތް އަޑެވެ. ގޭތެރޭގައި ޓީވީ ބަލަން އިން އާމިރާއަށް ބަދިގެއާ ދިމާއަށް ދުއްވައިގަނެވުނީ ބޭ އިޚްތިޔާރުގައެވެ. "ދަރިފުޅާ ކިހިނެތްވީ...." އާމިރާ ނިކަން ބާރަށް ގޮވާލިއެވެ. އާމިރާގެ ފަހަތުން އަމީންވެސް ބަދިގެއާ ދިމާއަށް ދުއްވައިގަތެވެ. ބަދިގޭ ދޮރުމައްޗަށް ހުއްޓެވުމާއެކު ބަދިގެ ތެރެއަށް ބަލާލީ ބިރުވެރި ހިތަކާއިގެންނެވެ. "ދަރިފުޅާ. ކިހިނެތްވީ..." އާމިރާ އަނެއްވަަވެސް ސުވާލު ތަކުރާރު ކޮށްލިއެވެ. އޭރު ކާމޭޒު ކާރީގައި ހުރި ގޮނޑިއެއްގައި ހިފަހައްޓައިގެން އަލްސާ ހުއްޓެވެ. މާނޭވާ ލެވޭގޮތުން ބިރުގަނެފައި ހުރިކަން އެނގެއެވެ. ތަޅުންގަނޑުމަތީގައި ތެޅިފައިވާ ތަށިތަކުގެ މުށިތައް ބުރަބުރައިގެން ގޮސްފައި އޮތެވެ. " ދަރިފުޅާ.. ކިހިނެތްވީ. ތަށިތައް ތެޅުނީ؟" އަމީންވެސް އަލްސާ އާ ސުވާލު ކޮށްލިއެވެ.\n" ތަށިތައް ދޮންނަން ގެންދަން ނެގިތަނާ އަތުން ދޫވެގެން ވެއްޓުނީ.... ބައްޕަ ރޯދައަށް ގަނެފައި ހުރި ރީތި ތަށިތައް.. ބައްޕާ. ވަރަށް ބޮޑަށް ސޮރީ" އަލްސާ ވަރަށް ދެރަވެފަ ހުރެގެން ވަހަކަ ދެއްކިއެވެ. " އަހަރެން އުޅުނީ އަލީ އޮފީހުން އަންނަންވާއިރަށް ކާން ހަދަން ކަމަށް.."\n" ހުރިހާ ތައްޓެއް އެއފަހަރާދޯ ގެންދަން އުޅުނީ.. މަންމައަށް ގޮވާލިނަމަ.. ދަރިފުޅަށް އަދި ނޭގެނީއޭ ތަށިގެންގުޅެންވި ގޮތް" އާމިރާ ވަރަށް ލޯބިން ވަހަކަ ދައްކަން ފެށިއެވެ.\n" ބަލަ އަލްސާއަށް ކަމެއްކުރަން އެނގޭނީ އޭނަ ލައްވަ އާމިރާ ކަމެއްކުރުވާ ނަމައެއްނު.. ބޮޑުވެގެން މީހަކާ އިން އިރުވެސް އޭނަ ލައްވާ އެއްވެސް ކަމެއް ނުކުރުވާ ހުރީމަ ވާނެ ގޮތް މިވަނީ..އަލްސާގެ ކުށެއްނޫން ތީ..." އަމީން ނުރުހިފަ ބުންޏެވެ.\n"އަހަރެމެންގެ ހުރި ހަމައެކަނި ދަރިފުޅޭ އެއީ..އޭނަ ލައްވާ މަސައްކަތް ކުރެވޭތަ. އަހަރެމެން ދެމަފިރިން ގަދަވެ ސަލަމަތުން ތިބެ. ދަރިފުޅުދޭ ކޮޓަރިއަށް. މަންމަ ތިތަން ސާފުކޮށްފާނަން. އަލީ އަންނަ އިރަށް ކާންވެސް ހަދާދީފާނަން" އާމިރާ އެއްފަހަރުން ހުރިހާ ވާހަކަތަކެއް ދައްކާލިއެވެ. އެޔާއެކު އަލްސާ ބަދިގެއިން ނުކުމެގެން ދާން ހިނގައިގަތެވެ.\nއަލްސާ ދާތަން ބަލަން ހުރެފައި އަމީން ވާހަކަ ދައްކަން ފެށިއެވެ. " ތިހެން ހަދާތިއޭ މައްސަލައަކީ.. އަލްސާ ދެކެ ލޯބިން އޭނަ ތިހަލާކު ކުރަނީ.. މިކަހަލަ ވާހަކަ ދައްކަތީ މަ ގޯސްވަނީ. މަ ބޭނުންވަނީ އަހަރެމެން ނެތް ދުވަހަކުންވެސް އޭނަ އެކަނި އުޅެން ދަސްކުރުވަން.. ލޯބި ވުމަކީ ދަރިފުޅު ހަލާކު ކުރުމެއް ނޫނެއްނު"\nއަމީން ދައްކާ ވާހަކައަށް މާބޮޑު ސަމާލު ކަމެއްނުދީ އާމިރާ ތަޅުންގަނޑުމަތީހުރި ތަށިމުށިތައް ނަގާސާފުކުރުމުގެ މަސައްކަތް ކުރަމުންދިޔައެވެ. މިތަން ބަލަން އިރުކޮޅަކު ހުރުމަށްފަހު އަމީން ގޮސް ސިޓިންގ ރޫމުގައިހުރި ސޯފާގައި އިށީދެ ޓީވީ ބަލަން ފެށިއެވެ.\nގަޑިން ދެގަޑި ބައިވިތަނާ އަލީ އައިސް ގެއަށް ވަނެވެ. ސިޓިން ރޫމުގައި އިން އަމީނަށް ހިނިތުން ވެލުމަށްފަހު ގޮސް ކޮޓަރިއަށް ވަނެވެ. ކޮޓަރީގަ ހުރީ ނިދާ ބޮކި ދިއްލާފައެވެ. ކޮޓަރީގެ އެއްފަރާތުގައި ހުރި އެނދުގައި އަލްސާ އޮށޯވެ އޮތްގޮތުން ނިދިފައި އޮތީކަމުގައި އަލީއަށް ހީވިއެވެ. އެހެންވެ އަލްސާއާ ދިމާއަށް ދާން ހިގައިގަތްތަނާ ފައިގަ ކޮންމެވެސް އެއްޗެއް އަޅައިގަނެ އަލީ ބިންމައްޗަށް ވެއްޓުނެވެ. އަލީއަށް ތަންކޮޅެއްބާރަށް "އާތް" އޭ ކިޔާ ހަޅޭ ލަވައިގަނެވުނު އަޑަށް އަލްސާ ފުންމައިގެން ތެދުވެ އެނދުގެ މެދުގައި އިށީނެވެ. " ސާބަސް ތަންކޮޅެއް ބަލައިގެން އުޅެބަލަ." އަލްސާ ގޮވާލިއެވެ.\nއަލީ ތެދުވެ ބޮކި ދިއްލުމަށްފަހު ކޮޓަރި ތެރެ ރަގަޅަށް ބަލާލިއެވެ. ކޮޓަރިތެރޭ އެތަންމިތާ އެކި އެއްޗެތި ވެރިފަ ނުވަތަ އެއްލާލާފަ ހުރުމުން މުޅިތަން ހީވަނީ އޮޔާލާ ގޮނޑެއް ހެނެވެ. އަލްސާގެ ދާ އަންނައުނުތައް ދާވަށިގަނޑު ފުރިގެން ތަޅުންގަނޑު މައްޗަށް ވަނީ ވެރިފައެވެ. ހެނދުން އަޅުވާ އެތީގައި އެލުވާފައި ހުރި ހެދުންތަކާ ތުވާލިތައް އެލިފައިވާގޮތުން، ފަތް މިލާފައިވާ ގަހެކޭ ތަފާތެއް ނެތެވެ. އެނދުގެ ބެޑްޝީޓް އެއްފަރާތަކަށް އެލިގެންގޮސް ބިންމަތީގައި ދެމިފައި ވެއެވެ. އަލްސާ ގެންގުޅޭ ހެޑްސެޓާއި ކިޔަން ގެންގުޅުނު ވާހަކަފޮތްތައްވެސް ވަނީ ތަޅުންގަނޑު މައްޗަށް އުުކާލާފައެވެ. އަލީ ވެއްޓުނީ ދޮރުކާރިއަށް އެއްލާލާފައިވާ ކުޝަނެއްގައި އަޅައިގެނެގެންނެވެ.\n"ޕިސް ޕިސް.. އަލްސާ.. އަޅެ މީ ބޮޑުވަރު..މިކޮޓަރި ތަރުތީބު ކޮށްލިއްޔާ ގައިމު ލޮލަށްވެސް ތަންކޮޅެއް ފަސޭހަވާނެ.. މިތަން މިހާ ހަޑިކޮށް އޮތްއިރު އުދަގުލެއް ނުވޭތަ އަޅެ؟" އަލީ އަށް ހަޅޭލަވައި ގަނެވުނެވެ. "އަލީ ތިހާ ބާރަށް ހަޅޭ ނުލަވަބަލަ. ބައްޕަމެން ހީކުރާނީ ކީކޭ... އިރުކޮޅަކުން މަންމަ މިތަން ސާފު ކުރާނޭ..އާދެބަލަ މިކޮޅަށް މިއަދު ވީ ކަމެއް ބުނާނަން.." އަލްސާ އަލީ އާ ދިމާއަށް އަތް ދިގުކޮށްލިއެވެ. އަލީއަށް އަލްސާގެ މައުސޫމް މޫނަށް ބަލާލުމުން އައިސްފަހުރި ރުޅި ކޮންމެވެސް ވަރަކަށް ފިލައިފިއެވެ. މީކޮންމެ ދުވަހަކުވެސް ކުރިމަތިވާ ކަންތައްތަކެވެ. އަލީ ދެފަރާތައް ބޯ ހޫރާލުމަށްފަހު މަޑުމަޑުންގޮސް އަލްސާގެ ކައިރީގައި އިށިނެވެ. އެއާއެކު އަލްސާ އަލީގެ ގައިގައި ވަރަށް ލޯބިން ބައްދާލިއެވެ.\nދުވަސްތައް ފާއިތުވަމުން ގޮސް އަލްސާގެ ކައިވެންޏަށް ހަމަސް ފުރިއޖެއެވެ. އަލްސާގެ އުޅުމަށް މާބޮޑު ބަދަލު ތަކެއް ނާދެއެވެ. އަލީ ގެއަށް އަންނަކޮންމެ ފަހަރަކު އަލްސާގެ ވިޔާނުދާ އުޅުމާމެދު ހިތްހަމަނުޖެހިގެން ވާހަކަ ދައްކައެވެ. މިކަމާ އަލްސާ ހުންނަނީ ހިތްހަމަ ނުޖެހިއެވެ. އަލީއަށް ގޭތެރެއިން އެއްވެސް ކަމެއް އުންޏެއް ނުވެއެވެ. އެހެންނަމަވެސް އެހުރިހާ ކަމެއްކުރަނީ އަލްސާގެ މަންމަކަން އެގޭތީ އަލީ ހުންނަނީ ހިތްހަމަ ނުޖެހިއެވެ. އަލީ ގަބޫލު ކުރާގޮތުގައި މީ ހަގީގީ ދިރިއުޅުމެއްނޫނެވެ. އެހެންވެ އަލްސާއަށް ނަސޭހަތްދީދީ ކޮޅުން ލައިފިއެވެ.\nއެއްދުވަހަކު ޢަލީ އޮފީހުން އައީ އޮފީސް މީހުންނާއެކު މަސް ދަތުރެއް ދިއުމަށް ތައްޔާރުވުމަށެވެ. ގެއަށް ވަންއިރު އަލްސާ އިނީ ހިންދީ ޑްރާމާއަކްށް ގެއްލިފައެވެ. މަންމަ ބަދިގޭގައި ކައްކަން އުޅެއެވެ. " އަލްސާ މަގޭ ސޯޓު ނިކަން އަވަހަށް ގެނެބަލަ..މަސް ދަތުރަކު ދާން މިދަނީ" އަލީ ގޮވާލިއެވެ. " ކޮން ސޯޓެއް..އިއްޔެ ދިން ސޯޓުތަ..އެ ސޯޓު އޮންނާނެ ދާވަށިގަނޑުގަ" އަލްސާ ޓީވީން ނަޒަރު ވަކި ނުކޮށް ފަރުވާ ކުޑަގޮތަކަށް ބުނެލިއެވެ. މިހިސާބުން އަލީގެ ކެތްތެރިކަން ކޮޅުންލިއެވެ. "ދެން މަ ދާންވީ ހަޑިވެފަ އޮތް ސޯޓެއްލައިގެންތަ؟ ބުނީމެއްނު އެ ދޮވެލާށޭ. އެވަރު ކަމެއްވެސް ކުރާކަށް ނޭގޭދޯ؟" އަލީގެ އަޑު ބާރު ވެގެން ދިޔައެވެ. "ތިހާ ބާރަށް ނުބުންޏަސް އަޑު އިވެޔޭ..ނުބުނަމެއްނު މިއަދު ބޭނުމޭ. މަންމަ ބުނި މިއަދު ދޮވެދޭނަމޭ. އެހެންވެއޭ ނުދޮވެވުނީ" އަލްސާއަށް ރޮވޭ ގޮތްވިއެވެ.\n"މަންމަ. މަންމަ. މަ އިނދެގެން އުޅެނީ އަލްސާއާތަ؟ ނޫނީ އަލްސާގެ މަންމަ އާތަ؟ މަ އަޑިން ލާއެއްޗެއްވެސް ދޮންނަން ޖެހެނީ މަންމަތަ އަޅެ. ކިހާ ދެރަކަމެއް. މިވަރަކުން މަށަކަށް ނޫޅެވޭނެ. ނަސޭހަތް ދީ ދީ ވަރުބަލިވެއްޖެ. މަ ދަނީ މިގެއިން" އަލީ އައިސްފަ ހުރި ރުޅީގައި ކޮޓަރިއަށްވަދެ ބާރަށް ދޮރު ޖަހާލިއެވެ. އަލްސާ ސޯފާއިން ތެދުވެ ބާރަށްގޮސް ކޮޓަރި ތެރެއަށް ވަނެވެ. އަލީ އޭނަގެ ހެދުންތައް އަލަމާރިން ނަގާ ދަބަހަކަށް އަޅަމުން ދިޔައެވެ. " އަލީ. މަޑުކޮށްބަލަ. ތީ ދެން ކޮންކަމެއް. އަލީއަށް މަދީ ކޮންކަމެއް. ތިހެން ރުޅި އަންނަން. ސޮރީ އޭ ބުނެފީމެއްނު. ސޮރީ އޭ. އަލީ ގޮސްގެން ނުވާނެ. އަލީ އާ ނުލާ މަށަކަށް ނޫޅެވޭނެ..ޕްލީޒް" އަލްސާ އަލީގެ އަތުގައި ހިފަހައްޓައިގެން ރޯން ފެށިއެވެ. އަލީ އަލްސާގެ އަތް ފޮޅުވާލާފައި ދާން ހިގައިގަތެވެ. " އަލީ. ޕްލީޒް ނުދޭ. އެވަރު ކުޑަކުޑަ ކަމަކާހެދި އަހަރެން ދޫކޮށްލަނީތަ. އަލީ އަހަރެންދެކެ ލޯތްބެއްވެސް ނުވޭތަ؟" އަލްސާ އަލީގެ އަތުގައި ހިފާ ދިޔަ ނުދޭން މަސައްކަތް ކުރަމުން ދިޔައެވެ. އެހެންނަމަވެސް އަލްސާގެ އަތްފޮޅުވާލުމަށްފަހު އަލީ އެގެއިން ނުކުމެގެން ހިގައްޖެއެވެ.\nއަލްސާގެ ރުއިމުގެ އަޑަށް ބަދިގޭގަ ހުރި އާމިރާ ދުވަމުން ދުވަމުން އައެވެ. އަލްސާ ގޭގެ ދޮރުގައި ހިފަހައްޓައިގެން ރޮމުންދާތީ ބޮޑުކަމެއް ވެއްޖެކަން އާމިރާއަށް ވިސްނުނެވެ. އެތައް ވަރަކަށް ސުވާލު ކުރުމުން އަލްސާ ކަންވީގޮތް ކުރު ގޮތަކަށް އޭނާގެ މަންމައަށް ކިޔައިދިނެވެ. ދަރިފުޅުގެ ކަރުނުން ފުރިފައިވާ ދެލޮލަށް ބަލަހައްޓައިގެން ހުންނަން އާމިރާއަކަށް ކެތެއް ނުވިއެވެ. ދަރިފުޅުގައިގައި އޮޅުލައިގަނެގެން އާމިރާވެސް ރޮވިއްޖެއެވެ. "ދަރިފުޅު ދެން ނުރޮއި.. އަލީ އަންނާނެ. އަލީ އަކީ އެހާ ގޯސް މީހެއް ނޫން.."\nއެދުވަސް ވެގެން ދިޔައީ އަލްސާގެ ހަޔާތުގައި ކުރިމަތިވި އެންމެ ހިތާމަވެރި ދުވަހަށެވެ. އަލީއަށް އެތައް ފަހަރަކު ގުޅިއެވެ. އެތައް މެސްޖެއް ކުރިއެވެ. އެހެންނަމަވެސް ފޯނު ނުގާތަނުގައި މެސެޖަށް ރައްދުވެސް ނުދިނެވެ. މިކަމުގެ ސަބަބުން އަލްސާގެ ހިތާމަ ފުން ވެގެން ދިޔައެވެ. އަލްސާ ނުކައި ނުބޮއި އޮވެ ރޮއެ ރޮއެ ލޮލުން ކަރުނަ ހުސްވާވަރުވިއެވެ. މިހާލަތުގައި ހަފްތާއެއް ދިޔަފަހުން އަލީގެ ކުރު މެސެޖެއް ލިބުނެވެ. " އަލްސާ ގެވެހި އަންބެއްގެ ގޮތުގައި އުޅެން ދަސްކުރުމަށްފަހު އަހަރެންނަށް ގުޅާ. އެއިރުން އަހަރެން އަންނާނަން. އަބަދުވެސް އަލްސާ ދެކެ ލޯބިވާ އަލީ". އެމެސެޖް ފެނުމުން އަލްސާ އަށް ކެތެއްނުވިއެވެ. "އަލީ" އޭ ކިޔާ ގޮޥާލެވުމަށްފަހު ގިސްލެވެން ފެށުނެވެ. އެތައް އިރަކު ރުއިމަށްފަހު އަނެއްކާވެސް ފޯނުބަލާ އެމެސެޖް ކިޔާލިއެވެ. މިގޮތަށް ތަކުރާރުކޮށް އެ މެސެޖް ކިޔުނީ ކިތައްފަހަރު ކަމެއް ނޭގެއެވެ. އަދި އެމެސެޖަށް އެތައް ރިޕްލައި މެސެޖެއް ކުރިއެވެ. އެހެންނަމަވެސް އޭގެފަހުން އަލީގެ މެސެޖެއް ނުލިބުނެވެ.\nމަޑުމަޑުން އަލްސާގެ އެ ދިރިއުޅުމަށް ހޭނެން ފެށިއެވެ. ގޭތެރޭގެ ކުދިކުދި ކަންތައް ކުރަންފެށީ އަވަދިނެތި އުޅުމުގެ ބޭނުމުގައެވެ. އަލީގެ ހަނދާންތައް ކުޑަކޮށް އެއްފަރާތް ކޮށްލުމުގެ ބޭނުމުގައެވެ. މިގޮތުގައި ދުވަސްތައް ވޭތުވަމުންގޮސް ރަމްޟާންމަހާ ކުރިމަތިލާން ޖެހުނެވެ. އާމިރާވަނީ އޭނާގެ އެއްބަނޑު މީހުންނާއެކު ރޯދަމަހު އުމްރާއަށްދާން ތައްޔާރުވެފައެވެ. އާމިރާ އުމްރާއަށް ފުރުމުން އަލްސާއާއި އަލްސާގެ ބައްޕަ އެކަނި ވިއެވެ. އެހެން ކަމުން ގޭތެރޭގެ ހުރިހާ ކަމެއް ބަލަހައްޓަން ޖެހުނީ އަލްސާއަށެވެ. މީ މިފަދަ ޒިންމާއެއް އަލްސާއާ ހަވާލުވި ފުރަތަމަ ފަހަރެވެ. އެހެން ކަމުން ވީ އެންމެ ރަގަޅަކަށް ގޭތެރޭގެ ކަންކަން ހަމަޖެއްސޭތޯ އަލްސާގެ ބައްޕަގެ އެހީތެރިކަމާއެކު، އަލްސާ މަސައްކަތް ކުރަމުން ދިޔައެވެ.\nމިދުވަސްވަރު ގޮތް ނޭގޭ ނަންބަރަކުން އަލްސާއަށް މެސެޖް ތަކެއް އަންނަން ފެށިއެވެ. ކޮންމެ ރެއަކު ނިދާ ގަޑީގައި "ގުޑް ނައިޓް މެސެޖް" ހޭލާ ގަޑީގައި "ގުޑް މޯނިންގް" މެސެޖް އަންނަން ފެށިއެވެ. އަދި ހާލު އަހުވާލު އެހުމާ، ކުރާކަންކަން އޮޅުންފިލުވަން ވެސް ފެށިއެވެ. އަލްސާ އަށް މިކަމުގެ އުދަގޫވެ، އޭނާއަކީ މީހެއްގެ އަންބެއްކަމުގައި ބުނެ އިތުރަށް މެސެޖް ނުކުރުމަށް އެދި މެސްޖް ކުރިއެވެ. އެހެންނަމަވެސް އެ މެސްޖް ތަކަށް ހުއްޓުމެއް ނައެވެ. މިގޮތުގައި ދުވަސްތައް ފާއިތުވާން ފެށުމުން ނޭގިނަމަވެސް އެ މެސްޖެތަކަށް އިންތިޒާރު ކުރެވެން ފެށުނެވެ. މަޑުމަޑުން އެ މެސްޖްތަކަށް ރިޕްލައިވެސް ކުރެވެން ފެށުނެވެ. އަލްސާގެ ހާލުބަލާ މީހަކީ ކާކުކަން އެނގެން ބޭނުންވިއެވެ. އެ މީހާ އަލްސާއާ ބައްދަލު ކުރަން ކުރަން އެދުމުން "އާއެކޭ" ބުނެ އަލްސާ ރިޕްލައި ކުރިއެވެ. މިގޮތަށް އެކުވެރިކަމުގެ އެތައް މެސްޖެއް ބަދަލު ކުރެވެމުންދިޔައެވެ. އެހެންނަމަވެސް ފޯނުން ވާހަކަ ދެއްކުމަށް އެމީހަކު ދެކޮޅު ހަދައެވެ. އޭނަ ބޭނުންވީ ބައްދަލު ކުރުމަށްފަހު އަލްސާއާ ފޯނުން ވާހަކަ ދެއްކުމަށެވެ. އަލްސާ އެ ނުދަންނަ އެކުވެރިޔާގެ ޝަރުތު ގަބޫލު ކުރުމަށްފަހު، އީދު ދުވަހު އީދު ނަމާދުން ފައިބައިގެން އަލްސާގެ ގެއަށް އައުމަށް ދައުވަތު ދިނެވެ. އެމީހާ އެދައުވަތު ގަބޫލު ކުރީ އުފަލުންނެވެ.\nއަލްސާ އެވާހަކަ އޭނާގެ ބައްޕައާ ހިއްސާކުރުމުން ބައްޕަ އެކަމާހުރީ ވަރަށް އުފަލުންނެވެ. އެތައް ދުވަހަކަށް ފަހު އަލްސާ ހަމައަކަށް އެޅިފަހުއްޓާ ފެނުމުން އަމީން ހުރީ ވަރަށް އުފަލުންނެވެ. " ދަރިފުޅު ބޭނުން ކޮންމެ މީހަކު މިގެއަށް ގެނެވޭނެ. މީ ދަރިފުޅުގެ ގެ. ދެރައީ ތިދުވަހަށް މަންމައަށް ނާދެވޭނެތީ". އަމީން ދަރިފުޅުގެ ބޮލުގައި ފިރުމައިލިއެވެ. " އަނެއްކާ ގެއަށް ގެންނަނީ ކޮން ކުއްޖެއް؟.. އަލީގެ ޚަބަރެއްނުވޭތަ؟" އަމީން އަލްސާގެ މޫނަށް ބަލަމުން ސުވާލު ކޮށްލިއެވެ. އަލީގެ ނަން އިވުމުން އަލްސާގެ މޫނުގެ ކުލަ ފަނޑުވިތަން އަމީނަށް ފެނުނެވެ. އަލްސާ އިސްދަށަށް ޖަހައިގެން ހުރެ ވާހަކަ ދެއްކިއެވެ. "އަލީގެ ޚަބަރެއްނުވޭ. އަލީ ދިޔަފަހުން ލިބުނީ އެންމެ މެސެޖެއް.. އޭނަވެސް އަޅުގަނޑާއެކު އުޅެން ބޭނުން ނެތިއްޔާ އަޅުގަނޑު ދޫކޮށްލަން ބުނަން ހިތައް އަރަނީ. މިހާރު ތިން މަސްވީ އޭނަގެ ޚަބަރެއް އެއްގޮތަކަށްވެސް ނުވާތާ.. އަޅުގަނޑު ހިތަށް އަރަނީ ވަރިވާން ބުނާނީއޭ" އަލްސާގެ އަޑު ކުރެހިގެން ދިޔައެވެ. އަލީ ވަކިވެގެން ދިއުމުން އަލްސާއަށް ކޮށްފައިވާ ފުން ހިތާމަ އެވަގުތު އަމީނަށް އިހްސާސްވިއެވެ.\n"ނޫނޭ ދަރިފުޅާ. އަދި ވަރިވާކަށް ނުވޭ. އަލީ ދިޔައީ ޝަރުތެއްކޮށްފައެއް ނޫންތަ؟ އެ ޝަރުތު ފުރިހަމަ ކުރީމަ އަލީ އަންނާނެ" އަމީން ނުބުނަން ހުރި ވާހަކަ ބުނެވުނެވެ. " ކިހިނެތް ބައްޕައަށް އެނގުނީ ޝަރުތެއް ކުރިކަން؟ އަލީ ބުނީތަ؟" ވަރަށް ހައިރާން ވެފައި އަލްސާ ސުވާލު ކުރިއެވެ. އަމީނަށް ބުނާނޭ އެއްޗެއް ވިސްނުމަކަށް ނައެވެ. " އެއްދުވަހަކު އަލްސާ ބުނީމެއްނު. ދެން އެކަމަކު ވަރިއަށް އެދޭނީ އަލީގެ ޚަބަރެއް ނުވެ ގިނަ ދުވަސް ވާނަމަ ދޯ. މިހާރު އަލްސާއަކީ ތަފާތު ކުއްޖެއްނު" ބައްޕަ ބުނި އެއްޗަކުން އަލްސާއަށް ހީގަނެވުނެވެ.\nޢީދު ނަމާދުން ފައިބައިގެން މީހުން އަންނާނެ ވަގުތަށް އަލްސާ ތައްޔާރުވަމުން ދިޔައެވެ. ނުދަންނަ އެކުވެރިޔާ ދެކިލާ ހިތުން އަލްސާގެ ހިތްވަނީ ބޭގަރާރު ވެފައެވެ. އިރުއިރުކޮޅާ ދޮރާއްޓާ ދިމާއަށް ބަލާލެވެއެވެ. އަމީން ގެއަށް އައި އިރުވެސް އެމީހެއްގެ ޚަބަރެއްނުވާތީ އަލްސާ ހުރީ ކަންބޮޑުވެފައެވެ. މެސެޖެއް ކޮށްލަން ފޯނު ނެގިތަނާ ދޮރާށި ކާރީ ހުރިކަމަށްބުނެ ރަހްމަތްތެރިޔާގެ މެސެޖެއް އައެވެ. އަލްސާ ދުއްވައިގަތީ ދޮރާށި ހުޅުވުމަށެވެ. ގެއިން ނުކުންނަން އެޅި ފަޔާއެކު އަލްސާ ގަނޑުވިއެވެ. ދޮރާށިން އެވަނީ އޭނާ އިންތިޒާރު ކުރިމީހާ ބާއެވެ. އނަގަހުޅުވި ބަސްހުއްޓިފައި އެމީހާއަށް ބަލަހައްޓައިގެން އަލްސާއަށް ހުރެވުނީއެވެ. އަލްސާއަށް ހޭވެރިކަން ވީ އެމީހާގެ ވާހަކަ ދައްކަން ފެށުމުންނެވެ."ގެއަށް ވަންނަން ނުބުނާނަންތަ؟"\nބޭރުން މީހަކު ވާހަކަ ދައްކާއަޑަށް އަމީން ބޭރަށް ނުކުތެވެ. އެވަގުތު ފެނުނު މަންޒަރުން އަމީން ހައިރާނެއް ނުވިއެވެ. " އަލީ އާދޭ. އަލްސާ އެހެރީ އަލީ އަންނަންވާއިރަށް ވަރަށް ތައްޔާރުވެގެން. ވަރަށް މީރު ކާއެއްޗެތިވެސް އެހެރީ ތައްޔާރުކޮށްފަ. ދޯ ދަރިފުޅާ" އަމީން އަލްސާގެ މޫނަށް ބަލަމުން ވާހަކަ ދެއްކިއެވެ.\n"ބައްޕާ. މީ ކޮން ކަމެއް؟ އަލީ. މީ.." އަލްސާގެ ޖުމްލަ ފުރިހަމަ ކޮށްދިނީ އަލީ އެވެ. "އާ. މީ ތި އިންތިޒާރު ކުރި މީހާ. މިހުރިހާ ދުވަހު އަލްގެ ހާލު ބެލި މީހާ" އަލީ އައިސް އަލްސާގެ އަތުގައި ހިފާލިއެވެ. " އަހަންނަން މާފެއް ނުކުރާނަންތަ؟ އަހަރެން ދެކެ އަލްސާ ލޯތްބެއް ނުވޭތަ؟" އަލީ އަލްސާގެ މޫނަށް ބަލަމުން ވާހަކަ ދައްކަން ފެށިއެވެ. އަލްސާއަށް ކެތެއް ނުކުރެވުނެވެ. އަލީގެ އަތް ފޮޅުވާލުމަށްފަހު ރޮމުން ގޭތެރެއަށް ދުއްވައިގަތެވެ. "އެންމެން އަހަރެންނަށް އޮޅުވާލީ" އަލީ ފަހަތުން ގޮސް އަލްސާގެ ގައިގައި ބައްދައިގަތެވެ. " އަހަންނަން މާފްކުރޭ. އަލްސާއާ ދުރުގައި ހުރުމަކީ ކިހާ އުދަގޫ ކަމެއް ކަން އެނގުނީ އެގޮތަށް އުޅެން ޖެހުނީމަ. އެހެންނަމަވެސް މިހުރިހާ ކަމެއް ކުރަން ޖެހުނީ އަލްސާއަށް ރަގަޅަކަށް. އަލްސާގެ ބައްޕަގެ އެދުމުގެވެސް މަތިން. އަހަރެން މިގޮތަށް ކަންކަން ނުކުރިނަމަ އަދިވެސް އަލްސާއަށް ގޭތެރޭގަ ކުރަން ޖެހޭ އެއްކަމެއްވެސް ކުރަން ނޭގެނޭނެ. އަލްސާ މަންމައާވެސް ވާހަކަ ދެއްކުމަށްފަހު މިގޮތަށް ކަންތައްކުރީ. އަލްސާ ދެރަ ކުރުވުނީތީ މާފަށް އެދެން".\nއަލީ ވާހަކަ ދެއްކީ ވަރަށް ދެރަވެފަ ހުރެގެންނެވެ. އެއިރުވެސް އަލްސާ ރޮމުން ދެއެވެ. "އަލް އަށް ޝައްކެއްވެސް ނުވޭދޯ އެހާ މެސެޖް ކުރިއިރުވެސް" އަލްސާގެ ދަތްދޮޅީގައި ހިފާ އުފުލާލަމުން އަލީ ސުވާލު ކުރިއެވެ. އަލްސާގެ ކަރުނުން ފުރިފައިވާ ލޯ ފެނުނުމުން އަލީގެ ހިތަށް ބަޔާން ކުރަން ދަތި ތަދެއް އިހްސާސްވިއެވެ. އެވަގުތު އެދެމަފިރިންނަށް ވަގުތު ދިނުމުގެ ގޮތުން އަމީން އެއްފަރާތަކަށް ޖެހިލިއެވެ. އަލީ އަލްސާ ގޮވައިގެންވަނީ ކޮޓަރިއަށެވެ. " އަދިވެސް މާފް ކޮށްފީމޭ ނުބުނަމެއްނު" އަލީ ލޯތްބާއެކު އަލްސާއާ ލޯބި ކޮށްލިއެވެ. މާފްކޮށްފީމޭ ބުނުމުގެ ގޮތުން އަލްސާ އަލީގެ ގައިގައި ބައްދާލީ ދުވަހަކުވެސް ވަކިނުވާން އެދޭވަރުންނެވެ.


Harukashi fiyavalhaa eku curfew ithuru 14 dhuvahah\nހަރުކަށި ފިޔަވަޅާއެކު ކާފިއު އިތުރު 14 ދުވަހަށް\nކާފިއު ވަގުތު ފުލުހުންނާއި ސިފައިން މަގުމަތި ބަލަހައްޓަނީ: ކޮވިޑް ޖެހޭ މީހުންގެ އަދަދު އިތުރުވަމުންދާތީ ފިޔަވަޅުތައް ވަނީ ދެ ހަފްތާއަށް އިތުރުކޮށްފައި --\nރާއްޖޭގައި ކޮވިޑް-19 ޖެހޭ މީހުންގެ އަދަދު އިތުރުވަމުންދާތީ ބަލި ފެތުރުން ކޮންޓްރޯލް ކުރުމަށް މުޅި ރާއްޖޭގައި އެޅި ފިޔަވަޅުތައް ދެ ހަފްތާއަށް އިތުރުކޮށްފި އެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ދެންމެ ނެރެފައިވާ އެންގުމުގައި ބުނެފައިވަނީ ކޮވިޑް-19 އިން ރައްކާތެރިވުމަށް މެއި މަހުގެ ތިންވަނަ ދުވަހު އެޅި ފިޔަވަޅުތައް ދެ ހަފްތާގެ މުއްދަތަށް އިތުރުކުރާ ކަމަށެވެ.\nފިޔަވަޅުތަކަށް ބަދަލު ގެނައުމަށް ފަހު މި މަހުގެ ތިންވަނަ ދުވަހު ނެރެފައިވާ އެންގުމުގައި ރޭގަނޑު 12 އިން ފަތިހު ހަތަރަކަށް ކާފިއު ހިންގާނެ ކަމަށެވެ. ވެހިކަލް ދުއްވުން މަނާ ގަޑި ކަނޑައެޅުމުގެ އިތުރުން ސަރުކާރުގެ އޮފީސްތައް ބަންދުކޮށް ހިދުމަތް ދިނުން އޮންްލައިން ކުރުމަށްވެސް ނިންމާދފައިވެއެވެ. އަދި މާލެ ސަރަހައްދުގައި ޕާކުތަކާއި މައިޒާންތައް ބަންދު ކުރުމާއި ކުޅިވަރުކުޅޭ ތަންތަނާއި ދުވާ ޓްރެކުތަކާއި ސްވިމިން ޓްރެކްތައް ބަންދުކުރުމާއި ކުޅިވަރުކުޅުމާއި ކުޅިވަރުގެ މުބާރާތްތައް ބޭއްވުން ވަނީ މަނާކޮށްފައެވެ.\nއަދި ހުއްދައާއެކު ޒަރޫރީ ބޭނުންތައްކަށް ފިޔަވައި މީހުން ދިރިއުޅޭ ރަށްރަށަށް ދަތުރުކުރުން ހުއްޓައިލުމާއި ހުއްދައާއެކު ޒަރޫރީ ބޭނުންތަކަށް ފިޔަވައި ސިނާއީ މަސައްކަތްތައް ކުރާ ރަށްރަށަށް ދަތުރުކުރުންވެސް މަނަލެވެ.\nއެ އެންގުންތަކަށް ބަދަލު ގެނެސް ފިޔަވަޅުތައް އިތުރަށް ހަރުކަށި ކޮށްފައިވަނީ މިދިޔަ ބުދަ ދުވަހުން ފެށިގެންނެވެ. އެގޮތުން މާލެ ސަރަހައްދުގައި (މާލެ، ހުޅުމާލެ، ވިލިމާލެ) ހަވީރު ހަތަރަކުން ފަތިހު ހަތަރަކާ ދެމެދު ބޭރަށް ނިކުމެ އުޅުން ވަނީ މަނާ ކޮށްފައެވެ.\nއަދި މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލުމާއި މެއި މަހުގެ 18 ވަނަ ދުވަހުގެ ނިޔަލަށް ކާބޯތަކެތީގެ ހިދުމަތްދޭ ތަންތަނުގެ އެތެރޭގައި ތިބެގެން ކެއިން ބުއިމުގެ ހިދުމަތް ދިނުން ވަނީ މަނާކޮށްފައެވެ. ނަމަވެސް ޕޮލިސް ޕާމިޓާއެކު މެންދަމު 12 އާއި ހަމައަށް ޑެލިވަރީގެ ހިދުމަތް ދެވޭނެ ކަމަށެވެ. އެޗްޕީއޭއިން ބުނީ ޑައިޑްލއިންއާ ހިލާފުވާ ވިޔަފާރިތައް 24 ގަޑިއިރަށް ބަންދު ކުރާނެ ކަމަށެވެ.\nއަދި ދެކުނު އޭޝިޔާގެ ގައުމުތަކުގެ ޓޫރިސްޓުންނަށް ޓުއަރިސްޓް ވިސާ ދިނުން ވަގުތީ ގޮތުން ވަނީ މެދުކަނޑާލާފައެވެ.\nކޮވިޑް މަރު 94 އަށް، އަހަރުގެ 43 ވަނަ މަރު\nކޮވިޑްގައި މިދިޔަ 24 ގަޑިއިރުތެރޭ ތިން މީހަކު ވަނީ މަރުވެފަ އެވެ. އިއްޔެ ވަނީ ފަސް މީހަކު މަރުވެފައެވެ.\nމި މަހުގެ މަރުގެ އަދަދު ވަނީ 21 އަށް އަރާފައެވެ. މިއީ މި އަހަރުގެ 43 ވަނަ މަރެވެ. މިދިޔަ އަހަރު ކޮވިޑްގައި މަރުވެފައިވަނީ 51 މީހެކެވެ.\nކޮވިޑަށް ޕޮޒިޓިވްވާ މީހުންގެ އަދަދު އިތުރުވެފައިވާއިރު މިދިޔަ ހަތަރު ދުވަހު ޕޮޒިޓިވް ނަންބަރު ހުރީ ހާހުން މަތީގައެވެ. ބައެއް ދުވަސް ދުވަހު 1500 އިން މައްޗަށްވެސް ނަންބަރު އަރައެވެ. 1400 އާއި 1200 މީހުންވެސް ޕޮޒިޓިވްވެފައިވެއެވެ. ނަންބަރު ހާހުން މަތީގައި ހުރީ ބެކްލޮގެއް އޮތުމުންނެވެ. ނަމަވެސް 24 ގަޑިއިރުގެ ތެރޭގައި ޕޮޒިޓިވްވާ މީހުންގެ އަދަދު އަދިވެސް ހުރީ 800 އިން މަތީގައެވެ.\nއެޗްޕީއޭގެ ތަފާސް ހިސާބުތައް ދައްކާ ގޮތުން ކޮންމެ ފަސް ސާމްޕަލަކުން އެއް ސާމްޕަލް ޕޮޒިޓިވްއެވެ. އާންމުކޮށް ކޮންމެ ދުވަހަކު ރާއްޖޭގައި ޓެސްޓް ކުރަނީ 5،000 ސާމްޕަލް އެވެ. އޭގެތެރެއިން ހާހެއްހާ މީހުން ޕޮޒިޓިވްވާއިރު އެއީ ކޮންމެ ފަސް ސާމްޕަލަކުން އެއް ސާމްޕަލް އެވެ. އެ ނަންބަރު އެއަށްވުރެވެސް މައްޗަށް ދާ ދުވަސްތައް ގިނައެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 15،666 މީހުންނެވެ. މިހާތަނަށް 28،013 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 260 މީހަކަށް ދަނީ ފަރުވާ ދެމުންނެވެ.\nރަށްރަށް ދާން ހުއްދަދޭ އުސޫލު ހަރުކަށި ކޮށްފި


SunOnline: Lanka jalakun filan ulhenikoh gaidhee aku maruvejje, Ekaku filaifi\nލަންކާ ޖަލަކުން ފިލަން އުޅެނިކޮށް ގައިދީއަކު މަރުވެއްޖެ، އެކަކު ފިލައިފި\nރުގިއްޔާ މުހައްމަދު މޫސާ 18 Nov 2020, 13:42\nލަންކާގެ ނޫހެއްގައިވާ ގޮތުން ބޮގަމްބަރާ ޖަލުން މިހާތަނަށް 100އަށް ވުރެ ގިނަ ގައިދީންނަށް ވަނީ ކޮވިޑް ޖެހިފަ -- ފޮޓޯ: އޭޕީ\nކޮލަމްބޯ (ނޮވެމްބަރު 18): ސްރީލަންކާގެ ކެންޑީގައި ހުންނަ ބޮގަމްބަރާ ޖަލުން ފިލަން އުޅުނު ފަސް ގައިދީންގެ ތެރެއިން އެކަކު މަރުވެއްޖެ އެވެ. އޭގެ ތެރެއިން ފިލުނީ އެންމެ ގައިދީއަކަށެވެ.\nލަންކާގެ ކޮމިޝަނާ ޖެނެރަލް އޮފް ޕްރިޒަންސް ތުޝަރާ އުޕުލްދެނިޔާ ވިދާޅުވި ގޮތުގައި ޖަލުން ފިލި މީހާ ހުރީ ކޮވިޑް ބަލިމަޑުކަމާ ހެދި ބޮގަމްބަރާ ޖަލުގައި ހަދާފައި ހުރި ވަގުތީ ކަރަންޓީނު ސެންޓަރެއްގަ އެވެ. އަދި އޭނާ އާއި އިތުރު ހަތަރު ގައިދީން ފިލަން އުޅުނީ ޖަލުގެ މައި އިމާރާތުގެ ފުރާޅު މައްޗަށް އެރުމަށް ފަހު އެވެ.\nއެ ހާދިސާގައި އޭގެ ތެރެއިން އެކަކު މަރުވެ، ތިން މީހަކަށް އަނިޔާވުމުން އެ މީހުން ވަނީ ހައްޔަރުކޮށްފަ އެވެ. ނަމަވެސް ފަސް ވަނަ މީހާ ވަނީ ޖަލުން ފިލާފަ އެވެ.\nކޮލަމްބޯ ޕޭޖުގައިވާ ގޮތުން ޖަލުން ފިލަން އުޅުމުގެ ތެރޭގައި ގައިދީއަކު މަރުވީ ފާރެއް މަތިން ވެއްޓުމުންނެވެ. ނަމަވެސް އެގައުމުގެ ނިއުސްވަޔާގައިވާ ގޮތުން އެ މީހާ މަރުވީ ސެކިއުރިޓީ އޮފިޝަލުން ބަޑި ޖެހުމުންނެވެ.\nއުޕުލްދެނިޔާ ވިދާޅުވި ގޮތުގައި އެ ފަސް މީހުންނަކީވެސް މަސްތުވާތަކެއްޗާ ގުޅުން ހުރި މައްސަލަތަކުގައި ޖަލަށްލި މީހުންނެވެ. އަދި ޖަލުން ފިލި މީހާ ހޯދުމުގެ މަސައްކަތާއި އެ ހާދިސާ ތަހުގީގު ކުރުމުގެ މަސައްކަތް މިހާރު ދަނީ ކުރަމުންނެވެ.\nނިއުސްވަޔާގައިވާ ގޮތުން ބޮގަމްބަރާ ޖަލުން މިހާތަނަށް 100އަށް ވުރެ ގިނަ ގައިދީން ވަނީ ކޮރޯނާވައިރަހަށް ޕޮޒިޓިވްވެފަ އެވެ.\nލަންކާގެ ހެލްތު މިނިސްޓަރަށް ކޮވިޑް ޖެހިއްޖެ\nހެރޮއިން ނެޓްވޯކެއްގެ ލަންކާ ބަޔަކު އިންޑިއާއިން ހައްޔަރު\nފެބްރުއަރީގައި ސްރީލަންކަން އިން ރާއްޖެ-ޔޫކޭ ދަތުރު ފަށަނީ


އެޑްމިން – Page 36 – Liyuntheringe Gulhun\nVisitors online  62:users  0guests  26bots  36The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nމިނިވަން 50 ގެ ތަހުނިޔާ\n25 ޖުލައި 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 824\nޢަބްދުއްރަޙީމް ޢަބްދުﷲ، ލ. ފޮނަދޫ\nމިނިވަން ދުވަސް އައީމާ، ގިނިތައް ހިތުގެ ނިވާލާ\nމިނިވަންކަމާ އެކީގައި ދިނިގެން މިއަދު ތުރާލާ\nމިނިވަން ދުވަހު ތަހާނީ ފިނިފެންމަލުން ގަތާލާ\nމިނިވަން ދިދައިގެ ހިޔަލުން ހިނިތުންވެ ތިބެ ގަތާލާ\nޤައުމަށްޓަކައި މި ދީބުގެ އަގުހުރި ދަރީންވި ޤުރުބާން\nއައުދާނަކަން މަތީގައި ގެނުވައިދިނީއެ މިޒަމާން\nގައުމުން ފިލާނުދާނޭ ދުވަހަކު ޔަގީނެ އެ ހަނދާން\nޝައުޤާ އެކީ މި ހިތްތައް ޝުކުރުންވަނީ ފުރާލާ\nއަހަރުމެން އެދޭ ފަތިހުގެ އިރު އަދި އަރާނެއެވެ.\n25 ޖުލައި 2015ޢާއްމުބައި, ފިލްމާއި މިއުޒިކްއެޑްމިން\nކިޔާފައިވާ ޢަދަދު: 1183\nޢަބްދުލްޣަފޫރު ޢަބްދުއްރަހީމު ގ.މަންޒިލް\nތިރީގައި މިވަނީ ހިންދީ ލަވައެއްގެ ދިވެހި ތަރުޖަމާއެކެވެ. “ވޯ ސުބަހް ކަބީތޯ އާއޭގީ” ގެ ދިވެހި ތަރުޖަމާއެކެވެ. 1958 ގައި ކުޅެވުނު “ޕިހރް ސުބަހް ހޯގީ” (އަދި ފަތިސް އަންނާނެއެވެ.) މި ފިލްމުގެ ލަވައެކެވެ. މި ލަވައަކީ މަޝްހޫރު އުރުދޫ ޝާޢިރެއްކަމަށްވާ ސާހިރު ލުދިއާންވީ ހަމަ މި ސުރުޚީގެ ދަށުގައި ލިޔުއްވާފައިވާ ޅެމަކުން ނެގިފައިވާ ލަވައެކެވެ. މި ޅެމުގައި ޝާޢިރު ފާޅުކުރައްވާފައިވަނީ އޭނާގެ ޤައުމުގެ އުދަރެހުން މުޅީން އާފަތިހެއްގެ އިރެއް އެރުމުގެ އެދުމެއްގެ ވާހަކަތަކެވެ.\nމިނިވަން ފަންސާސް އައުމުން…..\n24 ޖުލައި 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 815\nޝަރަފުއްދީން އަބޫބަކުރު، ހއ.ދިއްދޫ\nނަޔާ ޢަޞްރެއްގެ މިނިވަންކަން މިޤައުމުގެ އުދަރެހުން ފެވެނީ.\nނަށައި ލަވަތައްކިޔައި ހަދަމުން އުފަލުގައިތާ އެތިބަ އުޅެނީ.\nޙަޔާތުގެ ދައުރުގައި ފަންސާސް ވުމުން މިނިވަން ކަމާއެކުގައި\nދުޢާތައް ހިތްތަކުން މަތިވެރި އިލާހަށް އަދު ވެވޭ ހިނދުގައި\nތުރާލާ އާފަތުން މިނިވަން ވުމަށް ވެސް އެދި ދެއަތް ނެގެނީ.\nއޭރުގެ ފަތްފުށްތަކުން…. (106)\n24 ޖުލައި 2015ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 946\nއޭރުގެ ފަތްފުށްތަކުން…. (106) “މީގެކުރީން ރާއްޖޭގެ މިނިވަން ދުވަސްކަމުގައި ފާހަގަކުރެވުނު ދުވަސް”ދުވަސް މުޙައްމަދު ޖަމީލު فضليۃ الشيخ محمــد جمــيل ދީދީ (رحمہ اللہ) އަކީ، ދިވެހި އަދަބީ ދުނިޔޭގައި އިތުރު ތާރަފަކަށް ބޭނުންވާނޭ ބޭފުޅެއް ނޫނެވެ. އެމަނިކުފާނުގެ ގަލަންކޮޅުން ދިވެހި އަދަބީ ދުނިޔެއަށް ހަދިޔާ ކުރައްވާފައިވާ، ދީނީ، އަދަބީ، ތާރީޚީ އަދި މިނޫންވެސް ރޮނގުތަކުގެ ލިޔުންތަކަކީ، ދިވެހި ނޫސް މަޖައްލާތަކާއި ފޮތްތަކުގެ ފަޚުރުވެރި ސޮފުހާ ތަކެކެވެ. މި ލިޔުން ނަކަލުކޮށްފައި މިވަނީ، 26 ޖުލައި 1978 ގައި ނުކުތް “މިންނަތު” ގެ3ވަނަ އަހަރީ ނަންބަރުންނެވެ. މި ލިޔުން ނަކަލު ކުރުމުގައި އެއްވެސް އުނިއިތުރެއް ގެނެސްފައެއް ނުވާނެއެވެ.\nفضليۃ الشيخ محمــد جمــيل ދީދީ ގެ ފުރާނަފުޅަށް ފުއްސެވުމާއި ރުއްސެވުން މިންވަރު ކުރައްވާށިއެވެ.\n= އިދާރާ =\n“منّۃ”ގެ އެޑިޓަރއަށް شکر ވެރިވަމެވެ. މިކަހަލަ ތަނަވަސް، مہمّ موضوع އަކާއިމެދު مضمون އެއް ލިޔާން އެންގެވިއަތީއެވެ. ނަމަވެސް موضوع އަށް ފަށައިގަތުމުގެ ކުރީން، معاف އަކަށް އެދޭން ޖެހެއެވެ.\nދަހިކަމާއި ދީލަތިކަމުގެ ވާހަކައެއް\n23 ޖުލައި 20153 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 1548\nއަރަބިކަރާގައި އެއްދުވަސްވަރެއްގައި، އަރަބީންގެ މީހަކު އޭނާގެ ޖަމަލަށް އަރައިގެން ތިމާގެ ބަޔަކު ދެކިލާން ދަތުރެއް ފެށިއެވެ. ހަނަފަސް ސަހަރާގައި ފެށި މި ދަތުރު ދިގުވެ ވަރުބަލިވެ ހައިވެ ފެންބޮވައިގެންފައި ހުރިލެއް ބޮޑުކަމުން ކުރިމަތިން ފެންނަންހުރި ބަދަވީންގެ ފޭލިގެއެއް ކައިރީގައި ޖަމަލު މަޑުކޮށްލައި ފައިބައި ސަލާންގޮވާލައިފިއެވެ.\nޚިޔާލުފާޅުކުރުމުގެ މިނިވަންކަމަކީ ހުޅަނގުން ތަޢާރުފުކުރި ޙައްޤެއް ނޫނެވެ.\n23 ޖުލައި 2015ފިޤްހު, ދީނާއި ދުނިޔެއެޑްމިން\nކިޔާފައިވާ ޢަދަދު: 1880\nމާތް ﷲ ޚަލްޤުކުރެއްވި ކޮންމެ މަޚުލޫޤަކަށް ވެސް އެންމެ ބޮޑަށް ބޭނުންވާ އެއް ޙައްޤަކީ ޚިޔާލު ފާޅުކުރުމުގެ މިނިވަންކަމެވެ. މިނިވަންކަމާއެކު އުދުހި އުޅޭ ދޫންޏެއް ހިފައި ކޮއްޓަކަށް ލުމުން އެ ސޮރު މިނިވަންކަން ބޭނުންވެގެން އުޅޭ މިންވަރު ވަރަށް ރަނގަޅަށް ހާމަވާނެއެވެ. އެހެންކަމުން މާތް ﷲ އެންމެ މާތްކުރެއްވި އިންސާނާ މި ޙައްޤަށް ބޭނުންވާ މިންވަރު މާ ބޮޑަށް އިތުރުވާނެކަން ކަށަވަރެވެ.\nމިނިވަންކަމަށް 50 އަހަރު ފުރޭ ހިނދު…\n22 ޖުލައި 20151 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 1394\nޙަސަން ޒަހީންއަޅުގަނޑުމެންނާ ބައްދަލުކުރަމުން މި އަންނަނީ ތާރީޚީ ދުވަހެކެވެ. ދިވެހިންގެ ފަޚުރުވެރި މިނިވަން ދުވަހެވެ. މިނިވަންކަމާއެކު މި ޤައުމުގެ ދިދަ ވިހެރެމުންދާތާ 50 އަހަރު ފުރޭ އުފާވެރި ދުވަހެވެ. މިނިވަން ޤައުމެއްގެ ގޮތުގައި ރާއްޖެ ދެމި އޮތްތާ ބައި ޤަރުނުވީއެވެ. މިއީ މަދު ދުވަސްކޮޅެއް ނޫނެވެ. 19 ވަނަ ޤަރުނުގެ ފަހުކޮޅު އިނގިރޭސީންގެ ހިމާޔަތުގެ އެއްބަސްވުމާއެކު ސިޔާސީގޮތުން ގެއްލުނު މިނިވަންކަން ހޯދުނުތާ ބައި ޤަރުނުވީއެވެ. މިކަމުގެ ހުރިހާ ތަޢުރީފާއި ޝުކުރެއް ޙައްޤުވަނީ އަލްމަރުޙޫމް އިބްރާހީމް ނާޞިރަށެވެ. އެއީ އަޅުގަނޑުމެންގެ މިނިވަންކަމުގެ ހީރޯއެވެ. ހަމައެކަނި ސިޔާސީ މިވަންކަމެއް ނޫނެވެ. ވޯރާ ވިޔަފާރިވެރިންގެ އިޤުތިޞާދީ އަޅުވެތިކަމުން ދިވެހިން ސަލާމަތްކުރި ބާނީވެސް މެއެވެ. ފޯކުލޯރަށް ދިވެހިބަހުން ކިޔަނީ “ނާޑުކަތާ” ކަމާމެދަކު ޝައްކެއްނެތެވެ.\n21 ޖުލައި 2015ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1924\n“ފޯކްލޯރ” ގެ މާނަ އަކީ ތުންތުންމަތީން ދެކެވެމުން އަންނަ ވާހަކަތައް ކަމަށް ބަސްފޮތްތަކުގައި ބަޔާންކޮށްފައި ހުރެއެވެ. އޭގައި، ހަރުބާހާއި މަޤުބޫލު ޤަބޫލުކުރުންތަކާއި ހަލީސާ އާއި ޕަރީންގެ ވާހަކަތައް ވެސް ހިމެނޭ ގޮތުންނެވެ. ދިވެހި ސަގާފަތުގައިވެސް އެފަދަ ވާހަކަތައް ހުރެ އެވެ. ނަމަވެސް އެފަދަ ވާހަކަތަކަށް ނުވަތަ ފޯކްލޯރަށް ދިވެހި ބަހުން ކިޔާނީ ކީކޭތޯ ބައެއް ލިޔުންތެރިން ސުވާލު އުފައްދައެވެ.\n21 ޖުލައި 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 1279\nތަރުޖަމާ: ފާޠިމަތު ސަރީރާ ޢަލީ ޝަރީފް\nއަނެއްކާވެސް އިންޓަނެޓުގައި ދައުރުވާތާ އަހަރުތަކެއް ވެފައިވާ ވާހަކައެވެ. ލިޔުނު މީހަކު ނޭނގެއެވެ. ތަރުޖަމާކޮށްލެވޭތޯ ބަލައިލީއެވެ.\nކާޅު ވަރަށް ގިނަ ރަށެއްގައި ހީވާގި ދަނޑުވެރިއަކު އުޅުނެވެ. މި ރަށުގައި އުޅޭ ކާޅާ ހުރެ މި ދަނޑުވެރިޔާގެ ދަނޑުން އެންމެ ރަނގަޅަށް މަންފާ ލިބޭ ގޮތެއް ނުވެއެވެ. ބުރަ މަސައްކަތުން ހައްދާ ދަނޑުގެ ގޮވާމުގެ ބޮޑު ބައި ކައި ހަލާކުކުރަނީ ކާޅެވެ. ޙަޤީޤަތުގައިވެސް ކެންސަރުބަލި އިތުރުވަނީ ހެއްޔެވެ؟ ނޫނީ އެބަލި ދެނެގަންނަން މިހާރު ފަސޭހަވީހެއްޔެވެ؟\n20 ޖުލައި 2015ދުޅަހެއުކަމާއި ޞިއްޙަތު, ޞިއްޙީ މަޢުލޫމާތުއެޑްމިން\nކިޔާފައިވާ ޢަދަދު: 1916\nމުޙައްމަދު އިސްމާޢީލު ފުޅު، ނައިފަރު\nދިވެހިމުޖްތަމަޢުގައި އާދަޔާ ޚިލާފަށް މިހާރު ކެންސަރބަލި އިތުރުވަނީތޯ، ނޫނީ އެބަލި ދެނެގަތުމުގެ ފުރްޞަތު ކުރިޔަށްވުރެ ބޮޑަށް މިހާރު ތަނަވަސްވެފައިވާތީ ފަސޭހައިން އެބަލި މިހާރު ދެނެގަނެވެނީތޯ، މިއީ މިއަދުގެ އަޅުގަނޑުމެންގެ ތެރޭގައި އުފެދިފައިވާ މުހިންމު ސުވާލެކެވެ.


Sports tourisam raajeygai fulhaa kurevidhaane tha?\nސްޕޯޓް ޓޫރިޒަމް ރާއްޖޭގައި ފުޅާ ކުރެވިދާނެތަ؟\nމާލޭގައި ބޭއްވި ރޯޑް ރޭހުގެ ތެރެއިން، އެކެޑެމީގެ 'އިކެޑިން' ރޯޑް ރިލޭ ރޭސް ނޮވެމްބަރު ތިނެއް ގައި --- ފައިލް ފޮޓޯ: ދިރާގު\nދުނިޔޭގެ އެކި ގައުމުތަކުގައި ބާއްވާ ކުޅިވަރު މުބާރާތްތައް ބެލުމާއި ބައިވެރިވުމަށް ދަތުރުކުރާ އެތައް ބަޔަކު އުޅެ އެވެ. އެފަދަ މީހުންނަށް ކިޔަނީ ސްޕޯޓްސް ޓޫރިސްޓުންނެވެ. މި މީހުންގެ ތެރޭގައި ދުވުމަށް "ދެވި ހިފާފައި" ތިބި މީހުން ވެސް ހިމެނެ އެވެ. މި މީހުންގެ ތެރޭގައި ސެއިލިން އާއި މޫދު ކުޅިވަރުތަކުގެ މާހިރުން އުޅެ އެވެ. އެއީ ސްޕޯޓްސް ޓޫރިޒަމެވެ. ރާއްޖެއަކީ މި ޓޫރިޒަމަށް މާ ފަރިތަ ގައުމެއް ނޫނެވެ. ނަމަވެސް މިއީ ރާއްޖޭގައި އާލާކުރެވިދާނެ ޓޫރިޒަމްގެ "ރަހައެއް" ކަމަށް މާހިރުން ދެކެ އެވެ.\n"ރާއްޖެއަކީ ވަށައިގެން ކަނޑު އޮތް ގައުމެއް މިއީ. އެހެންވެ ރާއްޖޭގެ ކަނޑުގެ ސަރަހައްދަކީ ދުނިޔޭގެ ބޮޑެތި ސެއިލިން މުބާރާތްތައް ބޭއްވި ދާނެ ތަނެއް،" ޓޫރިޒަމް ދާއިރާގައި މަސައްކަތްކުރާ މީހުންގެ ވާހަކަތައް ހުރީ މިހެންނެވެ.\nބައިސްކަލް ދުއްވުމުގެ މުބާރާތެއް: ރާއްޖޭގައި ބޭއްވިދާނެ\nސްޕޯޓް ޓޫރިޒަމަށް ޒިޔާރަތްކުރާ މީހުންގެ ތެރެއިން އެންމެ ގިނަ ބަޔަކު ދަތުރުކުރަނީ ދުނިޔޭގައި ބާއްވާ ދުވުންތަކުގައި ބައިވެރިވުމަށެވެ. ހާއްސަކޮށް ދިގު ދުވުންތަކުގައި ބައިވެރިވުމަށެވެ. ނުވަތަ މުބާރާތްތައް ބެލުމަށެވެ.\nދުނިޔޭގެ ދިގު ދުވުމުގެ ޖަމިއްޔާ އެސޯސިއޭޝަން އޮފް އިންޓަނޭޝަނަލް ޑިސެޓެންސް މެރަތަން (އެއިމްސް) ގެ ކަލަންޑަރަކީ މިފަދަ ދުވުމުންތެރިންގެ ނަޒަރު ހުއްޓިފައިވާ ކަލަންޑަރެކެވެ. ސަބަބަކީ ދުވުމަށް ދެވިހިފާފައިވާ އެތައް ލައްކަ ބަޔަކު ދުނިޔޭގެ އެކި ގައުމުތަކުގައި ތިބުމެވެ. މިއީ ރާއްޖެއަށް ހުޅުވާލެވިދާނެ ރަނުގެ ފުރުސަތެކެވެ. މި ފުރުސަތު މިހާރު ވެސް ރާއްޖެއަށް މިވަނީ ކޮންމެވެސް ވަރަކަށް ހުޅުވިފަ އެވެ. އެއީ ރާއްޖޭގެ އެންމެ ބޮޑު ޓެލެކޮމިއުނިކޭޝަން ކުންފުނި، ދިރާގުން ބާއްވަމުން އަންނަ "ދިރާގު ރޯޑް ރޭހުން" ނެވެ. މީގެ ނުވަ އަހަރު ކުރިން ފެށިގެން ބާއްވަމުން އަންނަ މި ދުވުމުގައި މިދިޔަ އަހަރު ބޭރުގެ 41 ގައުމެއްގެ މީހުން ވަނީ ބައިވެރިވެފަ އެވެ. މީގެ މާނައަކީ މި ފަދަ އިވެންޓްތައް ބާއްވައިގެން ސްޕޯޓް ޓޫރިޒަމް ރާއްޖޭގައި "ފައްކާ" ކުރެވިދާނެ ކަމެވެ.\nދިރާގުގެ މާކެޓިން ކޮމިއުނިކޭޝަން އެންޑް ޕަބްލިކް ރިލޭޝަންސް އެގްޒެކެޓިވް އިމްޖާދު ޖަލީލު ވިދާޅުވީ ދިރާގު ރޯޑް ރޭހަށް ދުނިޔޭގެ އެކި ހިސާބުތަކުން މީހުން އަންނަ ކަމަށެވެ.\n"މި ކަމަކީ މިހާރު ހަމައެކަނި ދުވުމެއް ނޫން. މި ދުވުމުން އެއިމްގެ ކަލަންޑަރުގައި ހިމެނުމުން ދުނިޔޭގެ އެކި ހިސާބުތަކުން މީހުން މިހާރު ބައިވެރިވޭ. އެހެންވެ ދުވުމުގެ ޕާޓްނަރަކަށް މޯލްޑިވްސް މާކެޓިން ޕީއާރު ކޯޕަރޭޝަން ހަމަޖެއްސީ. އެ ބޭފުޅުން އިންތިޒާމު ކުރާނީ މި ގޮތަށް އަންނަ މީހުންގެ ކަންތައްތައް،" އިމްޖާދު ވިދާޅުވި އެވެ.\nސްޕޯޓް ޓޫރިޒަމްގެ ބޮޑެތި އިވެންޓުތައް ދުނިޔޭގެ އެކި ގައުމުތަކުގައި ބާއްވަ އެވެ. އެގޮތުން އެންމެ ފާހަގަކޮށްލެވޭ އެއް އިވެންޓަކީ އެމެރިކާގައި ބާއްވަމުން އަންނަ "އެފްއެޗްޓީއެމް ބްލޫގްރާސް ސްޓޭޓް ގޭސްމް" އެވެ. މުބާރާތެއްގެ ގޮތުގައި ކުރިއަށް ގެންދާ މި ކުޅިވަރު އީދު ބަލައިލުމަށް އެތައް ލިމިއަން ބަޔަކު ދެ އެވެ. މީގެ އިތުރުން އިޒްރޭލަކީ ވެސް ސްޕޯޓް ޓޫރިޒަމްގެ މަޝްހޫރު މަންޒިލެކެވެ. އަދި ދުބާއީގައި ވެސް މި ޓޫރިޒަމް ފުޅާކޮށް ކުރިއަށް ގެންދެ އެވެ.\nރާއްޖެއަކީ ވެސް ސްޕޯޓް ޓޫރިޒަމް ފުޅާ ކުރެވިދާނެ މަންޒިލެކެވެ. ރާއްޖޭގައި ސްޕޯޓް ޓޫރިޒަމްގެ ރޮނގުން ހަމައެކަނި ބޭއްވެން އޮތީ ދިގު ދުވުން އެކަންޏެއް ނޫނެވެ. މޫދު ކުޅިވަރުތަކަކީ ވެސް ރާއްޖޭގައި ފުޅާކޮށް، ގިނަ ބައެއްގެ ލޯ ރާއްޖެއާ ދިމާލަށް އަނބުރައި ލެވިދާނެ ހަރަކާތެކެވެ. ހާއްސަކޮށް ދުނިޔޭގެ ފެންވަރުގެ މޫދު ކުޅިވަރުގެ އީދެއް ނުވަތަ މުބާރާތެއް ރާއްޖޭގައި ބާއްވައިފިނަމަ، މިއީ ސްޕޯޓް ޓޫރިޒަމް ރާއްޖޭގައި ފުޅާކުރެވިދާނެ ގޮތެކެވެ. ހާއްސަކޮށް ދުނިޔޭގެ މަޝްހޫރު ސެއިލިން މުބާރާތުގެ ޗާޓުގައި ރާއްޖެ ހިމަނައިފިނަމަ، މި ވެގެންދާނީ ބޮޑު ކުރިއެރުމަކަށެވެ. ދެން އޮތް ސުވާލަކީ ސެއިލިން ފަދަ ދުނިޔޭގެ މަޝްހޫރު މޫދު ކުޅިވަރު މުބާރާތެއް ރާއްޖޭގައި ބޭއްވި ދާނެ ބާ އެވެ؟\nދެހާސް ދިހަ ވަނަ އަހަރުގެ ތެރޭގައި ރާއްޖެއަށް ވަނީ ދުނިޔޭގެ މަޝްހޫރު ސެއިލިން ޓީމެއް ޒިޔާރަތް ކޮށްފަ އެވެ. ދުނިޔޭގައި ބާއްވާ މަޝްހޫރު ސެއިލިން މުބާރާތެއް ކަމަށްވާ އޮމާން ސަރުކާރުން އިންތިޒާމު ކުރާ "އިންޑިއަން އޯޝަން5ކޭޕްސް" ގެ ޓީމުތަކުން ރާއްޖެ ބެލުމަށްފަހު ވަނީ ރާއްޖެއަކީ ސެއިލިންނަށް ވެސް އޮތް ސުވަރުގެ އެއްގެ ފަދަ ތަނެއް ކަމަށް ބުނެފަ އެވެ. ސަބަބަކީ ރާއްޖޭގެ ކަނޑުތަކުގެ ވައި މި ކަމަށް ހެޔޮވަރުވުމެވެ. ރިޔާތަކަށް ރާއްޖޭގެ ވައި ފައްކާވުމެވެ. މީގެ އިތުރުން ބޮޑެތި ކަނޑު އޮޅިތަކާއި ސާފު ވިލުތައް ގިނަވުން ވެސް މިއީ މިފަދަ މުބާރާތެއް ރާއްޖޭގައި ބޭއްވި ދާނެ އެއް ސަބަބު ކަމަށް އެ ޓީމުން ބުނެފައިވެ އެވެ.\nމި ޓީމު ރާއްޖެއަށް ޒިޔާރަތް ކުރުމާއި ކުޅިގެން ސަރުކާރުން ވެސް ވަނީ ހަމަ މިފަދަ މޭރުމަކުން ވާހަކަ ދައްކާފަ އެވެ. އޭރުގެ ޓޫރިޒަމް މިނިސްޓަރު ޑރ. މުހައްމަދު އަލީ ސަވާދު ވިދާޅުވި ގޮތުގައި ރާއްޖޭގައި ސެއިލިން ފުޅާ ކުރެވިދާނެ އެވެ.\nސަވާދު ވިދާޅުވެފައިވާ ގޮތުގައި މިފަދަ މުބާރާތެއްގެ ޗާޓުގައި ރާއްޖެ ހިމެނިއްޖެނަމަ، ދުނިޔޭގެ ޕްރޮފެޝަނަލް ސެއިލަރުން ރާއްޖެ އަންނާނެ ކަމަށެވެ.\nނަމަވެސް އޭގެ ފަހުން އެފަދަ ކަމެއް ކުރުމަށް ރާއްޖޭން އުޅެފަ އެއް ނުވެ އެވެ. ނުވަތަ އުޅުނު ކަމެއް އެނގޭކަށް ނެތެވެ. ނަމަވެސް ދިރާގުން މިހާރު ކުރިއަށް ގެންދާ ރޯޑް ރޭހުން އެ ފުރުސަތު މިވަނީ އަނެއްކާ ވެސް ހުޅުވިގެން ގޮސްފަ އެވެ. ސްޕޯޓް ޓޫރިޒަމުން "ހަ ކުޅި ކުރިއަށް" ޖައްސާލުމުގެ ފުރުސަތު މި ވަނީ ލިބިފަ އެވެ.


SunOnline: Disney land aai, Eiffel Tower ekkoh hulhuvaalaifi\nޑިސްނީލޭންޑާއި، އެއިފިލް ޓަވަރު އެއްކޮށް ހުޅުވާލައިފި\nޢަބްދުﷲ އައިމަން 16 Jul 2020, 12:55\nޕެރިހުގެ ލުވޫފް ގާޑެން ގެ މަތިން ކޮތަރުތަކެއް އުދުހެމުން ދާއިރު، ފަހަތުން ފެންނަން ހުރި އައިފިލް ޓަވަރު ވަނީ ވަކި މުއްދަތެއް ނެތްގޮތަށް ބަންދުކޮށްފައި -- ފޮޓޯ: އޭޕީ\nކޮވިޑް-19 ގެ ސަބަބުން އެޅި ރައްކާތެރިކަމުގެ ފިޔަވަޅުތަކާ އެކު މެދުކެނޑުމަކަށް އައިސްފައި އޮތް ފްރާންސްގެ ފަތުރުވެރިކަން މަޑު މަޑުން ހުޅުވާލަމުން އަންނަ އިރު އެންމެ ގިނަ ފަތުރުވެރިންގެ ފެވަރިޓެއް ކަމަށްވާ ޑިޒްނީލޭންޑް ތީމް ޕާކާއި، އެއިފިލް ޓަވަރުގެ އެންމެ މަތީ ބުރި ވެސް ހުޅުވާލައިފި އެވެ.\nޔޫރޮޕަށް ޒިޔާރަތް ކުރާ ފަތުރުވެރިންގެ އެންމެ މަގުބޫލު މަންޒިލެއްގެ ގޮތުގައި ފާހަގަކޮށްލެވޭ ފްރާންސަކީ ކޮވިޑްގެ ސަބަބުން އެންމެ ބޮޑު ގެއްލުމެއް ލިބުނު އެއް ގައުމެވެ. އެ ބަލިމަޑުކަމުން އަރައިގަނެ ގައުމުގެ އިގިތުސޯދު ހަމައަކަށް އެޅުވުމަށް ގައުމުގެ ފަތުރުވެރިކަން ހުޅުވާލައި، ރައްކާތެރިކަމާ އެކު ފަތުރުވެރިން ޒިޔާރަތްކޮށް ވަގުތު ހޭދަ ކުރެވޭނެ ގޮތް ހެދުމަށް ފްރާންސުން މިހާރު އަންނަނީ ކެނޑިނޭޅި މަސައްކަތް ކުރަމުންނެވެ.\nއެގޮތުން އެގައުމަށް ޒިޔާރަތް ކުރާ އެންމެ ގިނަ ފަތުުރުވެރިންގެ ފެވަރިޓެއް ކަމަށްވާ ޑިޒްނީ ލޭންޑް ތީމް ޕާކު މިހާރު ވަނީ ހުޅުވާލައިފަ އެވެ. ހަތަރު މަހުގެ މެދުކެނޑުމަކަށްފަހު މި ޕާކް އަލުން ހުޅުވާލި އިރު މި ޕާކަކީ މީގެ ކުރިން އެންމެ ގިނަ ފަތުރުވެރިން ޒިޔާރަތް ކުރި ޔޫރޮޕުގެ ޕާކެވެ.\nފްރާންސްގެ ކެޕިޓަލް ޕެރިހުގައި ހުންނަ މި ޕާކް ހުޅުވާލި ނަމަވެސް ޕާކަށް އެއްފަހަރާ ޒިޔާރަތް ކުރެވޭ ފަތުުރުވެރިންގެ އަދަދު ވަނީ މަދުކޮށްފަ އެވެ. އަދި ގައިދުރު ކުރުމުގެ ގަވާއިދުތަކާއި، އެގައުމުގެ ސިއްހީ ގަވާއިދުތަކުގެ ލަފާގެ މަތިން ދުވާލަކު އެތައް ފަހަރަކު މުޅި ޕާކު ޑިސްއިންފެކްޓް ކުރަން ވަނީ ނިންމާފަ އެވެ.\nމީގެ އިތުރުން ދުނިޔޭގެ އެންމެ ދުވަސްވީ އެންމެ އުސް އެއް އިމާރާތްކަމަށްވާ އެއިފިލް ޓަވަރުގެ އެންމެ މަތީ ފުލޯވެސް ވަނީ އިއްޔެއިން ފެށިގެން ފަތުރުވެރިންނަށް ހުޅުވާލައިފަ އެވެ. މިދިޔަ މަހުގެ ތެރޭގައި ރަސްމީކޮސް އެފިލް ޓަވަރުގެ ބައެއް ފްލޯތައް ހުޅުވާލި ނަމަވެސް ފަތުރުވެރިންގެ އެންމެ ބޮޑު ސަމާލުކަމެއް ލިބޭ އެންމެ މަތީ ފްލޯ އޮތީ ބަންދު ކޮށްފަ އެވެ.\nމީގެ ކުރިން ދުވާލެއްގެ މައްޗަށް 23،000 އެއްހާ މީހުން އެފިލް ޓަވަު ބަލާލަން އެތަނަށް ޒިޔާރަތް ކުރާއިރު މެދު ކެނޑުމަކަށްފަހު އަލުން ހުޅިވި ދުވަހު އެކަނި ވެސް ވަނީ 5،000 މީހުން ޒިޔާރަތް ކޮށްފަ އެވެ.\nފަތުރުވެރީންނާއި ލޯބިވެރީންގެ މެދުގައިވެސް މަގުބޫލު 133 އަހަރުވީ އެ ބިނާ އޮޕަރޭޓްކުރާ ކުންފުނީގެ މެނޭޖިންގް ޑިރެކްޓަރު ޕެޓްރިކް ބްރާވޯ ރުއިވީ ބުނީ އަލުން ޓަވަރު ހުޅުވާލުމާ އެކު ފަތުރުވެރިންނަށް ޓަވަރަށް އަރައި ފޭބޭނެ ކަމަށާއި، އެކަމަކު ޓަވަރަށް އެއްފަހަރެެއްގެ މައްޗަށް 250 އެއްވުރެން ގިނަ މީހުންނަށް ނޭރޭނެ ކަމަށެވެ.\nކޮރޯނާ ވައިރަހުގެ ސަބަބުން ހަތަރު މަހަށް ޓަވަރު ބަންދުކޮށްފައި ހުރި އިރު މިއީ ދެވަނަ ބޮޑު ހަނގުރާމައިގެ ފަހުން އެ ޓަވަރު އެންމެ ގިނަ ދުވަހަށް ބަންދު ކުރި ފަހަރެވެ. މީގެ ފަސްވަރަކަށް އަހަރު ކުރިން ފްރާންސްގެ ވެރިރަށް ޕެރިހުގައި ދިން ނުރައްކާތެރި ޓެރަރިސްޓް ހަމަލާތަކާ ގުޅިގެން ވެސް އެ ޓަވަރު ވަނީ ދުވަސްގަނޑަކަށް ބަންދު ކޮށްފަ އެވެ.


Beyruge faraaithakun raajje aai dheytherey visnanee varah korukoh: Raees\n7 ސެޕްޓެމްބަރ 20185ކޮމެންޓް\nބޭރުގެ ފަރާތްތަކުން ރާއްޖެއާއި ދޭތެރޭ ވިސްނަނީ ވަރަށް ކޮރުކޮށް: ރައީސް\nބޭރުގެ ފަރާތްތަކުން ރާއްޖޭގެ ކަންކަމާއި ދޭތެރޭ ވިސްނަނީ ވަރަށް ކޮރުކޮށް ކަމަށާއި އެކަން އެހެން ވެގެން ނުވާނެކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ ބްރިޖްސަޅި މިނަމުގައި މިރޭ ކާނިވާ ސަރަހައްދުގައި ޕީޕީއެމުން ކުރިއަށްގެންދާ ޖަލްސާގައި ވާހަކަ ދައްކަވަމުންނެވެ.\nބޭރުގެ ފަރާތްތަކުން ރާއްޖޭގެ ކަންކަމާއި ބެހުމަށް މަސައްކަތް ކުރަމުން ގެންދާކަމަށް ވިދާޅުވެ ރައީސް ވިދާޅުވީ އެކަމަށް ޖާގަދެމުން ގެންދަނީ އިދިކޮޅު ފަރާތްތަކުން ކަމުގައެވެ. ރައީސް ޔާމީންވަނީ 2012 ވަނަ އަހަރު ރައީސް ނަޝީދުގެ ވެރިކަން ނިމިގެން ދިޔަގޮތާއި އެކަމާއި ގުޅިގެން ބޭރުގެ ފަރާތްތަކުން ކުރިމަތިކުރުވި ފިއްތުންތަކަށް އަލިއަޅުއްވާލައްވާ ވާހަކަފުޅު ދައްކަވާފައެވެ.\nމީގެ އިތުރުން ރައީސް ނަޝީދުގެ ވެރިކަން ނިމިގެން ދިޔަގޮތް ބަލެމަށް އެކުލަވާލި ކޯނީގެ ރިޕޯޓާއިއެކު ބޭރުގެ ފަރާތްތަކަށްވެސް ޖެހުނީ ކުޑަކަކޫމައްޗަށް ތިރިވަންކަމަށް ވިދާޅުވެ ރައީސް ޔާމީންވަނީ މިހާރުވެސް ރާއްޖޭގައި ހިގަމުންދާ ކަންކަމުގެ ތެރެއަށް ވަދެ ބިރުދެއްކުމުގެ ބަދަލުގައި ރައްޔިތުން ބޭނުންވާގޮތް ބަލާލުމަށް ވަގުތުކޮޅެއް ދިނުމަށް އެދިވަޑައިގަންނަވާފައެވެ.\nރައީސް ޔާމީން ބޭރުގެ ފަރާތްތަކުންވެސް ރާއްޖެއާއި ދޭތެރޭ ވިސްނަން ޖެހޭކަމަށާއި އެހާ ފަސޭހައިން ކަންކަން ނިންމާލުމަކީ ރަނގަޅު ގޮތެއްނޫން ކަމުގައެވެ.\nކޮންމެ ދައުލަތަކުންވެސް ކަންކުރާނީ އަނެއް ދައުލަތުން ކަން ކުރާނެގޮތަށް ކަމަށް ދެކިގެން ނުވާނެކަމަށާއި ރާއްޖެއަށް ފިޔަވަޅުވެސް އަޅާފާނެ ކަމަށާއި އެކަމާއި ދެރަވެ ޖެހިލުންވެސްވާކަމަށް ރައީސް ވިދާޅުވިއެވެ.\nނަމަވެސް އެކަމާއި ދެރަވެ ތިބެން ތިބެން ޖެހިއްޖެނަމަ ގައުމުގެ އިސްތިގުލާލު ގެއްލިގެން ހިނގައިދާނެކަމަށާއި އިވެމުންދާ އަޑުތަކާއި ދޭތެރޭ ކަންބޮޑުވެވަޑައިގަންނަވާކަމަށްވެސް ރައީސް ޔާމީން ވިދާޅުވިއެވެ.\nސިކުނޑި ކޮރު މީހުން ކުޅެން ޖެހޭނީ އަބަދުވެސް ހަމަ ޑިފެނސަށް. މުވައްޒަފުންނަށް ބިރު ދައްކައިން ނެރެ އެއޮތްވަރުން ބޭއްވި ޖަލްސާގަވެސް ކޫޅުނީ ހުސް ޑިފެންސަަށް. މެނިފެސްޓޯ ގަނޑެއްވެސް ހަދާލަން ނޭގި އިދިކޮޅުން ހަދާ އެއްޗެއް ކޮޕީ ކުރަން ތިބޭ ކަހަލަ. ރައީސް ުު ޔާމީނޫ.. ހާދަހާވާ ހަޑިއޭ ރައީސް ޔާމީނޫ....\nކޮރު ގޮތަކަށް ވެރިކަން ކުރައްޔާ ކޮރުގޮތަކަށް ދެކޭނެ ނުންތޯ ؟ ޚޮރު ވެރިކަން ކުރާ މީހަކަށް ވޯޓު ދިނުމުގެ ބޭނުމެއް ނޯނާނެ ފައިދާއެއްވެސް ނުލިބޭނެ ކޮރު ވާނީ ކޮތަށް !\nއޑޕއިން އަބދަލު ޔާމީން ކެމްޕެއިންގަވެސް ޔާމީން ރާއްޖެޓީވީއިންވެސް އަބަދު ޔާމީން މިހީވަނީ ޔާމީން ކެމްޕެއިން ޖަގަހައެއްހެން އެނޫން ވާހަކއެއް ނުދައްކާ ނުވެސް އިގޭ ދައްކާކަށް އެހެންތާ ވާނީ ކޮށްދެވޭނެކަމެއް ނެއްވިއްޔަ އިންޑިޔާއިން އޯޑަރ އައިމަ ކަމެއް ކޮށްދެވޭނީ\nކޮރު ރައީސަކު ހުރީމަ އެމީހުންވެސް ދެކޭނީ ކޮރުކޮށް ނުންތޯ؟ ބައްލަވާ މަނިކުފާނު ތިހުންނަވަނީ ދުނިޔެއާއި ގުޅުން ކަންޑާލައިގެން ކޮރު ހެދިގެން އެހެންވީމަ އެމީހުން ދެކޭނީ މިތަން ވެސް ކޮރު ގޮތަކަށް ނުންތޯ ؟\nކިހާ ބޮޑު ބައްޔެއް މި ދެން!! އެހެން މީހެކޭ ނުކިޔައެއް ވާހަކަ އެއް ނުދެއްކޭތަ؟ އަބަދުވެސް އެހެން މީހުން ބްލޭމް ކުރުން މި މީހުންގެ ކަމަކީ.


BREAKING: Diving Ah Feybi Meehaku Niyaavefai Ovva Fenijje - Vaguthu\nޑައިވިންގއަށް ފޭބި މީހަކު ނިޔާވެފައި އޮއްވާ ފެނިއްޖެ\nމަސް ދޯންޏަކުން އެން ހިފަން ފޭބި މީހަކު ނިޔާވެފައި އޮއްވާ ފެނިއްޖެއެވެ. ނިޔާވެފައި އޮއްވާ ފެނުނީ ގދ. ގައްދޫ އަށް ނިސްބަތްވާ ޒުވާނެކެވެ.\nމި ހާދިސާ ހިނގާފައި ވަނީ މީގެ އިރުކޮޅެެއް ކުރިންނެވެ.\nއެރަށު ކައުންސިލް މެންބަރު އާމިރު އަބްދުﷲ "ވަގުތު" އަށް ވިދާޅުވީ، ރޯޅި ދޯނިން އެން ހިފަން ފޭބި އެރަށު ޒުވާނަކު ނިޔާވި ކަމުގެ މައުލޫމާތު ލިބިފައިވާ ކަމަށާއި، އޭނާގެ ހަށިގަނޑު މިހާރު އޮތީ އެރަށު ސިއްހީ މަރުކަޒުގައި ކަމަށެވެ.\n"އެން ހިފަން ފޭބި މި ޒުވާނާ ނިޔާވެފައި ވަނީ ކޮން ގަޑިއެއްގައި ކަމަށް އަޅުގަނޑަކަށް އަދި ދަންނަވަން ނޭނގެ. ކުއްޖާގެ ހަށިގަޏޑު ސާފް ކުރުމުގެ މަސައްކަތް މިހާރު ގައްދޫ ސިއްހީ މަރުކަޒުގައި ކުރިއަށް އެބަ ގެންދަވާ". އާމިރު ވިދާޅުވިއެވެ.\nފުލުހުން ވިދާޅުވީ، ގދ. ގައްދޫ ދޯންޏަކުން އެންދަމަން ފައިބައި އުޅުނު 21 އަހަރުގެ ދިވެއްސަކު އަޑީގައި ހަރަކާތެއް ނެތި ހުއްޓިފައިވަނިކޮށް އެކުގައި ޑައިވް ކުރަން އުޅުނު މީހުންނަށް ފެނިގެން ގައްދޫއަށް ގެންނަ ކަމުގެ މައުލޫމާތު މިއަދު 15:55 ހާއިރު ފުލުހުންނަށް ލިބިފައިވާ ކަމަށެވެ.\nއަދި އެ މީހާ ގައްދޫ ސިއްހީ މަރުކަޒަށް ގެންދިޔައިރުވެސް އޮތީ ނިޔާވެފައިވާ ކަމަށް ސިއްހީ މަރުކަޒުން ފުލުހުންނަށް މައުލޫމާތު ދީފައިވާ ކަމަށް ފުލުހުން ވިދާޅުވިއެބެ.\nފުލުހުން ވިދާޅުވީ، މި ހާދިސާއާ ގުޅިގެން ފުލުހުން ބަލަން ޖެހޭ ކަންކަން ބަލަމުންދާ ކަމަށެވެ.\nގޭސްފުޅިތަކެއް އޮޔާ ދަނީ، ކަނޑު ދަތުރުކުރާ ފަރާތްތަކުން ސަމާލުވޭ!\nމެއި 25, 2020 17:09\nހުސްނުސުޢޫދުމެން މަރުވީތަ؟ މިހާރު މަރުކޮމިޝަންގެ ޚަބަރެއްވެސްނުވޭ!\nމެއި 25, 2020 20:37


އުންމީދަކާއެކު ފެށި މަސައްކަތް، އަތޮޅުގެ އެންމެ އުހަށް – Faanooz\nއުންމީދަކާއެކު ފެށި މަސައްކަތް، އަތޮޅުގެ އެންމެ އުހަށް\nOctober 9, 2018 | އަޙުމަދު އަނަސް\nބޮޑުބެރަކީ މިއަދު ދިވެހި ރާއްޖޭގައި އެންމެ ގިނަ ބަޔަކު އެއަށް ފޯރި ހުންނަ ޒާތުގެ މިއުޒިކެވެ. ކުޑަކުދިންނައި މުސްކުޅިންނެވެ. ޒުވާނުންނާއި މެދު އުމުރުފުރާގެ މީހުނެވެ. އަންހެނުންނާއި ފިރިހެނުންވެސް އެވެ. އެހެނަސް މިއަދު މިއޮތް ގޮތަށް ބޮޑުބެރު މުޅި ރާއްޖެއަށް ފެތުރިގެން ދިޔައީ 2008 ވަނަ އަހަރުގެ ރަމަޟާންމަހު ޓީވީއެމް އިން ފެށި ބޮޑުބެރު ޗެލެންޖް ފެށުނު ހިސާބުންނެނެވެ. މިއަދު ބޮޑުބެރު ގުރޫޕެއް ނޯއްނަ އެންމެ ރަށެއްވެސް މި ދިވެހި ރާއްޖޭގައި ނޯނާނެކަން ޔަގީން ކަށަވަރެވެ.\nދައްކަން މިއުޅެނީ މުޅި ލާމު އަތޮޅު އެބައެއްގެ މައްޗަށް ފަހުރުވެރިވާ، އެންމެން ދަންނަ ކޭބޯލަ ބޮޑުބެރު ގުރޫޕުގެ ވާހަކައެވެ. އަތޮޅުތެރޭގައި ބާއްވާ ގިނަ ހަފްލާ ތަކުގައި ފަޅުފިލުވާލައިދެނީ ކޭބޯލަ ބޮޑުބެރު ގުރޫޕުންނެވެ. ވުމާއެކު އެންމެ ފުރަތަމަ މިއީ ކިހިނެއް އުފެދުނު ނަމެއްތޯ ބަލައިލަމާ ހިނގާށެވެ.\nތާރީހުން ހެކިދޭ ގޮތުގައި “ކޭބޯލަ” އަކީ މީގެ އެތައް ސަތޭކަ އަހަރެއް ކުރިން ލ.ގަމުގައި “ހީރޯ” ނުވަތަ “ދާދާ” އެއްގެ ގޮތުގައި އުޅުނު ވަރަށް ވަރުގަދަ އެހެނަސް އެހާމެ ރަނގަޅު މީހަކަށް ކިޔާ އުޅުނު ނަމެކެވެ. އެމީހާއަކީ އޭރު ވަރަށް ނުފޫޒު ގަދަ މީހެއްވެސް މެއެވެ. މި ބޮޑުބެރު ގުރޫޕުގެ ނަން ހަދާފައި ވަނީ “ކޭބޯލަ” މިނަން އަސްލެއް ކަމުގައި ބަލައިގެން ކަމަށް ގްރޫޕްގައި އިސްކޮށް ހަރަކާތްތެރިވަމުން އަންނަ އުސްމާން ޢަބްދުﷲ (އުއްސޭ) ވަނީ މަޢުލޫމާތު ދީފައެވެ.\nކޭބޯލަ ބޮޑުބެރު ގުރޫޕު ޝޯވ ދެނީ | ފޮޓޯ: ޒޮލް – ކޭބޯލަ ފޮޓޯގްރަފަރ\n2011 ވަނަ އަހަރު މި ބޮޑޫބެރު ގުރޫޕު އުފެދުނު އިރުން ފެށިގެން މިއަދާއި ހަމައަށް އެތައް ތަނެއްގައި ޝޯވތައް ދެވިފައިވެއެވެ. އެންމެ ފުރަތަމަ މި ގުރޫޕު އުފެދުނީ ޢީދު ތެރޭގައި އަވަށުގައި ޝޯވް އެއް ބޭއްވުމަށެވެ. އެހެނަސް އެކި ތަންތަނުން ޝޯވް ތައް ލިބި މި ގުރޫޕު ވަނީ އިތުރަށް ފުޅާވެގެން ގޮސްފައެވެ.\nކޭބޯލަ ބޮޑުބެރު ގުރޫޕު ވުޖޫދުވެގެން އައުމަށްފަހު ކޮންމެ ޝޯއަކަށްފަހު އެތައްބައެއްގެ ހިތްތަކުން މިމީހުން ދިޔައީ ޖާގަ ހޯދަމުންނެވެ. ބެރުގެ ފޯރިއާއި، ހިތްގައިމު ލަވަތަކުންނާއި ނެށުމުން އެތައްބައެއްގެ ހިތްތައް ފަތަހަ ކުރަމުންނެވެ. “މައިދައިތަމެން މަންޖެ ބަލާދިޔުމުން” ފެށިގެން ހިތާނުކޮށްގެން އުޅޭ ތަންތަނާއި ހަމައަށް ކޭބޯލަ ފަޅުފިލުވާލަދެއެވެ.\nކޭބޯލަ ބޮޑުބެރު ގުރޫޕުގެ މެމްބަރުން | ފޮޓޯ: ޒޮލް – ކޭބޯލަ ފޮޓޯގްރަފަރ\n2017 ވަނަ އަހަރު ލ.އަތޮޅު ކައުންސިލް އިން ބޭއްވި ބޮޑުބެރު ޗެލެންޖް އިން އެއްވަނަ އަށްވެސް ގޮސްފައިވަނީ ކޭބޯލަ ބޮޑުބެރު ގުރޫޕެވެ. ގަން އަދި ފޮނަދޫގެ ޒުވާނުން ހިމެނޭ ކޭބޯލަ ބޮޑުބެރު ގުރޫޕުން ވަނީ މި ބޮޑުބެރު ޗެލެންޖުން އެންމެ މޮޅު ބެރުވެރިޔާ، އެންމެ މޮޅު ނެށުންތެރިޔާ، އެންމެ މޮޅު ލަވަކިޔުންތެރިޔާ، އަދި އެންމެ ހުނަރުވެރި މީހާގެ މަގާމުވެސް ހޯދާފައެވެ.\nކޭބޯލަ ބޮޑުބެރު ގުރޫޕުން ވަނީ މިދިޔަ އަހަރުގެ ހިތާނީ ސީޒަންގައި ކޮންމެ ރެއަކު ޝޯއެއް ބާއްވާފައެވެ. އަދި ބައެއް ރޭރޭގައި ގުރޫޕު ދެ ޓީމަކަށް ބަހާލައިގެން އެއް ގަޑިއެއްގައި ދެތަނުގައި އެއްފަހަރާވެސް ޝޯވްތައް ބާއްވާފއިވާ ކަމަށް އުއްސޭ މަޢުލޫމާތު ދިނެވެ. އަދި މިހާރު ކޭބޯލަ އިން ވަނީ އަތޮޅުގެ ހުރިހާ ގެސްޓް ހައުސް ތަކާއި، އަތޮޅުގައި އޮތް ހަމައެކަނި ރިސޯޓު ކަމަށްވާ ސިކްސް ސެންސަސް ލާމު ގައިވެސް ޝޯވް ބާއްވާފާއެވެ.\nކޭބޯލަ ބޮޑުބެރު ގުރޫޕުން މީގެ ކުރިން އެއްވެސް ވީޑިޔޯ ލަވަ އަލްބަމެއް ނެރެފައެއް ނުވެއެވެ. އެހެންނަމަވެސް އޯޑިޔޯ ލަވައެއް ވަނީ މިދިޔަ އަހަރުގެ ތެރޭގައި ނެރެފައެވެ. އެހެނަސް އަވަސް މުސްތަގުބަލެއްފައި ކޭބޯލަގެ ވީޑިޔޯ ލަވަ އަލްބަމެއް ފެނިގެން ދިޔުން އެކަށިގެންވެއެވެ.\nބޮޑުބެރަށް ޝައުގުވެރިކަން ހުރި ކޮންމެ މީހަކަށްވެސް މި ބޮޑުބެރު ގުރޫޕާއެކު މަސައްކަތް ކުރުމުގެ ފުރުސަތު އޮތުމަކީ އެތައް ބަޔަކަށް ބޮޑުބެރުގެ ބަގީޗާއަށް ވަނުމަށް ހުޅުވާލެވިފައިވާ ދޮރެއްކަން ޔަގީނެވެ. އެގޮތުން މިހާރުވެސް ގަން ފޮނަދޫ ސަރަހައްދުން ޖުމްލަ 25 މެމްބަރުން މި ގުރޫޕުގައި އެބަ ތިއްބެވެ.\nމިދުވަސްވަރަކީ ކޭބޯލަ ބޮޑުބެރު ގުރޫޕަށް އެހާ ބިޒީ ދުވަސްވަރަކަށް ނުވެދާނެއެވެ. އެހެނަސް ކުރިޔަށް އޮތީ ހިތާނީ ސީޒަނެވެ. މިހާރުވެސް ހިތާނީ ސީޒަނަށް ބައެއް ޝޯތައް ވަނީ ބުކް ކޮށްފައި ކަމަށް ކޭބޯލަ އިން މަޢުލޫމާތުދެއެވެ. އަދި މިދިޔަ އަހަރަށްވުރެ މިއަހަރަރު ލިބެމުންދާ ތަރުހީބު ބޮޑުކަމަށްވެސް ކޭބޯލަ އިން މަޢުލޫމާތު ދެއެވެ. އެހެންކަމުން މި ހިތާނީ ސީޒަންވެސް ކޭބޯލަ އަށް ވެގެންދާނީ ފިސާރި ބިޒީ ސީކަނަކަށް ކަން ކަށަވަރެވެ.\nކޭބޯލާ ބޮޑުބެރު ގުރޫޕުގެ ފޯން ނަމްބަރ: 9959935


KEYONIRU Column: Transport Minister akee namoonaa ekeve, ehen Ministers ves emagun hingavaasheve! - One Online\nކެޔޮނިރު ކޮލަމް: ޓްރާންސްޕޯޓް މިނިސްޓަރަކީ ނަމޫނާ އެކެވެ، އެހެން މިނިސްޓަރުންވެސް އެމަގުން ހިންގަވާށެވެ!\n02 ފެބްރުއަރީ 2019، ހުޅުމާލެ. "މީތި ސަޅި" ކެމްޕެއިންގައި ޓްރާންސްޕޯޓް މިނިސްޓަރު އައިޝަތު ނަހުލާ -- ވަން ފޮޓޯ: މުހައްމަދު އައުޒަމް\nޓްރާންސްޕޯރޓް މިނިސްޓަރު އައިޝަތު ނަހުލާ އަކީ، 2018 ވަނަ އަހަރުގެ ރިއާސީ އިންތިހާބަށް ފަހު އެކަމަނާއާ އެޒިއްމާ ހަވާލު ކުރެވުނު ދުވަހުން ފެށިގެންވެސް ގިނަ ބަޔަކު ފާޑު ކިޔަމުން އައި ބޭކަނބަލެކެވެ. ފުރަތަމަ ފާޑުކީ އެކަމަނާއަކީ މަޝްހޫރު ދިވެހި މަހުޖަނު، ޤާސިމް އިބްރާހިމްގެ އަނބިކަނބަލުން ކަމުގައިވުމުން ތަބަކަކަށް ލާފައި މިނިސްޓަރުކަން ދިނީ ކަމަށް ބުނެއެވެ. މިނިސްޓަރުކަމާ ހަވާލުވެވަޑައިގެންތާ އަހަރު ދުވަސް ވާން ކައިރި ވެފައިވާ އިރު އެންމެ ހަރަކާތްތެރި އެއް މިނިސްޓްރީ އަކީ ޓްރާންސްޕޯޓެވެ. ޓެކްސީ ތަކުގެ އަގުގެ މައްސަލާގައި ބޮލަކަށް ކަނދުރާ އަކަށް ބެއްލެވުމެއް ނެތި، ރައްޔިތުންނަށް އަގުހެޔޮކޮށް ޓެކްސީ ދަތުރު ވާނެ ގޮތް އެމިނިސްޓްރީން ވަނީ ހަމަޖައްސަވައިދެއްވާފައެވެ. ޓެކްސީ އެޕު ތައާރަފުކުރައްވައިފި އެވެ. މިހާރު ދިވާވެގެން އުޅޭ މައްސަލައަކީ ޓްރާންސްޕޯރޓް މިނިސްޓްރީގެ ގިނަ މުއައްޒަފުންތަކެއް، މަސައްކަތަށް ފަރުވާ ކުޑަ ކުރުމުން މިނިސްޓަރު އެކަމަށް ފާޑު ވިދާޅުވެ ދެއްކެވި ވާހަކަތައް ކޮންމެވެސް މުއައްޒަފަކު ރެކޯޑް ކޮށްގެން ލީކް ކޮށްލި މައްސަލައެވެ.\nޓްރާންސްޕޯޓް މިނިސްޓްރީގެ ބައެއް މުވައްޒަފުންނާ ނަހުލާ ބައްދަލު ކުރައްވައި ދެއްކެވި ވާހަކަތަކެއްގެ ރެކޯޑިން މިދިޔަ ހޯމަ ދުވަހު ވަނީ ބައެއް ޓީވީތަކުންނާއި ސޯޝަލް މީޑިއާގައި އާންމު ކޮށްފަ އެވެ. އޯޑިއޯގައި ނަހުލާ ކަންބޮޑުވުން ފާޅުކުރެއްވީ ޓްރާންސްޕޯޓް މިނިސްޓްރީގެ ހާލަތާ މެދުގައެވެ. ރައްޔިތުންނަށް ހިދުމަތް ދޭންޖެހޭ ތަނެއްގެ ހާލަތު ދަށް ފެންވަރެއްގައި އޮތް ވާހަކައެވެ. ހާޒިރީއަށް ފަރުވާ ކުޑަކުރުމާއި އޮފީހުގައި ވަގުތު ހޭދަނުކޮށް ކޮފީގައި ތިބުން ގަބޫލު ނުކުރެއްވޭ ކަމަށް ވިދާޅުވިއެވެ. ޓްރާންސްޕޯޓް އޮތޯރިޓީގެ މުވައްޒަފުންތަކެއް އެއޯޑިއޯ އާއްމުކުރީ އެތަނުގެ ހާޒިރީ ރިޕޯޓެއް ސިވިލް ސާވިސް ކޮމިޝަނަށް ފޮނުވާފައި ވަނިކޮށެވެ. އެއީ، ގިނަ މުވައްޒަފުންތަކެއް ވަޒީފާއިން ވަކިކުރުމުގެ ޕްލޭންގެ ދަށުން މިނިސްޓަރު ކުރެއްވި ކަމެއްގެ ތުހުމަތާ އެކު ރައީސް އިބްރާހިމް މުހައްމަދު ސޯލިހަށް ވަނީ ޕެޓިޝަނެއް ވެސް ހުށަހަޅައިފަ އެވެ. އެ ޕެޓިޝަންގައި އެދިފައި ވަނީ ނުހައްގުން ވަޒީފާއިން ވަކިކުރުން ހުއްޓުވައި ދެއްވުމަށެވެ.\nމި އޯޑިއޯ ލީކްކޮށްލުމާ އެކު ގިނަ ބަޔަކު ވަނީ މިނިސްޓަރު ނަހުލާއަށް ތައުރީފުކޮށް ސޯޝަލް މީޑިއާގައި ޝުއޫރު ފާޅުކޮށްފަ އެވެ. ތާއިދުކުރި މީހުންގެ ތެރޭގައި އެމް.ޑީ.ޕީ އަށް ތާއިދުކުރާ މީހުންވެސް ހިމެނެއެވެ. އެމް.ޑީ.ޕީގެ ކުރީގެ މަޝްހޫރު ސޯޝަލް މީޑިއާ އެކްޓިވިސްޓް ތޮއްޔިބު ވެސް މިކަމުގައި މިނިސްޓަރު ނަހުލާއާށް ތާއިދު ކޮށް ޓްވީޓް ކުރިއެވެ.\nޓްރާންސްޕޯޓު މިނިސްޓްރީގައި ގިނައީ ވަރަށް ފަރުވާކުޑަކޮށް މަސައްކަތް ކުރާ މުވައްޒަފުން ކަމަށާއި އެފަދަ މުވައްޒަފުންނާ މެދު ފިޔަވަޅު އަޅުއްވަން ޖެހިވަޑައިގަތަސް ފަސްޖެހިވަޑައިނުގަންނަވާނެ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވަނީ ވިދާޅުވެފަ އެވެ. މިކަމުގައި މިނިސްޓަރު ދައްކަވާފައި އެވަނީ ރައީސް އިބްރާހިމް ނާސިރު ފަދަ ޝަހުސިއްޔަތު ހުންނަ ވެރީންގެ މިސާލެވެ. ސިޔާސީގޮތުން ބައެއް މީހުން ފާޑުކިއަސް މުޅި މުޖުތަމައުގެ ލާބައަށް ނިންމަންޖެހޭ ކަންކަން، ބޮލަކަށް ކަނދުރާއަކަށް ނުބައްލަވައި ނިންމެވުމުގެ މިސާލެވެ.\nހަޤީގަތުގައި ކެބިނެޓްގެ އެހެން މިނިސްޓަރުންވެސް ދައްކަވަންވީ މިފަދަ މިސާލެވެ. ޤައުމު އިސްލާހުކޮށް، ކަންކަން ރަނގަޅު ކޮށް، ތަރައްޤީ ކުރާއިރު، ބައެއް ފަރާތްތަކުން އަންނަ ސިޔާސީ ޕްރެޝަރަށް ބެލުމެއްނެތި، ކެރިގެން، ވަގުތުން ވަގުތަށް ކަންކަން ނިންމުމުގެ މިސާލެވެ. ޓެކްސީތަކުގެ އަގު ކަނޑައެޅި ދުވަސް ވަރު ޓެކްސީ ޑްރައިވަރުންގެ އިހުތިޖާޖުތަކާއި، ޒުވާބުގެ ހުތުރު ބަސްތަކުގެ ކުރިމަތީގައި ކުޑަކަކޫ ނުޖައްސަވައި، މިނިސްޓަރު ނަހުލާ އެދެއްކެވީ ރައީސް ސޯލިހުގެ ކެބިނެޓްގެ ހުރިހާ މިނިސްޓަރުން މިސާލަކަށް ނަންގަވަން ޖެހޭ ފަދަ ނަމޫނާ އެކެވެ.\nމިދިޔަ މަހު މާލޭގައި ހިނގި އަލިފާނުގެ ބޮޑު ދެހާދިސާއަށް ފަހު ކެމިކަލް ގުދަންތައް ތިލަފުއްޓަށް ބަދަލު ކުރުމާއި، ތެޔޮ އުފުލާ ލޮރީތައް ހުޅުމާލެއަށް ބަދަލުކުރުން ފަދަ ކަންކަމުގައި ކަމާބެހޭ ވުޒާރާތަކުން އަމަލު ކުރަންވީ، ޓްރާންސްޕޯޓް މިނިސްޓަރު ނަމޫނާއަށް ބަލައިގެންނެވެ. މީހަކު ބުނާ ބަހަކަށް ނުބަލައި އަވަސް ސްޕީޑްގައި އިސްލާހު ގެނައުމުގެ ނަމޫނާއެވެ. ވިސާ ނެތި އުޅޭ ބިދޭސީންގެ ކޮރަޕްޝަނާއި ފަސާދައިގެ މައްސަލާގައި އިމިގްރޭޝަނާއި އިކޮނޮމިކް މިނިސްޓްރީންވެސް ނަމޫނާއަކަށް ބަލަންވީ ޓްރާންސްޕޯޓް މިނިސްޓްރީއެވެ.\nއެފް.އޭ.އެމް އާއި ޔޫތު މިނިސްޓްރީއާ ދެމެދު ޖެހުނު މައްސަލާގައި ޔޫތު މިނިސްޓަރު މަހުލޫފް، އެފް.އޭ.އެމް އަށް ދޫދެއްވައި ހަތިޔާރު ބެހެއްޓެވި ގޮތަށް، ޔޫތު މިނިސްޓަރަކަށް އައިޝަތު ނަހުލާ ހުންނެވި ނަމަ ހަތިޔާރު ބެހެއްޓެވީސްތޯ، މިއީވެސް ހަމަ ސުވާލެކެވެ! މޯލްޑިވްސް ޑިމޮކްރެސީ ނެޓްވޯކްގެ ނަމުގައި އިސްލާމްދީނަށާއި ރަސޫލް (ސ.އ.ވ) އަށް ބަދުބަސް ބުނަމުންދާއިރު އިސްލާމިކް މިނިސްޓަރު ހަނު ހުންނަވާއިރު ހިތަށް އަރާ ސުވާލަކީ އިސްލާމިކް މިނިސްޓަރަކަށް އައިޝަތު ނަހުލާ ހުންނެވިނަމަ އެފަދައިން ހަނު ހުންނަވާނެތޯއެވެ!\nސައިންސް އެންޑް ޓެކްނޮލޮޖީ މިނިސްޓަރު މަލީހު ޖަމާލް ދެނޭވާ ދޭތެރޭ އިންޓަނެޓް އަގުހެޔޮ ކުރަންޖެހޭ ކަމަށް ވިދާޅުވާތާ އަހަރު ދުވަސް ފުރިގެންދާއިރުވެސް އިންޓަނެޓް އަގުހެޔޮނުވެ އޮތްއޮތުމަށް ނިމުންގެނެސް، އިންޓަނެޓް އަގުހެޔޮ ކުރެވޭނީ ދިރާގާއި އޫރިދޫގެ ބޮޑުން ރުއްސުމުގެ ބަދަލުގައި ޓްރާންސްޕޯޓް މިނިސްޓަރުގެ ސްޓައިލަށް ކަންކަމާ ކުރިމަތި ލައްވައިގެންނެވެ. ރާއްޖެތެރޭގެ ގެސްޓް ހައުސްތަކަށް އޮތް އެންމެ ބޮޑު ހުރަސް ކަމުގައިވާ، މޯލްޑިވިއަންއިން ބިދޭސީ ޓޫރިސްޓުން އަތުން ނަގާ ޑަބަލް ފެއާގެ މައްސަލަ ހައްލުކޮށް ދިވެހީންނާއި ބިދޭސީން އަތުން އެއް ފެއާއެއް ނަގާގޮތަށް ހެދޭނީ، މިނިސްޓަރު އައިޝަތު ނަހުލާ ޓެކްސީ ޑްރައިވަރުނާ ކުރިމަތި ލެއްވި ގޮތަށް، ޓޫރިޒަމް މިނިސްޓަރުވެސް މޯލްޑިވިއަން އެއާރލައިނާ ކުރިމަތި ލައްވައިގެންނެވެ. ދެން އެ އެއާލައިނަށް އެހެން ގޮތަކަށް ގެއްލުން ވެދާނެ ކަމަށް އެކަމަށް ވެސް ފިޔަވަޅު އަޅުއްވައިގެންނެވެ.\nދަބަރު ޖަހައި ވީރާނާވަމުންދާ ފެލިވަރު ކާރުހާނާ ނަގައި ކޮޅަށް ޖަހައި މަސްވެރީންނަށް ހައްޤު މިންވަރު މަސްވެރީންނަށް ހޯއްދަވައި ދެއްވުމަށް ފިޝަރީޒް މިނިސްޓަރު ޒަހާ ވަހީދުވެސް މަސައްކަތް ކުރައްވަންވީ ޓްރާންސްޕޯޓް މިނިސްޓަރު ކަންތައްތަކާ ކުރިމަތި ލައްވާ ގޮތަށް ކެރިގެން، ޤައުމީ ޖޯޝުގައެވެ. މީހަކު ބުނެފާނެ ބަހަކަށް ނުބަލައި، ޤައުމީ ފައިދާ އަށެވެ. ހުރިހާ މީހުން އެއް އަޑަކުން ދެ އިރު ދެ ދަޅަޔަށް މަހުގެ ހަމަ އަގޭ މަހުގެ ހަމަ އަގޭ ކިޔަކަސް މައްސަލައަށް ހައްލެއް ނާންނާނެ އެވެ.\nމިނިސްޓަރުގެ އަގު ވައްޓާލަން ޓްރާންސްޕޯޓް މިނިސްޓްރީގެ ބައެއް މުއައްޒަފުން ޖެހި މަކަރުވެރި މަޅީގެ ބޭނުމަކީ ކަންނެތްކަމާއެކު، ފަރުވާކުޑަ ކަމާއިއެކު، ކޮފީ ޖަހަޖަހައި އެމީހުންނަށް ތިބެވޭ ގޮތް ހަދަން ޖެހި މަޅިއެކެވެ. އޭގެން އާޚިރުގައި ހާމަވީ މިނިސްޓަރުގެ ގަޓު ހުރި ކަމެވެ. ތެދުވެރިކަން ހުރިކަމެވެ. އިސްލާހު ކުރަން ކެރޭ ކަމެވެ. ލިބިދާނެ ނަމަކަށް ވުރެ ހިންގުންތެރި އަމަލު އިސްކުރާކަމެވެ.\nޓްރާންސްޕޯޓް މިނިސްޓަރު އާއިޝަތު ނަހުލާ އަކީ ހަމަ ނަމޫނާ އެކެވެ. އެހެން މިނިސިްޓަރުންވެސް އެމަގުން ހިންގަވާށެވެ. އާޚިރުގައި ރައްޔިތުންގެ ތާއިދު ލިބޭނީ އެފަދަ އިޚުލާސްތެރި ވެރީންނަށެވެ. މޫނަށް ކަނދުރާއަށް ބަލައިގެން ތިމާގެ ވަޔަށް ޓަކައި، ކައިރީގައި ތިބޭ އެންމެން ރުއްސައިގެން ހިހޫތަނުން ކާލައިގެން އުޅޭ ވެރީންނަކަށް ކަންކަމުގައި ނަތީޖާއެއް ނުނެރެވޭނެ އެވެ.\nގުޅޭ ޓެގު ގާސިމް އިބްރާހިމް މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން ސަރުކާރު މޯލްޑިވްސް ޓްރާންސްޕޯޓް އޮތޯރިޓީ


Raees Ge Riyaasee Bayaan Ivvaa Jalsaa Ah Vanna Meehun Ge Adhadhu Madhukohfi - Vaguthu\nރައީސްގެ ރިޔާސީ ބަޔާން އިއްވާ މަޖިލީހުގެ ޖަލްސާއަށް ވަންނަ މީހުންގެ އަދަދު މަދުކޮށްފި\nރައީސް ޞާލިހް ރިޔާސީ ބަޔާން އިއްވަވަނީ - ފޮޓޯ: މަޖިލިސް\nރައީސް އިބްރާހިމް މުހައްމަދު ސޯލިހްގެ ރިޔާސީ ބަޔާން އިއްވަވަން ޖެހޭ އަދި ރައްޔިތުންގެ މަޖިލީހުގެ މި އަހަރުގެ ފުރަތަމަ ދައުރުގެ ފުރަތަމަ ޖަލްސާއަށް ވަދެވޭ މީހުންގެ އަދަދު މަދު ކުރަން ޖެހުމުން ކުރިން ދައުވަތު ދީފައިވާ ބައެއް މީހުންގެ ދައުވަތު ކެންސަލް ކުރަން މަޖިލީހުގެ އިދާރާއިން ނިންމައިފިއެވެ.\nމަޖިލީހުގެ އިދާރާއިން ނެރެފައިވާ ނޫސް ބަޔާނެއްގައިވާ ގޮތުން، އެ ޖަލްސާއަށް ވަނުމަށް ދައުވަތު ދޭން މިހާރު ނިންމާފައިވަނީ ސަރުކާރު ކެބިނެޓުގެ މިނިސްޓަރުންނާއި ރައްޔިތުންގެ މަޖިލީހުގެ މެންބަރުންނާއި ރާއްޖޭގައި ތިއްބެވި ބޭރު ދައުލަތްތަކުގެ ސަފީރުންނާއި ހައި ކޮމިޝަނަރުންނަށެވެ.\nއެހެންކަމުން މީގެ ކުރިން ޖަލްސާއަށް ވަޑައިގަތުމަށް ދައުލަތު ދެއްވާފައިވާ އެހެން ބޭފުޅުންގެ ދައުވަތު ކެންސަލް ކުރެވިފަިއވާ ކަމަށް އެ ބަޔާނުގައިވެއެވެ.\nއެނގިފަިއވާ ގޮތުގައި އޭގެ ތެރޭގައި މިނިސްޓަރުންގެ އަނބިން ނުވަތަ ފިރިންނާއި މެންބަރުންގެ އަނބިން ނުވަތަ ފިރިން ހިމެނެއެވެ. އެއީ މީގެ ކުރީ އަހަރުތަކުގައި މަޖިލިސް ހުޅުވާ ޖަލްސާއަށް ދައުވާ އަރުވާ ބޭފުޅުންތަކެކެވެ.\nއެކަމަކު އެ ބޭފުޅުންނަށް ދެވިފައިވާ ދައުވަތު ކެންސަލް ކުރަން ނިންމަން ޖެހުނީ ކޮވިޑް-19 ގެ ބަލިމަޑުކަން އަނެއްކާ ވެސް މާލޭގައި ފެތުރޭ މިންވަރު އިތުރުވެފައިވާތީ ސިއްހީ ރައްކާތެރިކަމާއި ގައިދުރުވުމުގެ ހަމަތަކުގެ ފިޔަވަޅު އެޅުމަށެވެ.\nގާނޫނު އަސާސީގައި އޮންނަ ގޮތުން ކޮންމެ އަހަރަކު ރައްޔިތުންގެ މަޖިލިސް ހުޅުވާ ޖަލްސާގައި ރައީސުލްޖުމްހޫރިއްޔާ އެމަނިކުފާނުގެ ރިޔާސީ ބަޔާން އިއްވަވަން ޖެހެއެވެ. އަދި އެ ރިޔާސީ ބަޔާނަށް ވާދަވެރި ޕާޓީތަކުގެ ފަރާތުން ރައްދެއް ވެސް ދޭން ޖެހެއެވެ.\nކުއްލި ހާލަތުގައި އެމްބިއުލާންސް ހޯދުމަށް 100 އަށް ގުޅޭނެ!\nޖެނުއަރީ 28, 2021 22:30\nތިޔަ ވަގުލިހު ޒަހަބަކޮށްފަ އަދި ނިންމާނީ އިރާދަކުރެވިއްޔާ...